Rilwan gehlunuthaa4aharu: Insaafu dhurugai, Maafeh neh!\nރިލުވާނު ގެއްލުނުތާ4އަހަރު: އިންސާފު ދުރުގައި، މާފެއް ނެތް!\nރިލްވާން، އޭނާގެ މަންމައާއެކު: އިންސާފު ނުލިބި ހަތަރު އަހަރު\nއޭނާގެ ހަރަކާތެއް އެންމެ ފަހުން ފެނުނު ދުވަހުގެ ނާމާން ކަމަށް ހަތަރު އަހަރުވީ އެވެ. އާއިލާއަށް ހިތްދަތިކަމާއި ކެކުޅުމުގައި ދުވަސްތައް ހޭދަކުރާތާ ހަތަރު އަހަރުވީ އެވެ. ދަރިފުޅު އަންނާނެ ކަމުގެ އިންތިޒާރުގައި މަންމައެއް އިންނަތާ މިއަދަށް ހަތަރު އަހަރެވެ. މިނިވަން ނޫހުގެ ޒުވާން ނޫސްވެރިއެއް ކަމަށްވާ އަހުމަދު ރިލްވާން އަބްދުﷲ ވީނުވީއެއް ނޭނގި ގެއްލިފައިވީތާ މިއަދަށް ހަތަރު އަހަރު ފުރުނީ އެވެ. ރިލްވާން އެންމެ ފަހުން ފެނިފައިވަނީ 8 އޯގަސްޓް 2014 ގަ އެވެ.\nހަތަރު އަހަރު ވެގެން ދިޔައިރު ރިލްވާންއާ ވީގޮތާ ކައިރިއަށް ވެސް ފުލުހުންނަށް ދެވިފައެއް ނުވެ އެވެ. އަދިވެސް ރިލްވާންއަށް ވީގޮތެއް، ވީ ކޮންތާކު ކަމެއް ސާފެއް ނުވެ އެވެ. ނުހޯދެ އެވެ. އެ ޖަރީމާގެ އަޑީގައި ތިބި ބައެއް ނޭނގެ އެވެ. ޝައްކު ކުރެވޭ ބައެއް ތިބި ނަމަވެސް، އިހުމާލުތައް ބޮޑުވެ އެ މީހުން ވަނީ ދައުވާއިން މިހާރު ސަލާމަތްވެ ސާފުވެފަ އެވެ.\nއެތައް ބަޔަކު ދިރިއުޅޭ ކުޑަކުޑަ ރަށަކުން ދިވެއްސަކު ވަގަށް ނަގާ ފޮރުވައި ގެއްލުވާލާފައިވާ ކަމުގެ އެއްވެސް މައުލޫމާތެއް ހަތަރު އަހަރުވީއިރު ވެސް ފުލުހުންނަށް ނުލިބުމަކީ ކަންބޮޑުވާންޖެހޭ ވަރުގެ ކަމެކެވެ. ގާބިލްކަން އިންތިހާއަށް ފުލުހުންގެ އިދާރާއަށް ލިބިފައިވާއިރު ބޮޑެތި އެތައް ޖިނާއީ މައްސަލަތަކެއްގެ ފުނަށް ގޮސް ކުށްވެރިންނަށް އަދަބު ދިނުމުގައި ފުލުހުންނަކީ ފެއިލިއާއެއް ނޫނެވެ. އެކަމަކު އެ ފުލުހުންގެ މުއައްސަސާއަށް ރިލްވާންއަށް ވީގޮތާ ކައިރިއަށް ވެސް ނުދެވުމަކީ އިހުމާލެއް ކަމަށް ބުނެވޭނެ ޖާގަ ނުހަނު ބޮޑެވެ.\nމައްސަލާގެ ތަހުގީގު ފުރަތަމަ ކުރެވުނު ފުލުހުންގެ ފަރާތުން އިހުމާލުވެފައިވާ ކަމަށް އާއިލާ އާއި މިނިވަން ޖަމިއްޔާތަކުން ތަކުރާރުކޮށް ގޮވަމުންނެވެ. އެކަމަކު އަބަދުވެސް ފުލުހުން ދޭ ރައްދަކީ އެއީ ދޮގެއް ކަމަށެވެ. މައްސަލަ ފުރިހަމައަށް ތަހުގީގު ކުރަމުންދާ ކަމެވެ. އެކަމަކު މިހާރު ވަނީ ފުލުހުންގެ އިހުމާލު އޮތްކަން ސާބިތުވެފަ އެވެ. ކުރިމިނަލް ކޯޓުން ވަނީ ތަހުގީގެއްގައި ކޮންމެހެން ދޫކޮށްގެން ނުވާނެ އާންމު އުސޫލުތައް ރިލްވާންގެ މައްސަލާގައި ދޫކޮށްލާފައިވާ ކަމަށް ހުކުމްކޮށްފަ އެވެ.\nރިލްވާންގެ ގެއްލުވާލި ދުވަސްވަރު ފުލުހުންގެ ބޮޑު އިހުމާލުތަކެއްވެފައިވުމަކީ މިހާރު އެކަމުގެ ހަގީގަތް ހޯދަން ފުލުހުން ކިތަންމެ ބޭނުންވި ނަމަވެސް ބޮޑު ހުރަހަކަށްވާނެ އެވެ. ހެކިތައް ގެއްލި، ތުހުމަތުވާ މީހުން ވެސް މިހާރު ތިބީ ސަލާމަތްވެގެންނެވެ. މައްސަލާގައި ކިރިޔާ ދައުވާ ކުރެވޭވަރުވީ ދެ މީހުންނަށް ވެސް ކުށް ސާބިތު ކުރެވޭ މިންވަރަށް ހެކި ހޯދިފައިނުވުމުން އެ މީހުން ވެސް ވަނީ މައްސަލައިން ސަލާމަތްވެފަ އެވެ. އެމީހުން ސަލާމަތްވި ހުކުމުގައިވާ ފުލުހުންގެ އިހުމާލުތަކަކީ ހައިރާންކަން ގެނުވާ ވަރުގެ ބޮޑެތި އިހުމާލުތަކެވެ.\nހުކުމުގައި ފުލުހުންގެ އިހުމާލު ސާފު!\nރިލްވާން ގެއްލުވާލި މައްސަލަ ތަހުގީގު ކުރުމުގައި ފުލުހުން ގިނަ އިހުމާލުތަކެއް ހުރިކަން މައްސަލަ ބެއްލެވި ގާޒީ އާދަމް އާރިފްގެ ހުކުމްގައި ފާހަގަކޮށްފައިވެ އެވެ. އެގޮތުން އެ މައްސަލާގައި ހިމެނޭ ރަތް ކާރަކީ ދައުވާ ލިބުނު ގ. ހިލްޓަން، އާލިފް ރައޫފްގެ ކާރު ކަމަށް ދައުލަތުން ބުނި ނަމަވެސް އެކަން ޔަގީންކޮށްދޭ އެއްވެސް ލިޔުމެއް ހުށަހަޅާފައިނުވާ ކަމަށެވެ. މައްސަލާގެ ތަހުގީގަށް އެ ކާރުގެ ރަޖިސްޓްރީ ފަދަ ފަސޭހައިން ލިބޭ ލިޔުމެއް ވެސް ހޯދާފައިނުވާ ކަމަށެވެ.\nރިލްވާންގެ މަންމަ އައިމިނަތު އީސާގެ ޑީއެންއޭ ފެނުނު އިސްތަށި އޮތް ރަތް ކާރަކީ އާލިފްގެ ކާރެއް ކަމަށް އޭނާ ތަހުގީގުގައި ބުނެފައިވީ ނަމަވެސް ޝަރީއަތުގެ މަޖިލީހުގައި އޭނާ ވަނީ ތަހުގީގު ބަޔާނަށް އިންކާރުކޮށްފަ އެވެ. އެހެންވެ އެ ކާރަކީ އާލިފްގެ ކާރު ކަމަށް ޔަގީން ކުރެވޭނެ އެއްވެސް ގޮތެއް ނެތެވެ.\nރިލްވާން ގެއްލުވާލި ރޭ ނޫރައްދީން އުޅުނީ އޭނާ އެކީގަ ކަމަށް ބުނެ ހެކި ބަސް ދިން މީހާ ވަނީ އެ ކާރު އެ ރޭ ދައުވާ ލިބުނު ދެވަނަ މީހާ ކަމަށްވާ ގދ. ވާދޫ، ކަރަންކާގޭ، މުހައްމަދު ނޫރުއްދީން ނުދުއްވާ ކަމަށް ބުނެފަ އެވެ. އަދި އެ ކާރު އޮތީ ޕާކްކޮށްފަ ކަމަށާއި އެ ސަރަަހައްދުގައި ސީސީޓީވީ ހުންނައިރު ކާރު އޮންނަ ސަރަހައްދު ކެމެރާއަށް އަރާނެ ކަމަށެވެ. އެހެންވެ އެ ފުޓޭޖް ބެލުމަށް ތަހުގީގުގައި އޭނާ ތަކުރާރުކޮށް އެދިފައިވާނެ ކަމަށެވެ. އާލިފް ވެސް ވަނީ ތަހުގީގުގައި އެ ފްޓޭޖް ބެލުމަށް އެދިފަ އެވެ. ނަމަވެސް އެކަން ފުލުހުން ކޮށްފައިނުވާ ކަމަށް ހުކުމްގައި ފާހަގަކުރި އެވެ.\nނޫރައްދީން އާއި އާލިފު މީގެކުރިން ކޯޓަށް ވަންނަނީ:\nރިލްވާން ގެއްލުވާލި ރޭ ރަތް ކުލައިގެ ކާރަކަށް މީހަކު ގަދަކަމުން އަރުވާ މަންޒަރު ފެނުނު އާއިލާއަކުން އެކަން ވަގުތުން ރިޕޯޓްކުރިކަން މައްސަލާގައި ހުށަހެޅި ހަތް ސިއްރު ހެކިންގެ ހެކި ބަހުން ސާފުވާ ކަމާއި ނަމަވެސް ފުލުހުން އެ ސަރަހައްދަށް އައީ އެތައް އިރެއްވީ ފަހުންކަން އެނގޭ އޮންނަ ކަމަށް ވެސް ހުކުމްގައިވެ އެވެ. ގަދަކަމުން އެ ރޭ ކާރަށް އެރުވީ ރިލްވާން ކަމަށް ބެލުމުގެ ފުރުސަތު އޮތް ނަމަވެސް ހެކި ބަސް ދިން އެއްވެސް މީހަކަށް އެއީ ރިލްވާންކަން ސާފުކޮށް ބުނަން ނޭނގޭ ކަމަށާއި އެމީހުންނަށް އެ ސަރަހައްދުން އާލިފާއި ނޫރައްދީން ވެސް ފެނިފައިނުވާ ކަމަށް ހުކުމްގައި ފާހަގަކުރި އެވެ.\nސިއްރުން ހެކި ބަސް ދިން މީހުންނަކީ ރިލްވާން ދިރިއުޅޭ ފްލެޓް ސަރަހައްދުގައި ދިރިއުޅޭ މީހުންނެވެ. އެ ސަރަހައްދަށް ވަޅިއެއް ވެއްޓިފައި އޮތްވާ ވެސް އެމީހުންނަށް ފެނިފައިވެ އެވެ. އެ ވަޅި ފުލުހުން ގެންގޮސް ފްރެންސިކާ ހަވާލު ވެސް ކުރި ކަމަށް މައްސަލާގެ ސީންއަށް ދިޔަ ފުލުހަކު ހެކި ބަސް ދެމުން ބުނެފައިވެ އެވެ. ނަމަވެސް އެ ވަޅިން އެއްވެސް ހެއްކެއް ފެނިފައިނުވާ ކަމަށް ދައުލަތުން ޝަރީއަތުގެ މަޖިލީހުގައި ބުނެފައިވެ އެވެ.\nހުކުމުގައި ބުނީ، އެ ވަޅީގެ ފްރެންސިކް ރިޕޯޓެއް ހެދި ކަމެއް ނުވަތަ ވަޅިން އެއްވެސް ނަތީޖާއެއް ނުލިބުނު ކަމެއް ވެސް މައްސަލާގައި ހުށަހަޅާފައިވާ ލިޔުންތަކުން ފެންނަން ނެތް ކަމަށެވެ.\nމީގެއިތުރުން މައްސަލާގައި ސިއްރުން ހެކި ބަސް ދިން މީހުންގެ ތަހުގީގު ބަޔާން ނެގިއިރު އެމީހުންނަށް ރިލްވާންގެ ފޮޓޯ އާއި ދައުވާ ލިބޭ މީހުންގެ ފޮޓޯ ދައްކައިގެން އެމީހުން ދެނެގަންނަން އެނގޭތޯ ސާފުކުރުން ފަދަ ތަހުގީގުގައި ކުރާ ވަރަށް އަސާސީ ކަންކަން ވެސް ފުލުހުން ކޮށްފައިނުވާކަން ހުކުމުގައި ފާހަގަކުރި އެވެ.\nމިކަންކަމުން އެނގިގެން ދަނީ ރިލްވާންގެ ގެއްލުވާލުން ފަދަ އެތައް ބަޔަކު ބައިވެރިވެގެން ހިނގާފައިވާ ނުރައްކާތެރި މައްސަލައެއްގައި ފުލުހުން އެކަށީގެންވާ މިންވަރަށް ތަހުގީގު ހިންގާފައިނުވާކަން ކަމަށް ވެސް ކުރިމިނަލް ކޯޓުގެ ހިންގުމާ މީގެކުރިން ހަވާލުވެ ހުންނެވި ގާޒީ އާރިފްގެ ހުކުމުގައިވެ އެވެ.\nދައުވާ ކޯޓަށް ހުށަހެޅުމުގައި ޕްރޮސިކިއުޓާ ޖެނަރަލް، ޕީޖީގެ އޮފީހުގެ އިހުމާލުތަކެއް ހުރިކަން ވެސް ގާޒީ ފާހަގަކުރެއްވި އެވެ. އެގޮތުން ކާރުން ފެނުނު އިސްތަށީގެ ޗެއިން އޮފް ކަސްޓަޑީ ހުށަހަޅާފައިނުވުމަކީ ޕީޖީގެ އިހުމާލެއްކަން ފާހަގަކޮށްފައިވެ އެވެ. ހުކުމުގައި ބުނީ، ޗެއިން އޮފް ކަސްޓަޑީއަކީ ދައުވާ ލިބޭ ފަރާތުން ސުވާލު އުފެއްދުމުން ހުށަހަޅަންޖެހޭ އެއްޗެއް ނޫން ކަމަށާއި ޖިނާއީ އިޖުރާއަތުގެ ގާނޫނުގެ 83 ވަނަ މާއްދާގައިވާ އުސޫލުން އެނގޭ ކަމަކީ ޗެއިން އޮފް ކަސްޓަޑީއަކީ ފޮރެންސިކް ރިޕޯޓާއެކު ހުށަހަޅަންޖެހޭ އެއްޗެއް ކަމަށެވެ. އެއީ ރިޕޯޓްގެ ސައްހަކަން ކަށަވަރުވެ އެ ރިޕޯޓަކީ އިޖުރާއަތުތަކާއެކު ހަދާފައިވާ ރިޕޯޓެއްކަން އެނގިގެން ދާނެ ކަމެއް ކަމަށެވެ.\nމި މައްސަލާގައި ޕީޖީގެ ފަރާތުން ޗެއިން އޮފް ކަސްޓަޑީ ހުށަހަޅާފައިވަނީ ޝަރީއަތް ފެށިގެން ކުރިއަށް ދަނިކޮށެވެ. އެ ސިޓީއެއްގެ ގޮތުގައި ޝަރީއަތަށް ހުށަހެޅި ނަމަވެސް ޝަރީއަތުގެ މަޖިލީހުގައި އޭގެ ވާހަކަ ޕީޖީގެ ވަކީލް ފާހަގަކުރައްވާފައެއް ނުވެ އެވެ. އެހެންވެ އެ ހުށަހަޅާފައިވާކަން ވެސް ދައުވާ ލިބޭ ފަރާތްތަކަށް ނޭނގެ އެވެ. ޕީޖީގެ ވަކީލް ޗެއިން އޮފް ކަސްޓަޑީގެ ވާހަކަ ދެއްކެވީ ހުލާސާ ބަޔާން އިއްވަމުންނެވެ.\nއޭނާ ހެކި ބަސް ދެމުން ބުނެފައިވަނީ އިޓްރޯކޮންޑަލް ޑީއެންއޭއަކީ މަންމަގެ ފަރާތުން އަންނަ އެއްޗެއް ކަމަށާއި އެ ދިމާވާނީ އެއް ބަނޑު މީހުންނާއި އެއް ބަނޑު އަންހެނުންގެ އަންހެން ދަރިންނާ ކަމަށެވެ. އެހެންވެ، ރިލްވާންގެ އެއްބަނޑު ހަތަރު ދައްތަ އާއި ހަތަރު ބޭބެގެ ހެކި ބަސް ނަގާފައިވެ އެވެ. އެ އެންމެންގެ ހެކި ބަހުން ވެސް އާލިފްގެ ކާރަށް އެއިން އެކަކު ވެސް ނާރާކަން ކަށަވަރުވާ ކަމަށާއި އެމީހުންގެ އިސްތަށި އެ ކާރަށް ދިޔުމުގެ ފުރުސަތު ނެތްކަން ވެސް އެނގޭ ކަމަށެވެ. އެހެންވެ އެހެން ގޮތަކަށް ސާބިތުނުވާހާ ހިނދަކު އެއީ އެމީހުންގެ އިސްތައްޓެއް ނޫން ކަމަށް ޝަރީއަތަށް ކަނޑައެޅޭނެ ކަމަށް ހުކުމުގައި ބުންޏެވެ.\nރިލްވާންގެ މަންމަ އާއި ދައްތަ ޝެހެނާޒް: - އަހުމަދު ޝުރާއު | އަވަސް\nހުކުމުގައި ބުނީ، އެ އިސްތަށިން ފެނުނު ޑީއެންއޭ ދިމާވާނެ ކަމަށް ބެލެވޭ އެންމެން ދައުލަތުން ހެކީގެ ގޮތުގައި ހުށަހަޅާފައިވާ ކަމަށް ބުނާއިރު ރިލްވާންގެ މަންމަގެ އެއްބަނޑު އަންހެނުން ތިބި ކަމެއް ނުވަތަ ނެތް ކަމެއް އަދި ރިލްވާންގެ އެއްބަނޑު ދައްތަމެންގެ އަންހެން ދަރިން ތިބި ކަމެއް ނުވަތަ ނެތް ކަމުގެ މައުލޫމާތެއް ވެސް ދައުލަތުން ޝަރީއަތަށް ހުށަހަޅާފައިނުވާ ކަމަށެވެ. އެމީހުންނަކީ ވެސް އެ ޑީއެންއޭ ދިމާވާނެ ބައެއްކަން ހުކުމުގައި ފާހަގަކުރި އެވެ. ރިލްވާންގެ މަންމަ އާއި އެއްބަނޑު މީހުންގެ ހެކި ބަސް ނެގުމުގެ މަގުސަދު އެހެންވެ ހާސިލްވެފައިނުވާ ކަމަށެވެ.\nރިލްވާންއަށް ވީގޮތެއް ހޯދާ!\nރިލްވާންއަށް ވީ ގޮތުގެ ހަގީގަތް ހޯދުމަކީ ހަތަރު އަހަރު ކުރިން ވެސް މިއަދު އޭނާގެ އާއިލާއިން އެދޭ އެދުމެވެ. މައްސަލާގައި ފުލުހުންގެ އިހުމާލު އޮތްކަން ގަބޫލުކޮށް އަލުން އެ މައްސަލާގައި މިނިވަން ތަހުގީގެއްކޮށް ތުހުމަތުވާ މީހުންނަށް ދައުވާކުރުމަކީ އާއިލާއިން އެދޭ ގޮތެވެ.\nސިޔާސީ ހަލަބޮލިކަމުގެ ތެރޭގައި ރިލްވާންގެ ވާހަކަ އަންނައިރު އެކަމުގައި ބޮޑު ތުހުމަތެއް ކުރީގެ ނައިބު ރައީސް އަހުމަދު އަދީބަށް ވެސް ކުރެވެ އެވެ. އެކަމަކު އޭނާ ވަނީ އެކަމުގެ ހަގީގަތް އެނގޭނަމަ ފާޅުގައި ހާމަ ކުރައްވާނެ ކަމަށް ވިދާޅުވެފަ އެވެ. އަދި މައްސަލާގެ ތަހުގީގަށް ރައީސް އަބްދުﷲ ޔާމީން ނުފޫޒު ފޯރުއްވި ކަމަށް ވިދާޅުވެ ބޯޅަ އަނެއް ކޯޓަށް ފޮނުވާލާފަ އެވެ.\nނަމަވެސް ރައީސް ވެސް ވަނީ އެ އިލްޒާމް ދޮގު ކުރައްވާފަ އެވެ. އަދި ރިލްވާން ފެންނާނެ ކަމުގެ އުއްމީދު އެބަ އޮތް ކަމަށް ވެސް ވަނީ ވިދާޅުވެފަ އެވެ. ރައީސް އަބަދުވެސް އިރުޝާދު ދެއްވަނީ ރިލްވާންއަށް ވީގޮތެއް ހޯދުމަށް ކަމަށް މިނިސްޓަރު މުހައްމަދު ޝައިނީ ވެސް ވަނީ ވިދާޅުވެފަ އެވެ.\nސަރުކާރުން ވެސް ރިލްވާންއަށް ވީގޮތެއް ހޯދާނެ ކަމަށް ބުނާއިރު އިދިކޮޅުގެ ސަރުކާރެއް ގާއިމުވެއްޖެނަމަ ރިލްވާންގެ މައްސަލާގައި އަލުން މިނިވަން ތަހުގީގެއްކޮށް ޖަވާބުދާރީކުރުވަން ޖެހުނު ކޮންމެ މީހެއް ޖަވާބުދާރީ ކުރުވާނެ ކަމަށް ކެންޑިޑޭޓް އިބްރާހިމް މުހައްމަދު ސޯލިހު ވަނީ ވިދާޅުވެފަ އެވެ.\nސިޔާސީ ބޭފުޅުންގެ ވާހަކަތައް އެހެން ހުރިއިރު ހަގީގަތަކީ ރިލްވާންއަށް އިންސާފު ލިބުން ލަސްވެއްޖެ ކަމެވެ. އޭނާއަށް ވީގޮތް ނުހޯދޭއިރު އިންސާފު ލިބެން ވެސް ގާތް ވެސް ނުވެ އެވެ. އިންސާފެއް ނެތެވެ. އޮތީ ބޮޑު އިހުމާލެވެ.\nއަހުމަދު ރިލްވާން މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް


vnews - 2025 ge kureen udhuhey taxi ge hidumai fesheyne\n2025 ގެ ކުރީން އުދުހޭ ޓެކްސީގެ ޚިދުމަތް ފެށޭނެ\nލިލިއަމް ޖެޓްއަކީ5މީހުންގެ ޖާގައިގެ އުދުހޭ ޓެކްސީއެއް | ފޮޓޯ: ލިލިއަމް\nއުދުހޭ ޓެކްސީއެއްގެ ޚިދުމަތް ފެށުމަށް ޖަރުމަނުވިލާތުގެ ކުންފުންޏެއް ކަމަށްވާ ލިލިއަމްއިން ދަނީ މަސައްކަތް ކުރަމުންނެވެ. މި މަސައްކަތް ކާމިޔާބު ކުރެވޭނެ ކަމުގެ ފުރިހަމަ ޔަގީންކަން އެ ކުންފުންޏަށް އެބައޮތެވެ.\n"ލިލިއަމް ޖެޓް" ގެ ނަންދީފައިވާ އުދުހުމުގެ ކުޅަދާނަކަން ލިބިފައިވާ ޓެކްސީއެއް އެ ކުންފުނިންވަނީ އާންމުންނަށް ދައްކާލާފައެވެ.\nލިލިއަމްއިން ބުނީ، 2025 ވަނަ އަހަރުގެ ކުރީން މި ޚިދުމަތް އާންމުންނަށް ހުޅުވާލެވޭނެ ކަމަށެވެ.5މީހުންނަށް ދަތުރު ކުރެވޭ ގޮތަށް ފަރުމާކޮށްފައިވާ ލިލިއަމް ޖެޓަކީ، ކަރަންޓު ހަކަތަ ބޭނުންކޮށްގެން ދުއްވާ އުޅަނދެކެވެ. އަދި، މިއީ އަޅުގަނޑުމެން އެންމެންވެސް ދަންނަ "އޫބަރ" ފަދަ ސްމާޓްފޯން އެޕްލިކޭޝަނެއް މެދުވެރިކޮށް ހޯދޭނޭ ޚިދުމަތެކެވެ. މިޚިދުމަތް އެންމެ ފުރަތަމަވެސް، އެއް ގައުމަށްވުރެ ގިނަ ގައުމުގައި ފެށުމަށް މިހާރު ދަނީ ތައްޔާރުވަމުންނެވެ.\nލިލިއަމް ޖެޓްއަކީ 60 މިނެޓުގެ ތެރޭގައި 300 ކިލޯމީޓަރުގެ ރާސްތާއަކަށް ދަތުރުކުރުމުގެ ގާބިލްކަން ލިބިފައިވާ ޓެކްސީއެކެވެ. މި ޓެކްސީގެ ޚިދުމަތް ދިނުމަށް، ޓެކްސީ ޖައްސާގެ ޚާއްސަ "ލޭންޑިންގް ޕެޑް" ތަކެއް ފަރުމާކުރާނެ ކަމަށް އެ ކުންފުނިން ބުންޏެވެ. އަދި، ކޮންމެ ފަސިންޖަރަކުވެސް، އެ ފަސިންޖަރަކާއި އެންމެ ކައިރީގައިވާ "ލޭންޑިންގް ޕެޑް" އަށް އެޕްލިކޭޝަން މެދުވެރުކޮށް ޓެކްސީއަށް އޯޑަރު ކުރެވޭނެއެވެ.\nމި ޚިދުމަތް ފެށުމަށް ތައްޔާރުވަމުން ދާއިރު، މި ޚިދުމަތް ފޯރުކޮށްދޭނެ އަގުތަކެއް ލިލިއަމްއިން އަދި ހާމަކޮށްފައެ ނުވެއެވެ. ނަމަވެސް، އެ ކުންފުނީގެ ޗީފް ކޮމަރޝަލް އޮފިސަރ ރީމޯ ގަރބަރ ބުނީ، އާދައިގެ ޓެކްސީ ޚިދުމަތާއި އަޅާ ބަލާއިރު، ލިލިއަމް ޖެޓްގެ އަގުތައް ދާދި އެއްގޮތްވާނެ ކަމަށެވެ. އަދި މިއީ ފަންތިއަކާއި ގިންތިއެއްގެ މީހުންނަށްވެސް އަތްފޯރާ ފަށުގައި ލިބޭނެ އަގުހެޔޮ ޚިދުމަތެއް ކަމަށް އެ ކުންފުނިން ބުނެއެވެ.


Meedhoo bandharu tharaggee kurumuge masaikathuge bodu bai nimijje\nފޮޓޯ : އެމްޓީސީސީ\nމީދޫ ބަނދަރު ތަރައްގީ ކުރުމުގެ މަސައްކަތުގެ ބޮޑު ބައި ނިމިއްޖެ\n02 ޖުލައި 2020 - 18:08:32\nސ. މީދޫ ބަނދަރު ޑިޒައިން ކުރުމާއި ތަރައްގީ ކުރުމުގެ މަސައްކަތުގެ 60 އިންސައްތަ ނިމިފައިވާ ކަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން ބުނެފި އެވެ.\nއެމްޓީސީސީން ބުނީ އެ ޕްރޮޖެކްޓުގެ ދަށުން 35،496 ކިއުބިކް މީޓަރުގެ ސަރަހައްދެއްގައި ބަނދަރު ޑްރެޖިންގް މަސައްކަތް ކުރިއަށް ގެންދެވޭނެ ކަމާއި 22،500 ކިއުބިކް މީޓަރުގެ ސަރަހައްދެއްގައި ޗެނަލް އެންޓްރެންސް ޑްރެޖިންގް ގެ މަސައްކަތް ކުރިއަށް ގެންދެވޭނެ ކަމެވެ.\nމީދޫ ބަނދަރު ތަރައްގީ ކުރުމުގެ މަސައްކަތުގެ ދަށުން 115 މީޓަރުގެ ބޭރު ތޮއްޓެއް ހެދުމާއި 2،480 ސްކުއެއާ މީޓަރުގެ ޕޭވްމަންޓް މަގު ހެދުމުގެ މަސައްކަތްތައް ކުރިއަށް ގެންދެވޭނެ ކަމަށް އެ ކުންފުނިން ބުނެއެވެ.\nއެކަމާއި ގުޅިގެން ސީއެންއެމްއަށް އައްޑޫ ސިޓީ ކައުންސިލްގެ މީދޫ ދާއިރާ މެމްބަރު ހުސެއިން ހިޔާޒް ވިދާޅުވީ މަސައްކަތުގެ ބޮޑު ބައެއް ނިމިފައިވާކަމަށާއި މިވަގުތު ކުރިއަށް ގެންދަމުންދަނީ އެންމެ ފަހުގެ މަސައްކަތްތައް ކަމަށެވެ. އޭނާ ވިދާޅުވީ އެ މަސައްކަތް ކުރުމުގެ ކުރިން ރައްޔިތުން އުޅުނީ ވަރަށް ދަތި ހާލުގައި ކަމަށާއި އެ މަސައްކަތަކާއެކު ގިނަ ބަޔަކަށް ލުއިތަކެއް ލިބިގެންދާނެ ކަމަށެވެ.\nމީދޫގެ ބަނދަރު ތަރައްގީ ކުރުމުގެ އެ މަސައްކަތް އެމްޓީސީސީއާއި ހަވާލު ކޮށްފައިވަނީ މިދިޔަ އަހަރު ޖޫން މަހުގެ 23 ވަނަ ދުވަހު އެވެ. އެ މަސައްކަތް ފަށާފައި ވަނީ މިދިޔަ ސެޕްޓެމްބަރު މަހުގެ 18 ވަނަ ދުވަހު އެވެ.\nއެ ޕްރޮޖެކްޓަށް 35.4 މިލިއަން ރުފިޔާ ހޭދަވާނެ ކަމަށް އެމްޓީސީސީން މައުލޫމާތުދެ އެވެ.


Azneen aai Ziyad ah Asia mubaaraathun hatharu vana | Mihaaru\nހަތަރު ވަނަ ހޯދި އަޒްނީން (ކ) އާއި ޒިޔާދު.-- ފޮޓޯ: ހާފްކޯޓް.އެމްވީ/ އަބްދުﷲ އަބީދު\nއަޒްނީނާއި ޒިޔާދަށް އޭޝިއާ މުބާރާތުން ހަތަރު ވަނަ\n01 އޮކްޓޯބަރ 2019 - 23:02 1 comment\nއިންޑޮނީޝިއާގެ ބަތަމްގައި މިހާރު ކުރިއަށްދާ 53 ވަނަ އޭޝިއަން ބޮޑީބިލްޑިން އެންޑް ފިޒީކް ސްޕޯޓްސް މުބާރާތުގައި ރާއްޖޭގެ މަހުމޫދު ޒިޔާދާއި އަޒްނީން ރަޝާދު ވާދަކުރި ކެޓަގަރީތަކުން ހަތަރު ވަނަ ހޯދައިފި އެވެ.\nމިދިޔަ ޖުލައި މަހު ދެކުނު އޭޝިއާގެ މުބާރާތުން ރަން މެޑަލް ހޯދި ރާއްޖޭގެ އެންމެ އުއްމީދީ އެއް ބޮޑީބިލްޑަރު އަޒްނީން މިއަދު ހަތަރު ވަނަ ހޯދީ ފިރިހެނުންގެ ސްޕޯޓްސް ފިޒީކް 170 ސެންޓިމީޓަރު ބައިންނެވެ. މި ބައިގައި އޭނައާ އެކު ވާދަކުރީ ތައިލެންޑުގެ ދެ ބޮޑީބިލްޑަރުންނާއި އީރާން އަދި ކެމްބޯޑިއާގެ ބޮޑީބިލްޑަރެކެވެ.\nމިދިޔަ އަހަރުގެ އޭޝިއާ މުބާރާތުން ލޯ މެޑަލް ހޯދި ރާއްޖޭގެ ތަޖުރިބާކާރު ބޮޑީބިލްޑަރު މަހުމޫދު ޒިޔާދަށް މި ފަހަރުގެ މުބާރާތުގެ 160 ސެންޓިމީޓަރު ސްޕޯޓްސް ފިޒީކް ބައިން ލިބުނީ ހަތަރު ވަނަ އެވެ. އޭނާއާ ވާދަކުރީ ވިއެޓްނާމްގެ ދެ ބޮޑީބިލްޑަރުންނާއި ތައިލެންޑް އަދި ޗައިނާގެ ބޮޑީބިލްޑަރެކެވެ.\nފުރަތަމަ ބުރުން ފައިނަލަށް ހޮވޭ ގަދަ ތިން ބޮޑީބިލްޑަރުންނަށް މެޑަލާއި ޓްރޮފީ އެއް ދެ އެވެ. އަދި ފައިނަލުގައި ވާދަކޮށް ހަތަރު ވަނަ އަދި އެންމެ ފުލަށް ދާ ބޮޑީބިލްޑަރަށް ވެސް ޓްރޮފީ އެއް ދެ އެވެ.\nމި ފަހަރުގެ މުބާރާތުގައި ރާއްޖޭން ދެން ވާދަކުރި ދެ ބޮޑީބިލްޑަރުން ވަނީ ފައިނަލަށް ނުހޮވި ފުރަތަމަ ބުރުން ވަކިވެފަ އެވެ. އެއީ ފަތުހުﷲ މުހައްމަދާއި އަލީ ސަލީމް އިބްރާހިމް އެވެ. މި ފަހަރުގެ މުބާރާތުގައި ރާއްޖޭގެ ދެ ޖަޖުން ވެސް ބައިވެރިވެ އެވެ. އެއީ މުހައްމަދު ނަޒީހާއި ހަސަން ނިޝާމް އެވެ.\nޓީމު މެނޭޖަރު މުހައްމަދު (ކ) އާއި އަޒްނީން (މ) އަދި ބީބީއޭއެމްގެ ނައިބު ރައީސް ރިފާ.-- ފޮޓޯ: ހާފްކޯޓް،އެމްވީ/ އަބްދުﷲ އަބީދު\nއޭޝިއާ މުބާރާތުގައި މި ފަހަރު ވެސް ރާއްޖެ އަށް ލިބުނީ ލޯ މެޑަލެކެވެ. އެއީ ފަސް ކެޓަގަރީން ވާދަކޮށްގެންނެވެ. ރާއްޖެ އަށް ލޯ މެޑަލް ގެނެސްދިނީ ސީނިއާ މެންސް ބޮޑީބިލްޑިން ކެޓަގަރީގެ 55 ކިލޯ ބައިން މުހައްމަދު މޫސާ އެވެ. އޭނާ ވަނީ މިދިޔަ ޖުލައި މަހު ނޭޕާލުގައި އޮތް ދެކުނު އޭޝިއާ މުބާރާތުން ވެސް ރާއްޖެ އަށް ލޯ މެޑަލް ގެނެސްދީފަ އެވެ.\nމުހައްމަދު ހޯދި ލޯ މެޑަލާ އެކު އޭޝިއާގެ މުބާރާތުން ރާއްޖެ އަށް ބޮޑީބިލްޑިން އިން ވަނީ މިހާތަނަށް ތިން މެޑަލް ހޯދައިފަ އެވެ. އެއީ 2017 ވަނަ އަހަރު އޮތް މުބާރާތުގެ 55 ކިލޯގެ ކެޓަގަރީން ރަން މެޑަލް ހޯދި ބޮޑީބިލްޑަރު ޝާހީން އިބްރާހިމް ދީދީ އާއި މިދިޔަ އަހަރު 165 ސެންޓިމީޓަރު އެތުލެޓިކް ފިޒީކް ބައިން ލޯ މެޑަލް ހޯދި ޒިޔާދެވެ.\nAsia ge mubaaraathun Mohamed Raajje ah loa medal hoadhaidheefi\nރާއްޖޭން މި ފަހަރުގެ މުބާރާތަށް ތައްޔާރުވީ އިންޑިއާގެ ކޯޗު އަނުރާގް އަނިލްކުމާރްގެ އެހީތެރިކަމުގަ އެވެ. ބޮޑީބިލްޑިން ތާރީހުގައި ފުރަތަމަ ފަހަރަށް ބިދޭސީ ކޯޗެއްގެ ބެލުމުގެ ދަށުން މުބާރާތަކަށް ތައްޔާރުވިއިރު، ރާއްޖޭން ވަނީ ރަނގަޅު ޕްލޭނަކާ އެކު މަސައްކަތް ފަށައިފަ އެވެ.\nދާދި ފަހުން އޭޝިއާ ފެޑެރޭޝަނުގެ އެގްޒެކްޓިވް ވައިސް ޕްރެޒިޑެންޓްގެ މަގާމަށް އިންތިހާބުވި ރާއްޖޭގެ ބޮޑީބިލްޑިިން ފެޑެރޭޝަން (ބީބީއޭއެމް)ގެ ރައީސް އިބްރާހިމް ހަމީދު (އިއްބެ)ގެ ލީޑަޝިޕްގެ ދަށުން މިހާތަނަށް ރާއްޖޭން ކުރިމަތިލި އޭޝިއާގެ ތިން މުބާރާތުގައި ވެސް ވަނީ މެޑަލް ހޯދައިފަ އެވެ. ބޮޑީބިލްޑިން ކުރިއަރުވަން އިއްބެ އަންނަނީ އޭޝިއާގެ ފެޑެރޭޝަނާ ގުޅިގެން ގިނަ މަސައްކަތްތަކެއް ކުރަމުންނެވެ.\nރާއްޖޭގެ ޒިޔާދަށް (ކ) ބީބީއޭއެމްގެ ރައީސް އިއްބެ ސެޓްފިކެޓް ހަވާލުކުރަނީ.-- ފޮޓޯ: ހާފްކޯޓް.އެމްވީ/ އަބްދުﷲ އަބީދު\nއަންނަ އަހަރު ބާއްވާ 54 ވަނަ އޭޝިއަން ބޮޑީބިލްޑިން ޗެމްޕިއަންޝިޕް އޮންނާނީ ރާއްޖޭގަ އެވެ. މިއީ އޭޝިއާގެ ބޮޑު މުބާރާތެއް ރާއްޖޭގައި ބާއްވާ ފުރަތަމަ ފަހަރެވެ. މީގެ ކުރިން ރާއްޖޭގައި 2001 ވަނަ އަހަރުގެ ސައުތު އޭޝިއަން ބޮޑީބިލްޑިން މުބާރާތް ވަނީ ބާއްވައިފަ އެވެ. އެ ފަހަރު މުބާރާތް އިންތިޒާމުކުރީ ބަނޑޮހުގަ އެވެ.\nރާއްޖޭގައި ބާއްވާ މުބާރާތް ކުރިއަށް ގެންދަން ބޮޑީބިލްޑިން އެސޯސިއޭޝަނުން ނިންމާފައިވަނީ ކ. މާފުށީގަ އެވެ. ސަރުކާރުގެ އެހީގައި ބާއްވާ މި މުބާރާތުގައި ގާތްގަނޑަކަށް 300 އަށް ވުރެ ގިނަ އެތުލީޓުން ބައިވެރިވާނެ ކަމަށް ބީބީއޭއެމް އިން މައުލޫމާތުދެ އެވެ.


Amana Takaful ge mi aharuge6mas dhuvahuge faidhaa behumah ninmaifi - vNews.mv\nއަމާނާ ތަކާފުލްގެ ހަމަސް ދުވަހުގެ ފައިދާ ބެހުމަށް ނިންމައިފި\n24 August 2016, 13:59\nއިސްލާމީ ޝަރީއާ ހުއްދަކުރާ ގޮތަށް ރާއްޖޭގައި އިންޝުއަރެންސްގެ ހިދުމަތްދޭ ކުންފުނި، އަމާނާ ތަކާފުލްއަށް މިއަހަރުގެ ފުރަތަމަ ހަމަސް ދުވަހު ރަނގަޅު އާމްދަނީއެއް ލިބިފައިވާތީ ހަމަސް ދުވަހުގެ ހިއްސާގެ ފައިދާ ބެހުމަށް ނިންމައިފި އެވެ.\nއަމާނާތަކާފުލް އިން މިއަދު ބުނީ އެކުންފުންޏަށް މިއަހަރުގެ ފުރަތަމަ ހަމަސް ދުވަހު ވެސް ވިޔަފާރީގައި ރަނގަޅު ކުރިއެރުމަކާއެކު ފައިދާ ވެފައިވާ ކަމަށެވެ. އެހެންކަމުން މިއަހަރުގެ ފުރަތަމަ ހަމަސް ދުވަހުގެ ހިއްސާ ފައިދާ އިން ހިއްސާއެއްގެ މޫނުމަތީ އަގުގެ ފަސް ޕަސެންޓަށްވާ ފައިދާ ހިއްސާދާރުންނަށް ބެހުމަށް ނިންމާފައިވާ ކަމަށްވެސް ބުންޏެވެ.\nމިއަހަރުގެ ފުރަތަމަ ހަމަސް ދުވަހުގެ ތެރޭގައި ކޮންސޮލިޑޭޓެޑް ފައިދާގެ ގޮތުގައި 4.5 މިލިއަން ރުފިޔާ ލިބުނު ކަމަށްވެސް އަމާނާ ތަކާފުލް އިން ވަނީ ހާމަކޮށްފަ އެވެ. އަދި މިއަހަރުގެ ފުރަތަމަ ހަމަސް ދުވަހަށް ޓެކްސް ދެއްކުމަށްފަހު 3.2 މިލިއަން ރުފިޔާ ހިއްސާދާރުންގެ ފަންޑަށް ލިބިފައިވާ ކަމަށްވެސް ބުނެ އެވެ.\nއަމާނާ ތަކާފުލް އިން ބުނީ މިއަހަރުގެ ފުރަތަމަ ހަމަސް ދުވަހުގެ ހިއްސާ ފައިދާ ބެހުމަށްޓަކައި މިމަހުގެ 31 ވަނަ ދުވަހުގެ ހިއްސާދާރުންގެ ދަފްތަރު ބަންދުކުރާނެ ކަމަށެވެ.\nއަމާނާ ތަކާފުލް އަކީ ހިދުމަތް ދޭން ފެށި ފަހުން އަބަދުވެސް ފައިދާގައި ހިނގަމުންދާ އަދި ހިއްސާދާރުންނަށް ހިއްސާގެ ފައިދާ ބަހަމުންދާ ކުންފުންޏެކެވެ.


Maradhoo valhi jehi zuvaanaa ge haalu serious, faruvaa dhemun dhanee ventilator gai! – adduLIVE\nLast Updated: July 29, 14:23\nމަރަދޫން ވަޅި ޖެހި ޒުވާނާއަށް ފަރުވާ ދެމުން ދަނީ ވެންޓިލޭޓަރުގައި!\nOct 07, 2018, 08:33 އައިޝަތު އަޒުހާ\nރޭގެ މާރާމާރީގައި ޒަހަމްވެ ފަރުވާ ދެމުން އަންނަ އީވާން.\nމަރަދޫގައި ރޭ ދެ ގްރޫޕެއްގެ ދެމެދުގައި ހިންގި މާރާމާރީއެއްގައި ޒަހަމްކޮށްލި ޒުވާނާގެ ހާލު ސީރިއަސްވެ ވެންޓިލޭޓަރުގައި ފަރުވާދޭން ފަށައިފިއެވެ.\nރޭ 11:00 ހާއިރު ހިންގި މާރާމާރީގައި ޒަހަމްވެ ފަރުވާ ދެމުންދަނީ މަރަދޫ، ބޯޅަދަނޑިގެ، މުހައްމަދު އީވާން (22އ)އެވެ. އޭނާގެ ބުރަކަށީގެ ހަތް ތަނަކަށް ތޫނު އެއްޗަކުން ހަމަލާދީފައިވާ އިރު ކަރަށްވެސް ޒަހަމްތަކެއް ލިބިފައިވެއެވެ.\nމައުލޫމާތު ލިބޭ ގޮތުގައި އީވާންގެ ފުއްޕާމެއަށް ގެއްލުން ލިބި އިތުރު ފަރުވާއަށް މާލެ ގެންދިއުމަށް ޑޮކްޓަރވަނީ އިރުޝާދު ދީފައެެވެ. އޭނާއަށް މިވަގުތު ފަރުވާ ދެމުން ދަނީ ވެންޓިލޭޓަރުގެ އެހީގައެވެ. އޭނާ މާލެ ގެންދިއުމުގެ މަސައްކަތް އާސަންދަ މެދުވެރިކޮށް ކުރަމުން އައި ނަމަވެސް ފުރުވާލެވޭނީ ހަވީރު4ޖަހާއިރު އޮންނަ ފްލައިޓަކުންކަމަށް ހަބަރު ލިބެއެވެ.\nމިކަމާއި ގުޅޭ ގޮތުން ހިތަދޫ ރީޖަނަލް ހޮސްޕިޓަލުން ރަސްމީ ޖަވާބެއް ލިބިފައި ނުވެއެވެ.\nރޭގެ މާރާމާރީގައި އިތުރު ޒުވާނަކުވެސް ވަނީ ޒަހަމްވެފައެވެ. ނަމަވެސް އޭނާގެ ހާލު ސީރިއަސް ނޫން ކަމަށް މައުލޫމާތު ލިބެއެވެ. މާރާމާރީ އާއި ގުޅިގެން ބަޔަކު ހައްުޔަރު ކުރިކަމެއް ނުވަތަ ނޫންކަމެއް ފުލުހުން ސާފުކޮށްދީފައި ނުވެއެވެ.


SunOnline: Hayyaru kuree Himandhoo massalaigai jalahli Abdhullah Alimaniku\nހައްޔަރު ކުރީ ހިމަންދޫ މައްސަލައިގައި ޖަލަށްލި އަބްދުﷲ އަލީމަނިކު\n19 May 2021, 00:29\nހިމަންދޫ މައްސަލައިގައި ޖަލަށްލި އަބްދުﷲ އަލިމަނިކު --\nހަރުކަށި ފިކުރު ފެތުރުމުގެ ތުހުމަތުގައި މިރޭ ހައްޔަރު ކުރީ 2007 ވަނަ އަހަރު އއ. ހިމަންދޫގައި ހިންގި ހަމަނުޖެހުމާ ގުޅިގެން ޖަލަށްލި އަބްދުﷲ އަލީމަނިކުކަން "ސަން"އަށް އެނގިއްޖެ އެވެ.\nމިރޭ ފުލުހުން ބުނެފައި ވަނީ ހަރުކަށިފިކުރު ފެތުރުމުގަައި އިސްކޮށް ހަރަކާތްތެރިވާ މީހެއްކަމަށް ތުހުމަތުކުރެވޭ 49 އަހަރުގެ ދިވެހި ފިރިހެނެއް މާލެއިން ހައްޔަރުކޮށްފައިވާ ކަމަށެވެ.\n"ސަން"އަށް އެނގިފައިވާ ގޮތުގައި އެ މައްސަލައިގައި ހައްޔަރު ކުރީ ހިމަންދޫގައި ދީނީ ހަރުކަށި ފިކުރު ފަތުރައި، އެ ރަށުގައި ވަކިވެގަނެ، ސަލާމަތީ ބާރުތަކާ ދެކޮޅަށް "ހަނގުރާމަ" ކުރުމުގައި ބައިވެރިވި ހއ. މޮޅަދޫ، އަބްދުﷲ އަލީމަނިކެވެ.\nއެނގިފައިވާ ގޮތުގައި އޭނާ އަކީ ޖިހާދުގެ ނަމުގައި ދިވެހީން ހަނގުރާމައަށް ރެކްރޫޓު ކުރުމާއި ހަނގުރާމައަށް ފޮނުވުމުގައި އިސްކޮށް އުޅޭ މީހެއް ކަމަށް ފުލުހުން ތުހުމަތު ކުރެ އެވެ. އަދި ވަކިން ޖަމާއަތުގައި ނަމާދުކޮށް، ހަރުކަށި ފިކުރަށް މީހުން ލެންބުމަށް ކްލާސްތައް ބާއްވާ ކަމަށް ތުހުމަތު ކުރެ އެވެ.\nހިމަންދޫ މައްސަލައިގައި އަލިމަނިކު 2008 ވަނަ އަހަރު 10 އަހަރަށް ޖަލަށްލި ނަމަވެސް، އޭނާ ވަނީ ދެ ފަހަރެއްގެ މަތިން ޖަލުން ފިލައިފަ އެވެ.\nދެހާސް ނުވަ ވަނަ އަހަރު އޭނާ ޖަލުން ފިލައިގެން ގދ. ތިނަދޫގައި އުޅެނިކޮށް، އެ ރަށުން އޭނާ ހައްޔަރުކޮށްގެން މާލެ ގެންދަނިކޮށް އޭނާ ވަނީ ވ. ފެލިދުއާ ހިސާބުން ބޯޓުން ކަނޑަަށް ފުންމާލައިގެން ފިލަން މަސައްކަތް ކޮށްފަ އެވެ.\nދެ ހާސް ދިހަ ވަނަ އަހަރުވެސް އޭނާ ޖަލުން ފިލި އެވެ. އެ އަހަރު އޭނާ ޖަލުން ފިލައިގެން އުޅެނިކޮށް އޭނާ ހައްޔަރު ކުރީ އޭގެ އަހަރެއް ފަހުން ތިލަފުށިންވެ. އޭނާ ހައްޔަރު ކުރި އިރު ހުރީ ވަަރަށް ބޮޑަށް ސިފަ ބަދަލުކޮށްފައި ކަމަށް އޭރު ފުލުހުން ބުންޏެވެ.\nއޭނާ ދޫވެފައި ހުރީ ޖަލު ހުކުމް ތަންފީޒުކޮށް ނިމުމުންނެވެ.\nއޭނާ އަނެއްކާވެސް ހައްޔަރުކޮށްފައި ވަނީ ރައީސް މުހައްމަދު ނަޝީދަށް ދިން ބޮމުގެ ހަމަލާއާ ގުޅިގެން ތިން މީހަކު ފުލުހުން ހައްޔަރުކޮށްފައި ވަނިކޮށެވެ. އެ މީހުންނަކީވެސް ހަރުކަށި ފިކުރުގެ މީހުން ކަމަށް ފުލުހުން ތުހުމަތު ކުރެ އެވެ. ނަމަވެސް އެ މައްސަލައާއި އަލީމަނިކާއި ގުޅުމެއް އޮތް ކަމެއް އެނގިފައި ނުވެ އެވެ.


< މަރުކުސް 10 >\nވަރިކުރުމާއި މެދު އީސާގެފާނު އުނގަންނަވައި ދެއްވުން\n1 ކަޕަރުނައުމް ދޫކުރައްވާ ޖުދެއާ ސަރަހައްދަށް ވަޑައިގެން އުރުދުން ކޯރުގެ އަނެއްފަރާތަށް އީސާގެފާނު ވަޑައިގެންނެވި ހިނދު އެތައް ބައިވަރު މީސްތަކުންނެއް އެކަލޭގެފާނުގެ އަރިހަށް އަނެއްކާވެސް އެއްވެއްޖެއެވެ. އަދި އެހެނިހެން ދަތުރުތަކެކޭ އެއްގޮތަށް އެކަލޭގެފާނު އެބައިމީހުންނަށް އުނގަންނަވައި ދެއްވިއެވެ.\n2 ފަރީސީނުގެ ބަޔަކުވެސް އެކަލޭގެފާނުގެ އަރިހަށް އައިސް އެކަލޭގެފާނުގެ އަޖުމަ ބެލުމުގެ ގޮތުން މި ސުވާލު ކުރިއެވެ. ”ފިރިހެނާއަށް އޭނާގެ އަނބިމީހާ ވަރިކުރުމަކީ ހުއްދަ ކަމެއްތަ؟“\n3 ރައްދު ޖަވާބު ދެއްވުމުގައި އީސާގެފާނު އެބައިމީހުންނާއި މި ސުވާލު ކުރެއްވިއެވެ. ”މޫސާގެފާނު ތިޔަބައިމީހުންނަށް ގެނެސްދެއްވި ޤާނޫނު އަންގައިދެއްވަނީ ކޮން ގޮތަކަށް އަމަލު ކުރުމަށް؟“\n4 އެބައިމީހުން ޖަވާބު ދެއްވިއެވެ. ”މޫސާގެފާނު އަންގަވަނީ ފިރިހެނާ ރަސްމީގޮތުން ވަރީގެ ލިޔުންތައް ލިޔުމަށް ފަހު އަންހެނާ ވަރިކޮށް ފޮނުވާލެވިދާނެ.“*\n5 އީސާގެފާނު އެބައިމީހުންނަށް ވިދާޅުވިއެވެ. ”މޫސާގެފާނު ގެނެސްދެއްވި ތައުރާތުގައި އެ އަމުރުފުޅު ބަޔާން ކުރެއްވީ ތިޔަފަދަ ހިތްހަރުކަށި ފަރާތްތަކަށް.\n6 ނަމަވެސް މި ކާއިނާތު ފުރަތަމަ އުފެއްދެވި ހިނދު މާތްﷲ އިންސާނުންގެ ގޮތުގައި ފިރިހެނަކާއި އަންހެނަކު އުފެއްދެވި.*\n7 މިކަމުން އަންގައި ދެއްވަނީ މި ސަބަބަށްޓަކައި ފިރިހެނަކު ވެސް އޭނާގެ މައިންބަފައިން ދޫކޮށް ގޮސް އަނބިމީހާ އާއި އެއްބައިވަންތަ ކަމުގެ ގުޅުމަކުން ގުޅެންޖެހޭނެ.\n8 އަދި އެ ދެމަފިރިންމެ އެއް ހަށިގަނޑެއް ފަދައިން ގުޅިގެންވޭ. އެއީ ދެ ހަށިގަނޑެއް ނޫން. ނަމަވެސް އެއް ހަށިގަނޑެއްމެ.*\n9 އެހެނީ މާތްރަސްކަލާނގެ ދެ ފަރާތެއް އެއް ފަރާތެއް ކަމުގައި ލެއްވި. ވީމާ، އެއްވެސް މީހަކު އެ ދެމަފިރިން ވަކި ކޮށްގެން ނުވާނެ!“\n10 އީސާގެފާނު އަސްޙާބީންނާއި އެކުގައި ގެއަށް ވަޑައިގެންނެވުމަށް ފަހު އެބޭކަލުން އެކަލޭގެފާނަށް ވަރި އާއި ބެހޭގޮތުން ސުވާލު ކުރެއްވިއެވެ.\n11 އެބޭކަލުންނަށް އީސާގެފާނު ވިދާޅުވިއެވެ. ”އެއްވެސް ފިރިހެނަކު އޭނާގެ އަނބިމީހާ ވަރިކުރުމަށް ފަހު އެހެން އަންހެނަކާއި ކައިވެނި ކުރިނަމަ އެމީހާ އަށް ކުރީގެ އަނބިމީހާއަށް ބޭވަފާތެރިވެވި އެކުރެވެނީ ޒިނޭއެއް.\n12 އަދި ހަމަ މިގޮތުގެ މަތިން އަންހެނަކު އޭނާގެ ފިރިމީހާގެ ކައިރިން ވަރިވެގެން ގޮސް އެހެން ފިރިހެނަކާ އިނދެފިނަމަ އެ ފިރިހެނާ އާއި އެކުގައި އެ އަންހެނާއަށް ވެސް އެ ކުރެވެނީ ޒިނޭ.“\nއީސާގެފާނު ތުއްތުކުދިންނަށް ރަޙުމަތްލެއްވުން\n13 މީސްތަކުން އީސާގެފާނުގެ އަރިހަށް އެބައިމީހުންގެ ތުއްތު ކުދިންތައް ގެނައެވެ. އެއީ އެކަލޭގެފާނުގެ އަތްޕުޅު އެ ކުދިންގެ ގައިގައި ބީއްސަވައިލައްވާ އެ ކުދިންނަށް ރަޙުމަތް ލެއްވުމަށް އެދިގެންނެވެ. ނަމަވެސް އެކަލޭގެފާނުގެ އަސްޙާބީން މީސްތަކުންނަށް އެކަން ހުއްޓުމަށް އެންގިއެވެ.\n14 އެބޭކަލުންގެ މިޢަމަލު އީސާގެފާނަށް ފެނިވަޑައިގެންނެވި ހިނދު ކޯފާވެ ވަޑައިގަންނަވާ އެބޭކަލުންނަށް ވިދާޅުވިއެވެ. ”އެ ތުއްތު ކުދިންތައް އަހަރެންގެ ކައިރިއަށް އައުން މަނާ ނުކުރޭ! އެ ކުދިން އަހަރެންގެ ކައިރިއަށް އަޔަދީ! މާތްރަސްކަލާނގެ ރަސްކަންފުޅު ލިބިގެންވަނީ މި ކުދިން ފަދަ މީސްތަކުންނަށް.\n15 ބުނަންތަ؟ މިކުދިން މާތްކަލާނގެ ރަސްކަންފުޅު ލިބިގަންނަ ފަދައިން ލިބިނުގަންނަ މީހަކަށް އެރަސްކަންފުޅު ލިބިއެއް ނުގަނެވޭނެ.“\n16 ދެން އެކަލޭގެފާނު އެކުދިން އުރާލައްވާ އެކުދިންނަށް ރަޙުމަތް ލެއްވުމަށް އެދި އެކަލޭގެފާނުގެ އަތްޕުޅު ބީއްސަވައިލެއްވިއެވެ.\n17 އީސާގެފާނު އެކަލޭގެފާނުގެ ދަތުރުފުޅު ފެއްޓެވި ހިނދު، ފިރިހެނަކު ދުވެފައި އައިސް އެކަލޭގެފާނުގެ ފައިންޕުޅު މައްޗަށް ތިރިވެ ދެންނެވިއެވެ. ”ހެޔޮލަފާ އެދުރުކަލޭގެފާނު، ނިމުމެއް ނުވާ ޙަޔާތެއް ލިބިގަތުމަށްޓަކައި އަޅުގަނޑު ކުރަން ޖެހޭނީ ކޮން ކަމެއްތޯ؟“\n18 އީސާގެފާނު އެ ފިރިހެނާއަށް ވިދާޅުވިއެވެ. ”އަހަރެންނާއި ދިމާލަށް ހެޔޮލަފާ ކަމުގައި ތިޔަބުނީ ކީއްވެ؟ ހެޔޮލަފާ ވެގެންވަނީ ހަމައެކަނި މާތްރަސްކަލާނގެ.\n19 މާތްރަސްކަލާނގެ އެންގެވި އަމުރުފުޅުތައް ތިބާއަށް ވެސް އެނގިގެންވޭ: މީހުން ނުމަރާތި. ޒިނޭ ނުކުރާތި. ވައްކަން ނުކުރާތި. ތިޔަބައިމީހުންގެ އަވަށްޓެރިޔާއާމެދު ދޮގުހެކި ނުދޭތި. އަނެކުންގެ ޙައްޤުތަކަށް އަރައި ނުގަންނާތި. އަދި ތިޔަބައިމީހުންގެ މައިންބަފައިންނަށް ޤަދަރު ކުރާތި.“*\n20 އެ ފިރިހެނާ އެކަލޭގެފާނަށް ދެންނެވިއެވެ. ”އެދުރުކަލޭގެފާނު. ތިޔަ ވިދާޅުވެދެއްވި އެންމެހާ އަމުރުފުޅުތަކަކީ އަޅުގަނޑު ކުޑަ ދުވަހުއްސުރެން ފަރުވާތެރިކަމާއެކު އިޙުތިރާމްކޮށް އަޅުގަނޑު ކުރަމުން އަންނަ ކަންތައްތައް.“\n21 އެ ފިރިހެނާ އާއި ދިމާއަށް އީސާގެފާނު ފުން ލޯތްބާއެކު ބައްލަވާލައްވާ އެމީހާއަށް ވިދާޅުވިއެވެ. ”ތިބާ ކުރަންޖެހޭ އޮތީ ހަމައެކަނި އެންމެ ކަމެއް. ތިބާގެ މިލްކުގައިވާނަމަ ވާހައި މުދަލެއް ވިއްކާލާ. އަދި އެ ފައިސާ ފަޤީރުންނަށް ހޭދަކުރޭ. އޭރުން ތިބާއަށްޓަކައި ސުވަރުގޭގެ މުއްސަނދިކަން ލިބިގެންވާނެ. އެއަށް ފަހު އަހަރެންނާއިއެކުގައި ވުމަށް އާދޭ.“\n22 އީސާގެފާނު މިފަދައިން ވިދާޅުވި އަޑު މި ފިރިހެނާއަށް އިވުމުން އޭނާގެ މޫނުގެ ކުލަވަރު ބަދަލުވެގެން ދިޔައެވެ. އަދި ނުހަނު ދެރަވެ ހުރެ ހިނގައްޖެއެވެ. ސަބަބަކީ މި ފިރިހެނާއަކީ މުއްސަނދި މީހެއް ކަމުގައި ވީތީއެވެ.\n23 އެއަށް ފަހު އީސާގެފާނު އަސްޙާބީންނާއި ދިމާލަށް ބައްލަވާލައްވައި މިފަދައިން ވިދާޅުވިއެވެ. ”މުއްސަނދިންނަށް މާތްރަސްކަލާނގެ ރަސްކަންފުޅު ތެރެއަށް ވަނުމަކީ ކިހާ އުނދަގޫ ކަމެއް!“\n24 އެކަލޭގެފާނުގެ މި ބަސްފުޅުތަކުން އެންމެހައި އަސްޙާބީން ޝޯޚުވިއެވެ. އެހެނަސް އީސާގެފާނު އެކަލޭގެފާނުގެ ވާހަކަފުޅު ކުރިއަށް ގެންދެވިއެވެ. ”މަގޭ ދަރިވަރުންނޭ! މާތްރަސްކަލާނގެ ރަސްކަންފުޅު ތެރެއަށް ވަނުމަކީ ކިހާ އުނދަގޫ ކަމެއް!\n25 އެއީ މުއްސަނދި މަހުޖަހަނަކު މާތްރަސްކަލާނގެ ރަސްކަންފުޅު ތެރެއަށް ވަނުމަށް ވުރެން ތިނޯހެއްގެ ފަގައިގެ ތެރެއިން ޖަމަލެއް ދިއުންވެސް އެއަށް ވުރެން ފަސޭހަ ކަމަކަށް ވާނެ.“\n26 މިވާހަކަފުޅުން އީސާގެފާނުގެ އަސްޙާބީންނަށް އިތުރަށް ޙައިރާންކަން ކުރިމަތި ކުރުވިއެވެ. އަދި އެއްބޭކަލަކު އަނެއް ބޭކަލަކަށް ބުނެވުނެވެ. ”އެހެންވީމާ ނަރަކައިން ސަލާމަތް ވާނީ ކާކު؟“\n27 އީސާގެފާނު އެބޭކަލުންނަށް ބައްލަވަން ހުންނަވާފައި ވިދާޅުވިއެވެ. ”މިއީ އިންސާނުންނަށް ނުކުޅެދިގެންވާ ފަދަ ކަމެއް. ނަމަވެސް މާތްރަސްކަލާނގެ ކިބަފުޅަށް އެއްވެސް ކަމެއް ނުކުޅެދިގެންނުވޭ. އެކަލާނގެއީ އެންމެހާ ކަމަކަށް ކުޅަދުންވަންތަ ރަސްކަލާނގެ.“\n28 އެހިނދު ޕަތަރަސް އީސާގެފާނަށް ދެންނެވިއެވެ. ”ނިކަން ބައްލަވާ. އަޅުގަނޑުމެން ކަލޭގެފާނާއި އެކުގައި ވުމަށްޓަކައި އަޅުގަނޑުމެންގެ ދިރިއުޅުމުގައި ވާނަމަ ވީހައި ތަކެއްޗެއް ދޫކޮށްލިން.“\n29 އީސާގެފާނު ވިދާޅުވިއެވެ. ”ގަބޫލުކުރޭ! އެއްވެސް މީހަކަށް އަހަންނަށްޓަކައި ނުވަތަ ހެޔޮޚަބަރުފުޅަށްޓަކައި އެމީހާގެ ގެދޮރު ނުވަތަ އަޚުން ނުވަތަ އުޚުތުން ނުވަތަ މަންމަ ނުވަތަ ބައްޕަ ނުވަތަ ދަރިން ނުވަތަ ދަނޑުފަގުތައް ދޫކޮށްލަން ޖެހިއްޖެ ނަމަ،\n30 އެމީހަކަށް މިދުވަސްތަކުގައި ސަތޭކަގުނަ ގެދޮރާއި އަޚުންނާ އުޚުތުންނާ މައިންނާ ދަރިންނާ ދަނޑުފަގާ ލިބޭނެ. އަދި ފަހުން އަންނަން އޮތް ދުވަސްތަކުގައި ނިމުންނުވާ ދިރިހުރުން ވެސް ލިބޭނެ. އެކަމަކު މިހާރުގެ މިދުވަސްތަކުގައި އޭނާ ނާއިންސާފީތަކަކާ ވެސް ކުރިމަތިލާން ޖެހިދާނެމެ.\n31 ނަމަވެސް މިހާރު ކުރީބަރީގައި ތިބި މީހުން ފަހު ދުވަހުގައި ތިބޭނީ ފަހަތުބަރީގައި. ފަހަތުބަރީ ތިބިމީހުން ތިބޭނީ ކުރީބަރީގައި.“\nއީސާގެފާނު، އެކަލޭގެފާނުގެ އަވަހާރަވުމާއި ބެހޭގޮތުން ތިންވަނަ ފަހަރަށް ވާހަކަދެއްކެވުން\n32 އީސާގެފާނާއި އެކަލޭގެފާނުގެ އަސްޙާބީން ޖެރޫސަލަމަށް ވަޑައިގެންނެވި މަގުމަތީގައި އީސާގެފާނު ހުންނެވީ އާރުކާޓީއެއްގެ ގޮތުގައެވެ. އަދި އެކަލޭގެފާނުގެ އަސްޙާބީން މިކަމުން ޙައިރާންކުރުވިއެވެ. އެހިނދު އެކަލޭގެފާނުގެ ފަހަތްޕުޅުން ދިޔަ އެންމެން ތިބީ ބިރުންނެވެ. އެކަލޭގެފާނުގެ ބާރަ އަސްޙާބީންނާއި އެކުގައި މީސްތަކުންނާއި އެއްފަރާތްވެ ވަޑައިގެންނެވުމަށް ފަހު އެކަލޭގެފާނާއިމެދު ކަންތައްތައްވާނެ ގޮތުގެ ވާހަކައިން އެބޭކަލުންނަށް އަންގަވައިދެއްވިއެވެ.\n33 އެބޭކަލުންނާ މުޚާތަބު ކުރައްވާ އެކަލޭގެފާނު ވިދާޅުވިއެވެ. ”ވިސްނާ! އަހަރެމެން މިދަނީ ޖެރޫސަލަމަށް. އެތަނުގައި އިންސާނާގެ ދަރިކަލުން ބޮޑު އިމާމުންނާއި ދީނުގެ ދަންނަބޭކަލުންނާއި ޙަވާލުކުރެވޭނެ. އަދި އެބައިމީހުން އޭނާ މަރާލުމަށް ޙުކުމް ކުރާނެ. އެއަށް ފަހު ބަނީއިސްރާއީލުން ނޫން ދަރިކޮޅުގެ މީސްތަކުންނާއި އޭނާ ޙަވާލު ކުރާނެ.\n34 އެބައިމީހުން އޭނާއަށް މަލާމާތްކޮށް ހީނހަދައި އޭނާ ގަޔަށް ކުޅުޖަހާނެ. އެބައިމީހުން އޭނާގެ ގައިގައި ހަންމުށިން ތަޅުމަށް ފަހު މަރާލާނެ. އަކަމަކު ތިންދުވަސްފަހުން އޭނާ އަލުން ދިރިގެން ތެދުވާނެ.“\nޔަމީޒާއި ޔޫޙަންނާގެ އެދުން\n35 ދެން ޒަބަދީގެ ދެ ދަރިން ކަމުގައިވާ ޔާމިޒު އާއި ޔޫޙަންނާ އީސާގެފާނުގެ އަރިހަށް އައިސް ދެންނެވިއެވެ. ”އެދުރުކަލޭގެފާނު، އަޅުގަނޑުމެންނަށްޓަކައި ކަލޭގެފާނު ކޮށްދެއްވުމަށް އަޅުގަނޑުމެން އެދޭ ކަމެއް އެބައޮތް.“\n36 ”އެއީ ކޮންކަމެއް؟“ އީސާގެފާނު އެ ދެބެއިންގެ ކައިރިން އެއްސެވިއެވެ.\n37 އެ ދެބެއިން އެކަލޭގެފާނަށް ޖަވާބު ދެއްވިއެވެ. ”ކަލޭގެފާނުގެ މަތިވެރި ރަސްކަންފުޅުގެ ތަޚުތުގައި އިށީނދެ ވަޑައިގެން އިންނަވާއިރު، އަޅުގަނޑުމެން ކަލޭގެފާނުގެ އަރިއަހުގައި ވުމަށް އެދެމު. ކަލޭގެފާނުގެ ކަނާތްޕުޅު ފަރާތުގައި އެކަކު. އަދި ވައަތްޕުޅުފަރާތުގައި އަނެކަކު.“\n38 އީސާގެފާނު އެ ދެބެއިންނަށް ޖަވާބު ދެއްވިއެވެ. ”ތިޔަބައިމީހުން ތިޔަ އެދޭކަމަކީ ކިހާވަރެއްގެ ކަމެއްކަން ތިޔަބައިމީހުންނަށް ވެސް އެނގިގެންނުވޭމެ. އަހަރެން ބޯން މިއުޅޭ ވޭންދެނިވި ތަށިން ތިޔަބައިމީހުންނަށް ބޮވޭނެތަ؟ އަދި އަހަރެން މިގަންބާލެވޭ ވޭނުގެ ތެރެއަށް ތިޔަބައިމީހުންނަށް ގެނބެވިދާނެތަ؟“\n39 އެ ދެބެއިން ޖަވާބު ދެއްވިއެވެ. ”އަޅުގަނޑުމެންނަށް ކުރެވޭނެ.“\nއީސާގެފާނު އެ ދެބެއިންނަށް ވިދާޅުވިއެވެ. ”ހަމަ ޔަޤީނުންވެސް އަހަރެން ބޯނެ ވޭންދެނިވި ތަށިން ތިޔަބައިމީހުން ވެސް ބޯން ޖެހޭނެ. އަދި އަހަރެން ފެތިގެންދާނެ ހިތާމަ އާއި ވޭންދެނިވި ކަނޑަށް ތިޔަބައިމީހުންވެސް ފެތިގެންދާނެ.\n40 ނަމަވެސް އަހަރެންގެ ކަނާއަތް ފަރާތުގަ އާއި ވައަތް ފަރާތުގައި ބައިންދާނީ ކާކުކަން ޚިޔާރު ކުރުމުގެ ޙައްޤެއް އަހަރެންނަކަށް ލިބިގެންނުވޭ. މާތްރަސްކަލާނގެ އެތަންތަން ތައްޔާރު ކުރައްވާފައި ވަނީ އެކަލާނގެ ޚިޔާރު ކުރައްވާ ބަޔަކަށް.“\n41 މިވާހަކަތައް އަނެއް ދިހަ އަސްޙާބީންނަށް އިވި ޔާމިޒާއި ޔޫޙަންނާ ދެކެ އެބައިމީހުން ވަރަށް ރުޅިއައެވެ.\n42 އެހެންވެ، އީސާގެފާނު އެ އެންމެ ބޭކަލުން އެކަލޭގެފާނުގެ އަރިހަށް ގެންނަވައި އެބޭކަލުންނަށް ވިދާޅުވިއެވެ. ”ތިޔަބައިމީހުންނަށް އެނގޭތަ؟ ދުނިޔޭގެ ގައުމުތަކުގައި މީސްތަކުންގެ ވެރިކަމަށް އަރާ މީހުން އެމީސްތަކުންގެ މައްޗަށް ގަދަބާރު ހިންގާނެ. އަދި އެމީހުންގެ އިސް ވެރިން ހިތުހުރިހާ ގޮތެއް އެމީސްތަކުންނާ މެދު ހަދާނެ.\n43 ނަމަވެސް ތިޔަބައިމީހުންގެ ތެރޭގައި އެކަން އޮތީ އެގޮތަކަށް ނޫން. ތިޔަބައިމީހުންގެ ތެރޭގައި މަތިވެރި މީހަކަށް ވުމަށް އެދޭނަމަ އޭނާއަށް ޖެހޭނީ އެހެންމީހުންގެ ޚާދިމަކަށް ވާން.\n44 އަދި އެންމެ އިސް ދަރަޖަ ހޯދަން އެދޭމީހާ ޖެހޭނީ ދެންތިބި އެންމެންގެ އަޅަކަށް ވާން.\n45 އެހެނީ އިންސާނާގެ ދަރިކަލުން ވެސް އައީ މީސްތަކުންގެ ޚިދުމަތް ލިބިގަތުމަކަށް ނޫން. އޭނާ އައީ މީސްތަކުންނަށް ޚިދުމަތް ކޮށް އަދި މުޅި ޙަޔާތް މީސްތަކުން ދިންނަވާނެ ކައްފާރާ އެއްގެ ގޮތުގައި ދިނުމަށް.“\nއީސާގެފާނު، ލޯފަން ބަރުތިމޭހުއަށް ލޮލުގެ އަލިކަން ދެއްވި\n46 އެއަށް ފަހު އީސާގެފާނާއި އަސްޙާބީން ޖެރިކޯ އަށް ވަޑައިގެންނެވުމަށް ފަހު އެއަވަށުން އެބޭކަލުން ފުރާ ވަޑައިގެންނެވި ހިނދު އެކަލޭގެފާނުގެ ފަހަތްޕުޅުން ގިނަ ޢަދަދެއްގެ މީސްތަކުން އައެވެ. އެ އަވަށުގެ މަގެއްގެ އެއްފަރާތުގައި ލޯފަން ސަލާންޖަހާ މީހެއް ކަމުގައިވާ ތިމޭހުގެ ފިރިހެންދަރި ބަރުތިމޭހު ވިއެވެ.\n47 އޭނާއަށް ނާޒަރަތުގެ އީސާގެފާނު ކަމުގައި އަޑުއިވި އޭނާ ގޮވަން ފެށިއެވެ. ”އޭ އީސާގެފާނު! އޭ ދާއޫދުގެފާނުގެ ދަރިކަލުން!❖ އަޅުގަނޑުގެ މައްޗަށް ރަޙުމްކުރައްވާ!“\n48 އެތަނުގައި ތިބި ގިނަ މީސްތަކުން އޭނާ ކައިރީގައި ހަޅޭ ނުލަވާ މަޑުން އިނުމަށް ހަރުކަށި ކަމާއިއެކު ބުނަމުން ދިޔައެވެ. ނަމަވެސް އޭނާ ކުރިޔަށް ވުރެ ބާރަށް ގޮވަން ފެށިއެވެ. ”ދާއޫދުގެފާނުގެ ދަރިކަލުން، އަޅުގަނޑުގެ މައްޗަށް ރަޙުމްކުރައްވާ!“\n49 އީސާގެފާނު ހުއްޓިވަޑައިގެން ހުންނަވާ ވިދާޅުވިއެވެ. ”އޭނައަށް ގޮވާ.“\nއެހެންކަމާއެކު، އެބައިމީހުން އެ ލޯފަންމީހާއަށް ބުންޏެވެ. ”ހިތްވަރުކޮށް މިކޮޅަށް އާދޭ! އެދުރުކަލޭގެފާނު ތިބާއަށް އެބަ ގޮވާލައްވާ!“\n50 އެމީހާ އޭނާގެ ކޯޓުގަނޑު އެއްފަރާތަކަށް އެއްލާލުމަށް ފަހު، ފުންމައިގެން ތެދުވެ އީސާގެފާނުގެ އަރިހަށް އައެވެ.\n51 އީސާގެފާނު އޭނާއަށް ވިދާޅުވިއެވެ. ”އަހަރެން ތިބާއަށް ކޮށްދެންވީ ކޮންކަމެއް؟“\n”އެދުރުކަލޭގެފާނު، އަޅުގަނޑުގެ ލޮލަށް އަލުން ފެންނާނެ ގޮތް ހައްދަވާ ދެއްވާ!“ ލޯފަންމީހާ ޖަވާބު ދިނެވެ.\n52 ”ދޭ. ތިބާގެ އީމާންތެރިކަމުގެ ސަބަބުން ތިބާ ތިޔަ ވަނީ ރަނގަޅުވެފައި.“\nއެހިނދު އޭނާގެ ލޮލުގެ އަލިކަން ލިބިގެން ވިއެވެ. އަދި އީސާގެފާނުގެ ފަހަތްޕުޅުން އެކަލޭގެފާނާއި އެކު ދިޔައެވެ.


Hiyaa Gai Thibi Kudhin Thakakah Aniyaa Kuri Meehunge Mahchah Dhauvaa Koffi\nހިޔާގައި ކުތިބި ކުދިންތަކަކަށް އަނިޔާކުރި މީހުންގެ މައްޗަށް ދައުވާ ކޮށްފި\nކުޑަކުދިންގެ ހިޔާގައި ކުޑަކުދިންތަކަކަށް އަނިޔާ ކުރި މައްސަލާގައި އެތަނުގައި މަސައްކަތް ކުރި މުވައްޒަފުންތަކަކަށް ދައުވާކޮށްފިއެވެ.\nއެގޮތުން ޕްރޮސިކިއުޓަރު ޖެނެރަލް (ޕީޖީ) އޮފީހުން ވަނީ އެ މައްސަލާގައި ހަ މީހެއްގެ މައްޗަށް ދައުވާ ކޮށްފައެވެ. އެ މައްސަލަ ޕީޖީގެ ސަމާލުކަމަށް ގެނެސްފައި ވަނީ ކުޑަކުދިންގެ މައްސަލަތައް ބެލުމަށް އުފައްދާފައިވާ ރިޔާސީ ކޮމިޝަނުންނެވެ.\nއަދި ޕީޖީ ހުސައިން ޝަމީމަށް ލިބިދޭ ބާރުގެ ދަށުން އެ މައްސަލަ ތަހުގީގު ކުރުމަށް ފުލުހުންނަށް އެންގުމުން އެ މައްސަލާގައި ތަހުގީގު ނިންމާ ދައުވާ ކުރުމަށް ފުލުހުން ޕީޖީ އަށް ފޮނުވިއެވެ.\nދައުވާކުރި ހަ މީހުންގެ ވަނަވަރު:\n– މުހައްމަދު ޝަރީފް، ވިލިމާލޭ ސަމާހިޔާ\n– ހުސެއިން އަހުމަދު، ވިލިމާލެ ފަންސި\n– އަލީ އަހުސަން، ވިލިމާލެ ރިއޯ\n– ނަޖީހު އަހުމަދު، މއ. އަކިރިފުށި ދެވަނަބައި، މާލެ\n– އަހުމަދު ވަނޫދު، ހ. ފޯސީޒަން، މާލެ\n– ހުސެއިން ހަމްދޫން، ވިލިމާލޭ އާސްމާން މަންޒިލް\nޕީޖީ އޮފީހުން ބުނީ އެ މައްސަލާގައި މިހާތަނަށް ދައުވާ ހުށަހަޅާފައިވާ މީހުންނާއި، އެ މައްސަލާގައި ޝާމިލްވާ އިތުރު މީހުން ކޮށްފައިވާ ކަމަށް ތުހުމަތުކުރެވޭ އިތުރު ޖިނާއީ ކުށުގެ މައްސަލަތައް ތަހުގީގު ކުރުމުގެ މަސައްކަތް ތަހުގީގު އިދާރާތަކުން ކުރަމުން އަންނަ ކަމަށެވެ.\nދައުވާކުރި މީހުންގެ ތެރޭގައި މުހައްމަދު ޝަރީފާއި ހުސައިން އަހުމަދަށް ކޮށްފައި ވަނީ އެއް ދައުވާއެކެވެ. އެއީ ގައިގައި އަތްލުމުގެ ދައުވާ އާއި ގާނޫނު ހިންގުމަށް ހުރަސްއެޅުމާއި ދައުލަތުގެ އެހެނިހެން މަސައްކަތްތަކަށް ހުރަސްއެޅުމުގެ ދައުވާއެވެ.\nދެން މައްސަލާގައި ޝާމިލުވާ އަލީ އަހުސަންގެ މައްޗަށް ގައިގައި އަތްލުމުގެ ތިން ދައުވާ އުފުލާފައިވެއެވެ. އަދި ގާނޫނު ހިންގުމަށް ހުރަސްއެޅުމާއި ދައުލަތުގެ އެހެނިހެން މަސައްކަތްތަކަށް ހުރަސްއެޅުމުގެ ދެ ދައުވާ އުފުލާފައިވެއެވެ. އަހުމަދު ވަނޫދަށް ގައިގައި އަތްލުމުގެ ހަ ދައުވާ އާއި ގާނޫނު ހިންގުމަށް ހުރަސްއެޅުމާއި ދައުލަތުގެ އެހެނިހެން މަސައްކަތްތަކަށް ހުރަސްއެޅުމުގެ ދެ ދައުވާ އުފުލިއިރު ނަޖީހު އަހުމަދަށް ގައިގައި އަތްލުމުގެ ދެ ދައުވާ އާއި ގާނޫނު ހިންގުމަށް ހުރަސްއެޅުމާއި ދައުލަތުގެ އެހެނިހެން މަސައްކަތްތަކަށް ހުރަސްއެޅުމުގެ ދެ ދައުވާ އުފުލިއެވެ. އަދި ހުސެއިން ހަމްދޫންގެ މައްޗަށް ކުރީ ބިރުދެއްކުމުގެ ދައުވާއަކާއި ގައިގައި އަތްލުމުގެ ދައުވާ އުފުލިއެވެ.


ކޮވިޑް-19 : ފަންނާނުންނަށް ދިމާވެފައިވާ ދަތިތަކަށް ހައްލު ހޯދަން މަސައްކަތްކުރަނީ ކޮވިޑް-19 : ފަންނާނުންނަށް ދިމާވެފައިވާ ދަތިތަކަށް ހައްލު ހޯދަން މަސައްކަތްކުރަނީ\nކޮވިޑް-19 : ފަންނާނުންނަށް ދިމާވެފައިވާ ދަތިތަކަށް ހައްލު ހޯދަން މަސައްކަތްކުރަނީ\nދިވެހި ފަންނާނުންގެ މިއުޒިކީ އީދު ޝޯ - ފޮޓޯ: މުޙައްމަދު ވަޙީދު / ޕީއެސްއެމް ނިއުސް\nކޮވިޑް-19 ގެ ސަބަބުން ރާއްޖޭގެ ފަންނާނުންނަށް މާލީގޮތުން ދިމާވަމުންދާ ދަތިތަކަށް ހައްލު ހޯދައިދީ އެހީތެރިކަން ފޯރުކޮށްދޭނެ ގޮތްތަކެއް ހޯދުމުގެ މަސައްކަތް ކުރައްވަމުން ގެންދަވާކަމަށް މިނިސްޓަރ އޮފް އާޓްސް ކަލްޗަރ އެންޑް ހެރިޓޭޖް، ޔުމްނާ މަޢުމޫން ވިދާޅުވެއްޖެއެވެ.\nކޮވިޑް-19ގެ ސަބަބުން އެކި ސިނާއަތްތަކަށް ދަނީ ބޮޑެތި ގޮންޖެހުންތަކެއް ކުރިމަތިވަމުންނެވެ. އެއްގޮތުން ރާއްޖޭގެ ފަންނާނުންގެ މަސައްކަތަށްވެސް މިވަނީ މިކަމުގެ ސަބަބުން ގޮންޖެހުންތަކަކާ ކުރިމަތިވެފައެވެ. ރާއްޖޭގެ ގިނަ މިއުޒިކީ ފަންނާނުންނަށް އާމްދަނީ ލިބޭ މައިގަނޑު ދާއިރާތަކަކީ ރިސޯޓް މިއުޒިކާއި ޝޯވްތައް ކަމަށްވާއިރު ކޯވިޑް-19ގެ ސަބަބުން މިވަނީ މިފަދަ ޙަރަކާތްތައް ހުއްޓިފައެވެ.\nމީގެ ސަބަބުން މިއުޒިކީ ފަންނާނުންގެ އިތުރުން ރިސޯޓުތަކާއި މާލޭގައި ބާއްވާ އިވެންޓުތަކުގެ ފޮޓޯގްރަފީ އާއި ވީޑިއޯ ގްރަފީގެ މަސައްކަތް ކުރާ ފަރާތްތަކަށާއި އިވެންޓް މެނޭޖްކުރާ ފަރާތްތަކަށް ވަނީ ދަތިތައް ކުރިމަތިވެފައެވެ.\nސޯޝަލް މީޑިއާގެ އެކި ވަސީލަތްތައް މެދުވެރިކޮށް މިފަދަ ފަންނާނުން ފާޅުކުރަމުންދާ ކަންބޮޑުވުންތަކާ ގުޅިގެން މިނިސްޓަރ އޮފް އާޓްސް ކަލްޗަރ އެންޑް ހެރިޓޭޖް، ޔުމްނާ މަޢުމޫން ކުރެއްވި ޓްވީޓެއްގައި ވަނީ އާމްދަނީ ހޯދުމަށް ދަތިވެ ކަންބޮޑުވުން ފާޅުކުރަމުން ދާތީ ފަންނާނުންނަށް އެހީތެރިކަން ފޯރުކޮށްދޭނެ ގޮތެއް ހޯދުމަށް މަސައްކަތް ކުރަމުންގެންދަވާ ކަމަށެވެ. މިނިސްޓަރ ވަނީ މިކަމަށް ފަންނާނުންގެ ފަރާތުން ލިބެމުންދާ އެއްބާރުލުންވެސް ފާހަގަކުރައްވާފައެވެ.\nމިނިސްޓަރ ވަނީ މި ވަގުތަކީ މިޔުޒިޝަނުންގެ ޖަމްޢިއްޔާއެއް އޮތުމުގެ މުހިންމުކަން އިތުރަށް އިހުސާސް ކުރެވޭ ވަގުތެއްކަން ފާހަގަ ކުރައްވައި މި ކަމަށް މަސައްކަތް ކުރެވިދާނެތޯ ޓްވިޓަރގައި ސުވާލުވެސް އުފައްދަވާފައެވެ.\nއަރޓްސް މިނިސްޓްރީގެ ކޮމިއުނިކޭޝަން ޑިރެކްޓަރ އިސްމާއިލް ނާއިލް ވިދާޅުވީ ފަންނާނުންނަށް ކުރިމަތިވާ ދަތިތަކަށް ހައްލެއް ހޯދުމަށް ކުރެވޭނެ ކަންތައްތައް ދެނެގަތުމަށް އެ މިނިސްޓްރީން މިހާރުވެސް މަސައްކަތްކުރަމުންދާކަމަށެވެ. އަދި އަރޓިސްޓުންނާއި މުއާމަލާތްކުރުމަށް ބޭނުންވާނެތީ ހުރިހާ ފަންނާނުންވެސް ނޭޝަނަލް ސެންޓަރ ފޮރ ދި އާރޓްސްގައި ރަޖިސްޓްރީ ވެފައި ވުމަކީ މިކަމަށް މަގުފަހިވާނެކަމެއް ކަމުގައި ނާއިލް ވިދާޅުވިއެވެ. އަދި ވަރަށް އަވަހަށް ފަންނާނުންނަށް އެހީތެރިވުމަށް ކުރެވޭނެ ކަންތައްތައް ހާމަކުރާނޭކަމަށްވެސް އޭނާ ވިދާޅުވިއެވެ.


2200 Aharu Kurin Dhandikolheh Beynun Kohgen Dhuniyeyge Vashamin Hoadhi Meehaage Vaahaka - Vaguthu\n2200 އަހަރު ކުރިން ދަނޑިކޮޅެއް ބޭނުންކޮށްގެން ދުނިޔޭގެ ވަށަމިން ހޯދި މީހާގެ ވާހަކަ\nވިހި ވަނަ ގަރުނުގެ މެދެއްހައި ހިސާބުން އިންސާނުން ޖައްވަށް ސެޓެލައިޓުފަދަ ތަކެތި ފޮނުވަން ފެށިއެވެ. ސެޓެލައިޓު ތަކުގެ އެހީގައި އިންސާނުން މިވަނީ ދުނިޔޭގެ ވަށަމިނުގެ ސީދާ އަދަދު ހޯދާފައެވެ. އެއީ 40075 ކިލޯމީޓަރެވެ. ނަމަވެސް މީގެ 2200 އަހަރު ކުރިން ގަދީމީ ގުރީސްގެ މީހަކު ހަމައެކަނި ދަނޑިކޮޅެއް ބޭނުންކޮށްގެން ގާތްގަނޑަކަށް ސީދާ މި އަދަދު ހޯދިކަން އެނގޭހެއްޔެވެ؟\nއެއީ ޢީސާގެފާނު ދުނިޔެއަށް ވަޑައިގަތުމުގެ 240 އަހަރު ކުރިއެވެ. އޭރު ގަދީމީ ގްރީސްގައި އުޅުނު އެރޮޓަސްތެނީސް ނަމަކަށް ކިޔާ ހިސާބު އިލްމުވެރިއެއް މި އަދަދު ހޯދާފައިވަނީ އޭނާގެ ހިސާބު އިލްމު ބޭނުންކޮށްގެނެވެ. އެތޮޓަސްތެނީސް އަކީ އެލެގްޒޭންޑްރިއާގެ ކުތުބުޚާނާގެ އެންމެ އިސްވެރިޔާވެސްމެއެވެ. އޭނައަކީ ޢީސާގެފާނު ދުނިޔެއަށް ވަޑައިގަތުމުގެ 276 އަހަރާއި 194 އަހަރާއި ދެމެދު އުޅުނު މީހެކެވެ.\nއެރޮޓަސްތެނީސް އަށް އަޑުއިވިފައިވާ ގޮތުން، އެލެގްޒޭންޑްރިއާގެ ދެކުނަށް އޮންނަ އަވަށެއް ކަމަށްވާ ސައީންގައި ހޫނު މޫސުން ފެށޭ ދުވަހު މެންދުރު 12:00 ގައި އެއްވެސް ކަހަލަ ހުރަހަށް ހުންނަ ހިޔަންޏެއް ނުހުރެއެވެ.\nއެއީ އިރު ހުންނާނީ ސީދާ ބޯމަތީގައި ކަމަށް ވުމުންނެވެ. އެހެންކަމުން އެރޮޓަސްތެނީސް އުޅުނު އަވަށުގައި (އެލެގްޒޭންޑްރިއާ) ގައިވެސް މިގޮތަށް ވޭތޯ ބަލަން ބޭނުންވިއެވެ.\nއެހެންކަމުން ހޫނު މޫސުން ފެށޭ ދުވަހު އޭނާ ބިމުގައި ސީދަލަށް ދަނޑިކޮޅެއް ޖަހައި، މެންދުރު 12 ޖަހަންދެން މަޑުކުރިއެވެ. އޭނާ ބަލަން ބޭނުންވީ އެއްވެސް ހިޔަންޏެއް ހުރޭތޯއެވެ. ހީކުރި ގޮތާއި ޚިލާފަށް 12 ޖެހިއިރު ހުރަހަށް ހިޔަންޏެއް ވަނީ އެޅިފައެވެ.\nއޭނާ އެ ދަނޑިކޮޅާއި ހިޔަންޏާއި ވަނީ ކިތައް ދަރަޖަ (ޑިގްރީ) ތޯ ބެލިއެވެ. ލިބުނު ޖަވާބަކީ 7.2ᴼ އެވެ.\nދުނިޔޭގެ ވަށަމިން ބެލުމަށް ކުރި މަސައްކަތް ދައްކުވައިދޭ ކުރެހުމެއް\nއިރުގެ އަލި ސީދަލަށް އެއްވަގުތެއްގައި އަންނައިރު، އެލެގްޒޭންޑްރިއާގައި ހުރި އެއްޗެއްގައި ހިޔަނި ހުރެފައި ސައީންގައި ހުންނަ އެއްޗެއްގައި ހިޔަންޏެއް ނެތުމުން އޭގެ މާނައަކީ ދުނިޔޭގެ ސަތަހައަކީ ފަތާއެއްޗެއް ނޫންކަމެވެ. ވަށް އެއްޗެކެވެ. އެކަން އެރޮޓަސްތެނީސްއަށް ވަނީ ކުރިން އެނގިފައެވެ. ދުނިޔެއަކީ ވަށް އެއްޗެއްކަމަށް އޭގެ3ގަރުނު ކުރިން ޕައިތަގޮރަސް (އެރޮޓަސްތެނީސްގެ ކުރީގެ އިލްމުވެރިއެއް) ވަނީ ލަފާކޮށްފައެވެ.\nދުނިޔެއަކީ ވަށް އެއްޗެއްނަމަ އެރޮޓަސްތެނީސްއަށް އޭނާ މެންދުރު 12 ޖެހިއިރު ނެގި މިން ބޭނުންކޮށްގެން ދުނިޔޭގެ ވަށަމިން އަންދާޒާ ކުރެވޭނެއެވެ. އެލެގްޒޭންޑްރިއާއާއި ސައީންގައި ހުރި ދެއެއްޗެއްގެ ހިޔަނީގެ ތަފާތަކީ 7.2ᴼ ކަމަށްވާނަމަ އޭގެ މާނައަކީ އެ ދެ އަވަށަކީ ދުނިޔޭގެ ވަށަމިނުގެ 360ᴼ ގެތެރެއިން 7.2ᴼ ދުރުގައިވާ ދެ އަވަށް ކަމެވެ. (ފުރިހަމަ ވަށް ބުރެއްގެ ވަށަމިނުގައި ހުންނާނީ 360ᴼ އެވެ)\nއެހެންކަމުން އެރޮޓަސްތެނީސް މީހަކަށް ފައިސާދީގެން މި ދެ އަވަށުގެ އަސްލު ދުރުމިން ހޯދިއެވެ. ހޯދި ހޯދުމުން އެނގޭ ގޮތުގައި އެ ދެ އަވަށުގެ ދުރުމިނަކީ 800 ކިލޯމީޓަރެވެ. މި މައުލޫމާތު ބޭނުންކޮށްގެން ހިސާބު އިލްމުގެ އެހީގައި ދުނިޔޭގެ ވަށަމިނުގެ ހިސާބު ހެދޭނެއެވެ. 7.2ᴼ އަކީ 360ᴼ ގެ 50/1 (ފަންސާސް ބައިކުޅަ އެއްބައި) އެވެ. އެހެންކަމުން 800 ކިލޯމީޓަރު ފަންސާހާއި ގުނަކުރުމުން ލިބޭނެ ޖަވާބަކީ 40،000 ކިލޯމީޓަރެވެ.\nމި ޖަވާބަކީ 20 ވަނަ ގަރުނުގެ ތެރޭގައި ސެޓެލައިޓު ބޭނުންކޮށްގެން އިންސާނުން ހޯދި ވަށަމިނާއި ވަރަށް ގާތްކުރާ އަދަދެކެވެ. އެގޮތުން މީގެ 2200 އަހަރު ކުރިން މީހަކު މިވަނީ ހަމައެކަނި ދަނޑިކޮޅަކާއި އޭނާގެ އިލްމު ބޭނުންކޮށްގެން ދުނިޔޭގެ ވަށަމިން ހޯދާފައެވެ.\nއޭޕްރީލް 25, 2018 12:41\nއޭޕްރީލް 26, 2018 18:14\nދުނިޔެއަކީ ފްލެޓް ތަނެއް. ޝުކުރިއްޔާ!


Ehen Bayaku Verikamugai Thihbas Tharahgeege Mashroouthah Kuriah Dhaane - Nasheed - Vaguthu\nއެހެން ބަޔަކު ވެރިކަމުގައި ތިއްބަސް ތަރައްޤީގެ މަޝްރޫޢުތައް ކުރިއަށްދާނެ - ނަޝީދު\nއެމްޑީޕީގެ ޖަލްސާގައި ނަޝީދު ވާހަކަފުޅު ދައްކަވަނީ - ވަގުތު އިމޭޖްސް: އިބްރާހިމް ޝާބިލް\nތަރައްޤީގެ މަޝްރޫޢުތައް ކުރިއަށްދާނީ ހަމައެކަނި އެމްޑީޕީގެ ސަރުކާރެއްގައި ނޫން ކަމަށާއި އެހެން ބަޔަކު ވެރިކަމުގައި ތިބިނަމަވެސް ދައުލަތުގެ އޭރެއްގެ އާމްދަނީ ހުރި މިންވަރަކުން ތަރައްޤީގެ މަޝްރޫޢުތައް ކުރިއަށްދާނެ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nނަޝީދު މިހެން ވިދާޅުވީ އޭޕްރީލް މަހު އޮންނަ ކައުންސިލް އިންތިޚާބަށް އެމްޑީޕީގެ ކެމްޕޭން ފެށުމުގެ ގޮތުން މިރޭ ކާނިވާ ސަރަހައްދުގައި ބޭއްވި "ރަށްވެހި ފަތިސް" ޖަލްސާގައި ވާހަކަފުޅު ދައްކަވަމުންނެވެ.\nނަޝީދު މިރޭ ވިދާޅުވީ ތަރައްޤީގެ މަޝްރޫޢުތަކަކީ އެމްޑީޕީ ވެރިކަމުގައި އޮތުމުން ކުރިއަށްދާކަމެއް ނޫންކަމަށާއި އެކަން ގަބޫލު ކުރައްވާ ކަމަށެވެ. "މިދިވެހިރާއްޖޭގެ އުމްރާނީ ތަރައްޤީގެ މަސައްކަތް ދައުލަތުގެ އޭރުގެ އާމްދަނީ ހުރި މިންވަރަކުން ކުރިއަށްދާނެ. އެހެން ސަރުކާރެއް އޮތް ނަމަވެސް ތަރައްޤީގެ މަޝްރޫޢުތައް ކުރިއަށްދާނެ. އެމްޑީޕީން ވަނީ ޓެކްސްގެ ނިޒާމެއް ގާއިމްކޮށްފައި. އެހެންވެ ދައުލަތުގެ އާމްދަނީ ވަނީ އިތުރު ކުރެވިފައި." ނަޝީދު ވިދާޅުވިއެވެ.\nނަޝީދު ވިދާޅުވީ މިހާރު ރާއްޖެ އަށް އަލިވިލެމުން މިދަނީ އަދި މިހާތަނަށް ދިވެހިން ދެކެފައި ނުވާތަނަކަށް ކަމަށެވެ. "ދިވެހިންނަށް އަލިވިލެމުން މިދަނީ އަދި ނުދެކޭ ތަނަކަށް. ތިމަންނާމެންގެ ދިރިއުޅުން ތަނަވަސް ކުރެވޭނެ ތަނަކަށް. ތަރައްޤީގެ މަސައްކަތް ކުރިއަށް ގެންދެވޭނެ ތަނަކަށް. މިއީ އެމްޑީޕީގެ ފަތިހެއް. މިއީ އަޅުގަނޑުމެންގެ ފަތިހެއް. މިއީ ތިބޭފުޅުންގެ ފަތިހެއް. ތަރައްޤީގެ އެންމެ ބޮޑު ފަތިހަށް އަލިވިލެން މިދަނީ." ނަޝީދު ވިދާޅުވިއެވެ.\nނަޝީދު ވިދާޅުވީ ތަރައްޤީގެ މަޝްރޫޢުތައް ވެސް ކުރިއަށް ގެންދެވޭނީ، އަދި ތައުލީމާއި ސިއްހީ ޚިދުމަތް ވެސް ލިބޭނީ ލާމަރުކަޒީ ނިޒާމުން ކަމަށެވެ.\nމިއަދު ރާއްޖެ ވަނީ ބަދަލުވެފައި ކަމަށާއި ދިން މިންވަރު ގަބޫލު ކޮށްގެން ތިބޭނެ ޖީލެއް މިއަދަކު ނެތް ކަމަށް ނަޝީދު ވިދާޅުވިއެވެ.\n"އަމަލު ކުރަމުން މިގެންދާ ޤާނޫނު އަސާސީ އެކުލަވާލެވެމުން ދިޔައިރު ބާރުތައް އޮތް ޕާޓީއިން ބާރުތައް ދޫކޮށްލަން ދެކޮޅު ހަދަމުން ދިޔަ މަންޒަރު ފެނިގެން ދިޔަ. ވާދަވެރިން ވާހަކަ ދައްކަމުން ގެންދިޔަ މުނާފިގު ގޮތް އެންމެނަށް ވެސް ފެނުނު. އެބޭފުޅުން ބާރުތައް ހިފަހައްޓަން އުޅުނު. ނަމަވެސް މި ރީނދޫ ލަޝްކަރު ކޮންމެ ދުވަހަކު ކަރަންޓް މުގުރަކަށް ގަރުނަގޭހަކުން ފަހަތައް ނުޖެހި ކުރި މަސައްކަތުން ޤާނޫނު އަސާސީގެ އަށްވަނަ ބާބު ލިޔެވުނީ." ނަޝީދު ވިދާޅުވިއެވެ.\nއިދިކޮޅު ޕީޕީއެމް އިން ވަނީ ލާމަރުކަޒީ ނިޒާމް ހަލާކު ކޮށްފައިވާ ކަމަށް ނަޝީދު ވިދާޅުވާ ވިދާޅުން މިރޭ ވެސް އެމަނިކުފާނު ތަކުރާރު ކުރެއްވެވިއެވެ.\n"ލާމަރުކަޒީ ނިޒާމް ފަސް ފަހަރަށް ބަދަލު ގެނެސް ދަތް އުފުރައި އެތައް ފަހަރަކު އުލު ބޭނދި. ޤާނޫނު ބަދަލުކޮށް ހުރިހާ ބާރެއް އަނެއްކާވެސް ރައީސުލްޖުމްހޫރިއްޔާގެ މުށުތެރެއަށްލި." ނަޝީދު ވިދާޅުވިއެވެ.\nނަޝީދު ވިދާޅުވީ ކުރިއަށް އޮތް ކައުންސިލް އިންތިޚާބު މިހާރު ވެސް އެމްޑީޕީއަށް ކާމިޔާބު ވެއްޖެ ކަމަށާއި ޕީޕީއެމްއަށް ކައުންސިލް އިންތިޚާބުން ލިބޭނެ އެއްޗެއް ފެންނަން ނެތް ކަމަށެވެ.\nފެބްރުއަރީ7ގައި ނުކިޔަމަންތެރިވި ފުލުހުންގެ މައްސަލަ ބެލޭނެ: ނަޝީދު\nފެބުރުއަރީ 21, 2020 23:23\nފެބުރުއަރީ 22, 2020 09:59\nވަގުންގެ ސަރުކާރު!! ޓީއެމްއޭ ޓާމިނަލް ވަގު!! ބޮޑު ވަގު!! ދައުލަތުގެ މާލިއްޔާ ބަދަލުދީ ހުސްކުރާ ވަގުންގެ ސަރުކާރު!! ހައްދަވައިގެން ކޮށްދެވޭ ކަމެއް ނެތް!! ކޮރަފްޝަނާ ވިޔާނުދާ އަމަލަުތައް ހިންގާ ލާދީނީ ސަރުކާރު!! މިނިސްޓަރުން ކޮށްފައިވާ މުޑުދާރު ޢަމަލުތައް އެހެރަ ލީކްވަނީ އޯޑިއޯގެ ޒަރިއްޔާއިން!! އެޅުނު ފިޔަވަޅެއް ނެތް!! ޒީރޯ ޓޮލަރެންސޭ ކިޔާ ދައުލަތުގެ މާލިއްޔާ ދަވާ ހުސްކުރަނީ!! ރައްޔިތުން ނިކުމެ މިމީހުން ހަމަމަގަށް އަޅުވަންޖެހޭ!!\nފެބުރުއަރީ 21, 2020 23:56\nދީވާލްޕާ ބުނީ ބްރިޖް އޯކޭއޯ ވައްކަން އޯކޭއެއްނޫނޯ އެކަމަކު13މިލިއަން އޯކޭއޯ\nފެބުރުއަރީ 22, 2020 06:59\nނަސީދުނެތަސް މޑޕ ވެސް އޮންނާނެ. މޑޕ މެމްބަރުން ނަސީދަކަށް ކުޑަކޮށްވެސް ތާއީދެއްނުކުރޭ. ހެސްކިޔާހަ ރުޅިއާދޭ.\nފެބުރުއަރީ 22, 2020 07:24\nމިމީހުން އުޅެނީ ނަމުގަ ބާރުބަހައިގެން. މިހާރުވެސް ކޮންމެ ކައުންސިލަކަށް ކައުންސިލަރުންނަށް ޕްރެޝަރުކުރަން ސިޔާސީ އިސްމީހަކު ލާގޮތަށް އޮތީ ހަމަޖައްސާފަކަމަށް ޚަބަރުލިބޭ. އޭރުން އޮންނާނީ ލާމަރުލަޒީ ވެފަ ރަނގަޅަށް.\nފެބުރުއަރީ 22, 2020 07:57\nއަދި ކިރިޔާ ލާދިނީ ކަލޭގެއަ ށް ތެދެއް ހެދުނީ.\nފެބުރުއަރީ 22, 2020 09:07\nކައުންސިލް އިންތިހާބު ޔާމީން އިންޝާﷲ..........\nފެބުރުއަރީ 22, 2020 09:34\nވެލާނާގެއިން ވައްކަންކުރި ބޮޑު ވަގަކަށް ސީޕްލޭންޓާމިނަލްގެ ޑީލުގައި 13 މިލިއަން ޑޮލަރު ދިރުވާލުމަކީ އެވެސްކަމެއްނޫން!\nފެބުރުއަރީ 22, 2020 11:02\nކޮންކުއްޖެއްތަ؟ވެލާނާގެ ތަޅުދަނޑި ވަގައްނެގީ ކާކައް އިނގެނީ\nފެބުރުއަރީ 22, 2020 17:06\nތިއެއް ނޭގުނު. ވެރިކަމަށް އަދެވުމާއެކު ހުރިހާ މަސްރޫއެއް ހުއްޓުވާލީ . އެކަމުގެ ސަބަބުން ތރައްޔިތުންނަށްބޮޑު ގެއްލުންވި.


ގޭމް ސިސްޓަމް: 4-3-3\nމިއީ ޑެންމާކުގެ ވޯލްޑްކަޕުގައި ވާދަ ކުރާ ފަސް ވަނަ ފަހަރެވެ. އެ ޓީމު އެންމެ ފަހުން ވޯލްޑްކަޕަށް ކޮލިފައިވީ 2010 ވަނައަހރު އެވެ. މުބާރާތުގެ ތާރީހްގައި އެ ޓީމުގެ އެންމެ ރަނގަޅު ރެކޮޑެއް އޮތީ ފްރާންސްގައި 1998 ވަނަ އަހަރު ބޭއްވި މުބާރާޓުގައެވެ. އެ ފަހަރު މުބާރާތުގެ ކްއާޓާ ފައިނަލަށް އެ ޓީމުން ދަތުރު ކުރި އެވެ. ޔޫރަޕްގެ ފުޓްބޯޅާއިގައި އާދައިގެ ޓީމުތައް ކަމަށް ބަލާ ގައުމުތަކުގެ ތެރެއިން ފުޓްބޯޅައިގައި އެންމެ ބާރަށް ކުރި އަރަމުން އަންނަ ގައުމަކީ ޑެންމާކެވެ. ޔޫރޯ ޒޯންގެ ގުރޫޕް "އީ" ގެ ކޮލިފައިންގެ 2016 ވަނަ އަހަރު ޖެހިޖެހިގެން ދެ މެޗުގައި ޕޮލެންޑާއި މޮންޓަނީގުރޯ އަތުން ބަލިވި ފަހުން ބަލިނުވެ 11 މެޗު ޑެންމާކުން ފުރިހަމަ ކުރި އެވެ. އޭގެ ތެރޭގައި ގުރޫޕްގެ އެއް ވަނަ ހޯދި ޕޮލެންޑްގެ މައްޗަށް 4-0 ން ހޯދި މޮޅުވެސް ފާހަގަ ކުރަން ޖެހެ އެވެ.\nކޮލިފައިންގައި ގުރޫޕްގެ ދެ ވަނަ ލިބުމުން، ޑެންމާކު ޖެހުނީ ޕްލޭއޮފް ބުރަށް ދާށެވެ. ގުރޫޕްގެ އެއް ވަނަ ޕޮލެންޑް ހޯދީ ފަސް ޕޮއިންޓްގެ ކީޑާކާއެކު އެވެ. އެ ޓީމަށް 25 ޕޮއިންޓެވެ. ޑެންމާކަށް ހޯދުނީ 20 ޕޮއިންޓެވެ. ޕްލޭއޮފްގައި އެ ޓީމުން ވާދަ ކުރީ ރިޕަބްލިކް އަޔަލެންޑާ ދެކޮޅަށެވެ. ޑެންމާކު ވޯލްޑްކަޕުގެ ޖާގަ ހޯދީ އަޔަލޭންޑްގެ ދަނޑުގައި އެޓީމު 5-1 ން ބަލިކޮށްގެންނެވެ.\nޑެންމާކުގައި އެފެދުނު އެންމެ މަޝްހޫރު ކުޅުންތެރިޔަކަށް ވާނީ، ބާސެލޯނާ އާއި ރެއާލް މެޑްރިޑަށް ކުޅުނު މައިކަލް ލޯޑުރޫޕް އެވެ. ޑެންމާކު ޓީމުގެ މިހާރުގެ އެންމެ މޮޅު ކުޅުންތެރިޔަކީ ޓޮޓެންހަމް ހޮސްޕާގެ އެޓޭކިން މިޑްފީލްޑާ ކްރިސްޓިއަން އެރިކްސަން އެވެ. ކޮލިފައިންގައި އޭނާ ދެއްކި ކުޅުމުން ގިނަ ބަޔަކު ސިފަ ކުރީ މައިކަލް ލޯޑުރޫޕް އާ އެއް ހިސާބަކަށް އެރިކްސަން ދަތުރު ކޮށްފި ކަމަށެވެ.\nއޭނާ ވަނީ 12 މެޗުގައި 11 ލަނޑު ޖަހާފަ އެވެ. ގައުމީ ޓީމަށް ކުޅުނު 74 މެޗުގައި އޭނާ ވަނީ 18 ގޯލް ޖަހާފަ އެވެ. އެރިކްސަން އަށްފަހު، ޑެންމާކު ޓީމުން އެންމެ ފާހަގަ ކުރެވޭ ކުޅުންތެރިޔަކީ ލެސްޓާ ސިޓީގެ ގޯލްކީޕަރު ކެސްޕާ ޝްމައިކަލް އެވެ. ޗެލެސީގެ ޒުވާން ޑިފެންޑަރު އެންޑްރޭސް ކްރިސްޓެންސެން އަކީވެސް ޑެންމާކު ޓީމުން ފާހަގަ ކުރެވޭ ކުޅުންތެރިޔެކެވެ.\nނޯވޭގެ އޭގް ހާރެއިޑޭ ޑެންމާކު ޓީމުގެ ކޯޗު ކަމާ ހަވާލުވީ 2015 ވަނަ އަހަރު އެވެ. އޭގެ ކުރިން ހުރި ކޯޗު މާޓެން އޮލްސަން އަށް ޑެންމާކު ޔޫރޯއަށް ކޮލިފައި ކޮށްދިނުމުގައި ނާކާމިޔާބު ވުމުން އޭނާ އަށް ވަޒީފާ ގެއްލުނެވެ. ކުރިން މެންޗެސްޓާ ސިޓީއަށް ކުޅުނު އާގް ހާރެއިޑޭ ވަނީ ކޯޗެއްގެ ގޮތުގައި ސްވިޑެންގެ ލީގާއި ޑެންމާކުގެ ލީގް އަދި ނޯވޭގެ ލީގް ކާމިޔާބު ކޮށްފަ އެވެ.\nޑެންމާކުގެ ކޯޗު ކަމާ ހާރެއިޑޭ ހަވާލުވިއރު އެ ޓީމުން ކުޅެމުން ދަނީ ޑައިރެކްޓް ފުޓްބޯޅައެކެވެ. އެ ސިސްޓަމް ބަދަލު ކުރަށް ހާރެއިޑޭއަށް ވަގުތު ނެގި އެވެ. ޓީމުގެ ކުޅުމުގެ ސްޓައިލަށް އޭނާ ގެނައި ބަދަލާ ގުޅިގެން މިޑްފީލްޑްގެ ދައުރު ބޮޑުވި އެވެ. ޑެންމާކުގެ މިޑްފީލްޑް ލައިންގައި ޖަރުމަންގެ ވާޑާބްރޭމަން އަށް ކުޅެމުންގެންދާ ތޯމަސް ޑިލޭނީވީ ހާރެއިޑޭގެ ގޭމް ޕްލޭންގެ މުހިންމު ކުޅުންތެރިޔަކަށެވެ.\nވޯލްޑް ކަޕްގެ ތިންވަނަ ހޮވުން\nފީފާ ވޯލްޑް ކަޕް 2018: ރަޝިއާ އާއި ކްރޮއާޝިއާގެ މެޗު\nފީފާ ވޯލްޑް ކަޕް 2018: ސްވީޑެންއާއި އިންގްލޭންޑްގެ މެޗު\nފީފާ ވޯލްޑް ކަޕް 2018: އުރުގުއޭ އާއި ފްރާންސްގެ މެޗު


Khaassa inthizaamu thakakaa eku Majilis ge chamber gai jalsaathah fashanee | Mihaaru\nކޮވިޑް-19 ފެތުރޭރީ މަޖިލީހުގެ ޖަލްސާތައް ހުއްޓައިލި ފަހުން ބޭއްވި ބައްދަލުވުމެއް. ދެން ޖަލްސާތައް ފަށާނި މިގޮތަށް މެމްބަރުން ދުރު ދުރުގައި ތިއްބަވައިގެން.\nލޮކްޑައުން އުވައިނުލަނީސް މަޖިލީހުގެ ޗެމްބަރުގައި ޖަލްސާތައް ފަށަނީ\n25 މެއި 2020 - 18:35 54 comments\nކޮވިޑް-19 ފެތުރޭތީ ރައްޔިތުންގެ މަޖިލީހުގެ ޗެމްބަރުގައި ޖަލްސާތައް ބޭއްވުން މެދުކަނޑާލާފައި އޮތުމަށް ފަހު، ހާއްސަ އިންތިޒާމުތަކަކާ އެކު މާދަމާ އަލުން ފަށަން ތައްޔާރުވެއްޖެ އެވެ.\nމަޖިލީހުގެ އިދާރާ އިން ކަނޑައަޅާފައިވާ އާ އުސޫލުގައިވާ ގޮތުން، ޗެމްބަރުގައި ޖަލްސާތައް ކުރިއަށް ގެންދާނީ ހެލްތު ޕްރޮޓެކްޝަން އެޖެންސީ (އެޗްޕީއޭ) އިން އަންގާފައިވާ ދުރުމިނުގައި މެމްބަރުން ތިއްބަވައިގެންނެވެ. އެހެންވެ، އެއް ވަގުތެއްގައި ޗެމްބަރުގައި ތިއްބަވާނީ 42 މެމްބަރުންނެވެ. އެއީ މަޖީލުގެ މެމްބަރުންގެ ދެބައިކުޅަ އެއްބައެވެ. މި ބަދަލާ އެކު، ޗެމްބަރުގެ އެއް މޭޒެއްގައި ދެ މެމްބަރުންނަކަށް ނުތިއްބެވޭނެ އެވެ.\nމެމްބަރުން ދުރުދުރުގައި ތިއްބަވައިގެން ކުރިއަށް ގެންދާ ޖަލްސާތަކުގައި، ވޯޓު ދެއްވުމަށް މެމްބަރުން ޗެމްބަރުން ނުކުމެވަޑައިގަންނަވަން ޖެހެ އެވެ.\nމި ހާލަތުގައި ޗެމްބަރުގައި ޖަލްސާތައް ކުރިއަށް ގެންދަންޖެހެނީ، އެކަމަށް ބޭނުންވާ އެންމެ މަދު އަދަދަކަށް މުވައްޒަފުން ޗެމްބަރުގައި ތިއްބަވާ ގޮތަށެވެ. މެމްބަރުންނާއި މުވައްޒަފުން ވެސް ޗެމްބަރުގައި މާސްކް އަޅަން ޖެހެ އެވެ.\nޚާއްސަ ހާލަތުގައި ޗެމްބަރުގައި ޖަލްސާތައް ބޭއްވުމުގެ އިންތިޒާމުތައް ތަންފީޒު ކުރައްވާނީ އާ އުސޫލުގައިވާ ގޮތުން، މަޖިލީހުގެ ރައީސް އަންގަވާ ގޮތެއްގެ މަތިން މަޖިލީހުގެ ސާޖަންޓް އެޓް އާމްސް އެވެ.\nރާއްޖެ އިން ކޮވިޑް-19 ފެނުމުން ރައްކާތެރިކަމުގެ ފިޔަވަޅުތައް އެޅުމަށްޓަކައި ސިއްހީ ނުރައްކަލުގެ ކުއްލި ހާލަތު މިދިޔަ މާޗް 12 ގައި ހެލްތު މިނިސްޓަރު އަބްދުﷲ އަމީން އިއުލާން ކުރެއްވުމުން، އެ މަހުގެ ފަހުކޮޅުން ފެށިގެން މަޖިލީހުގެ ޖަލްސާތައް ބާއްވަމުން އަންނަނީ މެމްބަރުން ގޭގައި ތިއްބަވައިގެން އޮންލައިން ޕްލެޓްފޯމް މެދުވެރިކޮށެވެ.\nމަޖިލީހުގެ އިދާރާ އިން ކަނޑައަޅާފައިވާ އާ އުސޫލުގައިވާ ގޮތުން، ޗެމްބަރުގައި ޖަލްސާތައް ކުރިއަށް ގެންދާނީ އެޗްޕީއޭ އިން އަންގާފައިވާ ދުރުމިނުގައި މެމްބަރުން ތިއްބަވައިގެންނެވެ. އެހެންވެ، އެއް ވަގުތެއްގައި ޗެމްބަރުގައި ތިއްބަވާނީ 42 މެމްބަރުންނެވެ. އެއީ މަޖީލުގެ މެމްބަރުންގެ ދެބައިކުޅަ އެއްބައެވެ. މި ބަދަލާ އެކު، ޗެމްބަރުގެ އެއް މޭޒެއްގައި ދެ މެމްބަރުންނަކަށް ނުތިއްބެވޭނެ އެވެ.\nގާތްގަނޑަކަށް ދެ މަސް ދުވަހުގެ މެދުކެނޑުމަކަށް ފަހު، މަޖިލީހުގެ ޗެމްބަރުގައި މާދަމާ ބާއްވާ ފުރަތަމަ ޖަލްސާ ފަށާނީ ހެނދުނު 11:00 ގަ އެވެ.\nއެ ޖަލްސާގައި ފުރަތަމަ މަސައްކަތަކަށް އޮތީ މި އަހަރު ބާއްވަން އޮތް ލޯކަލް ކައުންސިލްތަކުގެ އިންތިހާބު ލަސްކުރަން ޖެހިފައިވާތީ ގާނޫނުއަސާސީ އަށް ގެންނަން ސަރުކާރުން ހުށަހަޅާފައިވާ އިސްލާހުގެ މަސައްކަތެވެ.\nމަޖިލީހުގެ ޗެމްބަރުގައި ޖަލްސާތައް ބާއްވަން މަޖިލީހުގެ ރައީސް މުހައްމަދު ނަޝީދު ނިންމެވިއިރު، ކޮވިޑް-19 އިން ރައްކާތެރިވުމުގެ ފިޔަވަޅުތަކުގެ ތެރެއިން މިދިޔަ މަހުގެ 15 ން ފެށގެން މާލެ އާއި ވިލިމާލެ އާއި ހުޅުމާލެ އޮތީ އަންނަ ބުރާސްފަތި ދުވަހާ ހަމައަށް ލޮކްޑައުންގަ އެވެ.\nލޮކްޑައުން އަށް ލުޔެއް ދިނުމަށް ސަރުކާރުން ނިންމާފައިވިޔަސް އޭގެ ތަފުސީލު އަދި ހާމައެއް ނުކުރެ އެވެ. މި 2-3 ދުވަހުގެ ތެރޭގައި އެ ކަންކަން ހާމަކުރާނެ ކަމަށް ސަރުކާރުން އޮތީ ބުނެފަ އެވެ. މާލެ ސަރަހައްދު ލޮކްޑައުންގައި އޮތް އިރު ސިއްހީ ނުރައްކަލުގެ ކުއްލި ހާލަތުގެ މުއްދަތު ވެސް ހަމަވާނީ މި މަހުގެ ނިޔަލަށެވެ.\nއިތުރު ލިޔުންތައް ސިއްހަތު ރައްޔިތުންގެ މަޖިލިސް ޕަބްލިކް ހެލްތު ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު ލޮކްޑައުން ރައީސް މުހައްމަދު ނަޝީދު ބަލިތައް


މާދަންނޫން އަނެއްދުވަސް - 3: ގޮތްނޭނގޭ މީހާ — Ihavandhoo.com\nމާދަންނޫން އަނެއްދުވަސް - 3: ގޮތްނޭނގޭ މީހާ\n9 މާރިޗު 20130މުހައްމަދު އިމްރާން\n"ތިހެން އަދި ތަނަކުން މީހަކު ފެންނައިރަށް ނުވާނެއްނު ޝައްކުކުރާކަށް. އެއީ ކޮންރަށެއްގެ ކާކުކަމެއް އެނގެނީއެއްނޫން." ފަޔާޒު ވާހަކަދެއްކީ ވަރަށް މަޑުމަޑުންނެވެ. ވާހަކައިގެ ސީރިއަސް ކަމުންނެވެ. "ނޫނެކޭ، މީހުންބުނޭ އޭނާ، މިރަށުގަ އުޅެނިކޮށޭ، މިރާޒުމެންގެ ބޮޑުމީހާ ވެސް މަރާލީ. އަދި ފަހުން އެމަރުވި ތިން މީހުންވެސް. އޭނާއަކީ، ޖިންނި ގެންގުޅޭ ވަރަށް ނުބާ މީހެކޯ. އޭނާ ބޮޑެތި ބޮޑެތި ސިހުރުވެސް ހަދާކަމަށްވަނީ. ރޭގަނޑަށް ނުވެސް ނިދާ." މިރާޒު ހުރީ އެގޮތްނޭނގޭ މީހާގެ ބޮލުގައި އެކަން އަޅުވައިގެންނެވެ. އަދި އެގޮތަށް ފަޔާޒުއަށް ވިސްނައިދެމުންވެސް ގެންދިޔައެވެ.\n"މިރޭ މަގޭ ޑިޔުޓީއެއްނެތް. އެކަމަކު، ދެމީހުންވެގެން ތިމީހަކަށް ފާރަލެވިދާނެ. މިރޭ 12 އަށް ތައްޔާރުވޭ! އަހަރެންދާނަށް މިރާޒުބަލާ. ހޭލާ ހުންނާތި! އޭނާ އުޅެނީ ކޮން ގެޔަކު. " ފަޔާޒުއަށް ނޭންގި އޮތް މަޢުލޫމާތެއް ހޯދުމުގެ ނިޔަތުގައި ސުވާލުކޮށްލިއެވެ.\n" އެއްކަލަ ފަންޑިތަ ބޮޑުބެ ގޯތީ. " މިރާޒު ވަގުތުން ޖަވާބު ދިނެވެ. "އެނާވެސް އެއީ ފަންޑިތަ ހަދާ މީހެއްނު. މިހާރު މަށަށްވެސް އެބަ ޝައްކުކުރެވޭ." ފަޔާޒުވެސް އެއްޗެއް އެނގިގެން ބުނިކަހަލަ ގޮތަކަށް ޖަވާބު ދިނެވެ. " އަހަރެންނަށްވެސް ހީވަނީ އެދެމީހުން ގުޅިގެންހެން އެކުރާ ކަމެއް ކުރަނީ. ޖިންނިންގެ ބާރުގައި ކުރާކަމެއްހެއް ހީވަނީ. " މިރާޒު އިތުރަށް އެއައް ބާރުދިނެވެ. " އަހަރެންނަށް ހީވަނީ އަހަރެމެންގެ ޑިޕާރޓް މަންޓްގެ ބޮޑުމީހާވެސް މަރާލީ ހަމަ އެމީހުންގެ ރޭވުމުންހެން. އެކޭސްވެސް ބަންދުކުރަންޖެހުނީ އެއްވެސް ވަރަކަށް ހެތްކެއް ނުލިބިގެން. " މިރާޒުއާއި ފަޔާޒު ހަމަ ރަނގަޅަށްވެސް އެދެމީހުންގެ ބޮލުގައި އެކަން އެޅުވިއެވެ. އަދި އެދެމީހުންނަށް މިރޭ ފާރަލުމަށް ނިންމިއެވެ.\nފަޔާޒު އިޝާނަމާދުން ފޭބި ގަޑީގައި ފަންޑިތަ ބޮޑުބެ ފެނުނެވެ. އަދި އޭނާއާ އެކީގައި އެބުނާ ގޮތްނޭންގޭ ފަންޑިތަ ވެރިޔާވެސް ހުއްޓެވެ. "މިފަދަ ޒަމާނެއްގައި ކާކު ހީކުރާނީ، މިކަހަލަ މީހުން އުޅޭކަމަށް." ފަޔާޒު ހިތާހިތާ ބުނެލިއެވެ. ފަޔާޒުއެމީހަކަށް ވަރަށް ރަނގަޅަށް ބެލިއެވެ. އެމީހަކު ފަޔާޒުއާ ދިމާލަށްވެސް ބެލިއެވެ. އަދި ފަންޑިތަ ބޮޑުބެ، އެމީހެއްގެ ކަންފަތް ބުޑުގައި ކޮންމެވެސް އެއްޗެކޭ ބުނުމުން، އެމީހަކު ތަންކޮޅެއް އަވަސްއަވަހަށް ހިނގައިގަތެވެ. އެމީހުން އުޅުނު ގޮތުން ފަޔާޒުއަށް ޝައްކުވާ ހިސާބަށް ކަންތައްތައް ދިޔައެވެ. އަދި މިރޭ އެމީހުންނަށް ފާރަލުމަށް ހިތުގައި އަޒުމް ކަނޑައެޅިއެވެ.\nގަޑިން 12 ޖަހާނެ ވަގުތަކަށް އިންތިޒާރުކޮށްގެން އިން ފަޔާޒު، އޭނާގެ އެޕަލް އައި7ގެ ފޯނު ނަގާ މިރާޒުއަށް ޑައިލް ކޮށްލިއެވެ. " ހަލޯ! ކޮންތާކު؟ ރެޑީވެ.. އަހަރެން މިދަނީ.. މިރާޒުގެ ނައިޓް ވިޝަން ކެމެރާ ނަގަން ހަނދާން ބަހައްޓާތި! " ފަޔާޒު މިރާޒުއަށް ހަނދާން ކޮށްލަ ދިނެވެ. އެއައްފަހު ގެއިން ނިކުތެވެ. ފަޔާޒުގެ އަތުކުރީގައިވާ5މިނިޓް އަވަސް ގަޑިން މިހާރު ދަންވަރު 12 ޖެހީއެވެ. މަޑުމަޑު ފިނިކަމެއް ޖައްވުގެ ތެރޭގައި ހުއްޓެވެ. ފަޔާޒު އޭނާގެ ސައިކަލަށް އަރާ އޭނާގެ ޕާސްވޯޑް ޖަހައިލިއެވެ. އަދި ސައިކަލް ސްޓާރޓް ކޮށްލިއެވެ.\nމިރާޒު އަރުވައިގެން އެންމެ ފުރަތަމަވެސް ފަޔާޒު ދިޔައީ، ފަންޑިތަ ބޮޑުބެމެންގެ ގެއާ ދިމާލަށެވެ. ގޭގެ ތެރެއިން ފަނޑުފަނޑު އަލިކަމެއް ހުއްޓެވެ. ތަންކޮޅެއް ދުރުގައި އެމީހުންގެ ސައިކަލް ޕާރކް ކޮށްލުމަށްފަހު، މަޑުމަޑު ހިނގާފައި އެގޭދޮށަށް ދާންފެށިއެވެ. އަދި ގޭގެތެރެ ރަނގަޅަށް ބަލައިލިއެވެ. ގޭގެ ކުރިމަތީގައި ހުރި ޖޯލިފަތީގައި މީހަކު އޮތްހެން ފަޔާޒުއަށް ހީވެގެން ހުއްޓުނެވެ. އަދި މިރާޒުއަށް އިޝާރާތުން އެމީހަކު ދެއްކިއެވެ.\n" ސާބަސް! އެއީ މީހެއް ނޫނޭ. މަވެސް ފުރަތަމަ ހީކުރީ އެގޮތަށް. އެކަމަކު އެއީ އެތާހުރި ޓީޝާރޓްތަކެއް. " މިރާޒު އޭނާގެ ނައިޓްވިޝަން ކެމެރާ ބޭނުންކޮށްގެން ބަލައިލުމަށްފަހު ބުންޏެވެ. " އޭތް. މަށަކަށް ނުފެނެ ގޭތެރެއަށް ވަންނާކަށް. އަހަރެންމީ ފުލުހެއް. އެއީ ކޯޓް އަމުރަކާ ލައިގެން މެނުވީ ކުރެވޭނެ ކަމެއް ނޫން. އަޅެ ސަލާމް ގޮވާލަބަލަ. އޭރުން އެމީހުން ނޫޅޭކަން ޔަޤީންވާނެއްނު. މިއީ އިތުރު މީހަކު އުޅޭ ގެއެއްނޫން. " ފަޔާޒު އެގެއަށް ވަނުމަށް ދެކޮޅު ހެދިއެވެ.\nމިރާޒުވެސް އެގޮތް ގަބޫލުކޮށް ދެފަހަރަކު ސަލާމް ގޮވާލިއެވެ. ފުދޭވަރަކަށް ބާރަށެވެ. ނަމަވެސް ގޭތެރެއިން ޚަބަރެއް ނުވިއެވެ. އެންމެ ފަހުން ފަޔާޒުމެން ނިންމީ އެމީހުން ގޭގާ ނެތީކަމަށެވެ. އަދި އެމީހުންގެ މިރޭގެ މިޝަންނަށް އެމީހުން ދިޔައީ ކަމަށެވެ.\n" މިރާޒު، ގަޑިން ކިހާއިރެއް. " ފަޔާޒު ސައިކަލަށް އަރަމުން އަހައިލިއެވެ. "2 ޖަހަންވަނީ." މިރާޒު އޭނާގެ ގަޑި ބަލައިލުމަށްފަހުގައި ބުންޏެވެ. ފަޔާޒު އޭނާގެ ސައިކަލް ދުއްވާލިއެވެ. ތެތް ފިނިކަމެއް ޖައްވުގައި ހުއްޓެވެ. ދުންފިނީގެ އަސަރު ޖައްވުގައި ހުރިއިރު، ބައެއް ހިސާބުތަކުގައި އާދަޔާ ހިލާފަށް ދުންފިނީގެ އަސަރު ފެންނަން ހުއްޓެވެ. މަގުގެ މެދުގައި ދެފަރާތަށް އަލިވާނޭހެން ޖަހާފައިހުރި މަގުމަތީ ބައްތިތަކުގެ އަލި ދިންފިނީގެ ސަބަބުން ފެންނަމުންދަނީ ފަނޑު ކޮންނެވެ.\nފަޔާޒުއާއި މިރާޒުގެ ސައިކަލްގެ މިޝްރާބުހުރީ ރަށުގެ ހުޅަނގު ދެކުނަށެވެ. މަގުގެ މެދާ ހަމައަށް ދިޔަތަނާ، ސައިކަލް ހުއްޓުނެވެ. "ކިހިނެއްވީ، ހުއްޓުނީ؟" މިރާޒު ސުވާލުކޮށްލިއެވެ. "ނޭންގެ.. ޕެޓްރޯލްވެސް ހުންނާނެ ޓޭންކް ފުލްކޮށް. އަނެއްކާ ރިޒާވު ބެޓެރީގެ ޗާރޖްވެސް..." ފަޔާޒުގެ ވާހަކަ ކުއްލިއަކަށް ހުއްޓުނީ ގަޔަށް ހޫނު ވައިރޯޅިއެއް އެޅިގެންނެވެ. އަދި އެވައިރޯޅި ތެރެއިން ފަޔާޒުގެ ނަންވެސް އިވުނެވެ. ވައިއަޑުންނެވެ. ފަޔާޒުއަށް ސިހިފައި މައްޗަށް ބަލައިލެވުނެވެ. އެއްވެސް އެއްޗެއް ފެންނާކަށް ނެތެވެ. "ކިހިނެއްވީ.. މާ ހާސްވީ؟" މިރާޒު ސުވާލުކޮށްލިއެވެ. "މިރާޒުއަށް ދެންމެ އިވުނުތަ؟ ވައިރޯޅިއެއް..... ގަޔަށް ހޫނުވިތަ؟ " ފަޔާޒު ހުރީ ކޮންމެވެސް ވަރަކަށް ހާސްވެފައެވެ. " ކިހިނެއްވީ..؟ ކޮން ވައިރޯޅިއެއް؟ އަހަރެންނަކަށް ނޭންގެ؟ ކިހިނެއްވީތަ؟ " މިރާޒުވެސް ހާސްވާ ގޮތްވިއެވެ. "ކަމެއްނުވޭ އަހަރެންނަށް ހީވީ ގަޔަށް ހޫނު ވިހެން.. މިއޮށް ފިނީގަ.. އަދި މީހަކު ގޮވާލިހެންވެސް ހީވި.. އެންމެ ވައްތަރީ އަހަރެންގެ ބޮޑު މީހާ އަހަރެންނަށް ގޮވާގޮތާ. މިބުނީ މަރުވެފައިވާ އަހަރެންގެ ބޮޑުމީހާ..!" ފަޔާޒުގެ ވާހަކަތަކަށް މިރާޒުދިނީ ވަރަށް ކުރު ޖަވާބެކެވެ. "ތިވާނީ ހީވި ގޮތެއް ކަމަށް.."\n↵ މާދަންނޫން އަނެއްދުވަސް\nމާދަންނޫން އަނެއްދުވަސް6- ނިމުން\nމާދަންނޫން އަނެއްދުވަސް - 5: ޙަޤީޤަތް\nމާދަންނޫން އަނެއްދުވަސް - 4: މަރު\nމާދަންނޫން އަނެއްދުވަސް - 2: ހުވަފެން\nމާދަންނޫން އަނެއްދުވަސް - 1 : ސިޓީ


Bodu hiyaanyi: "kanu" muassasaa thakaaeku, mulhi nizaam fail!\nބޮޑު ހިޔާނާތް: ކަނު މުއައްސަސާތަކާއެކު މުޅި ނިޒާމް ފެއިލް!\nދައުލަތެއް ހިންގުމުގެ ތިން ބާރުގެ ތެރެއިން ސީދާ ގާނޫނު އަސާސީންނާއި އޭގެ ދަށުން އަންނަ ގާނޫނުތަކުން ބާރު ލިބިގެން އުފެދޭ މުއައްސަސާތަކަކީ ދައުލަތުގެ ނިޒާމަށް ފާރަވެރިވެ އެތެރެއިންނާއި ބޭރުން ގައުމާއި ރައްޔިތުންގެ ހައްގުތައް ހިމާޔަތް ކުރުމުގެ މަސްއޫލިއްޔަތު ކޮނޑުގައި އެޅިފައި ތިބި ބައެކެވެ.\nއެ މުއައްސަސާތަކުގެ ޒިންމާ އެހާމެ މުހިންމުވާއިރު، އެކަމަށް އެންމެ މުއައްސަސާއެއް އިހުމާލުވިޔަސް މުޅި ދައުލަތް ހިންގުމުގެ ނިޒާމަށް އޭގެ ނޭދެވޭ އަސަރު ފޯރާނެ އެވެ. ރާއްޖޭގެ ތާރީހުގައި މިހާތަނަށް ހިންގާފައިވާ އެންމެ ބޮޑު ހިޔާނާތުގެ ރިޕޯޓް، ދެ އަހަރު ފަހުން އޭސީސީން އާންމު ކުރިއިރު، މުޅި ދައުލަތުގެ ނިޒާމް ފެއިލްވެފައިވާކަން މުޅީން ސާފެވެ.\nއެ ރިޕޯޓް އާންމުވުމާއެކު، އެންމެން އަވަސްވެގަތީ، އެކަމުގައި ޝާމިލުވަނީ ކޮން ބައެއްތޯ ބަލާށެވެ. އެއް ބަޔަކު މަޖަލަކަށް "މަގޭ ނަން އެބަ އޮތްހޭ" އެހި ނަމަވެސް، ނިތްކުރިމަތިން އޮށްދާ ހިއްލައިގެންތިބެ އެ ރިޕޯޓް ހޭވި ދައުލަތުގެ އިސް މަގާމުތަކުގައި ތިއްބެވި އެތަކެއް ބޭފުޅުންނާއި، މަޖިލިސް މެމްބަރުން ތިއްބަވާނެ ކަށަވަރެވެ.\nހަގީގަތަށް ބުނާނަމަ އެ ރިޕޯޓުގައި ކުރިން ނޭނގޭ މާ ގިނަ އާ ވާހަކަތަކެއް ނެތެވެ. އެމްއެމްޕީއާރްސީގެ ކޮރަޕްޝަންގައި ހިމެނޭ އެސްއޯއެފް ކުންފުނި މެދުވެރިކޮށް ދައުލަތުގެ ފައިސާތައް ސީދާ ވަތން ޖީބުތަކެއް އަދިވެސް އެނގޭކަށް ނެތެވެ.\nއެ 700 އަށް ވުރެ ގިނަ ސޮފްހާގެ ރިޕޯޓް ކިޔައިގެން ތިލަވި ކަމަކީ، ކޮރަޕްޝަނާއި މަނީ ލޯންޑަރިންގް ފަދަ ކަންކަން ހުއްޓުވުމަށް އުފައްދާފައިވާ މުއައްސަސާތަކާއި ނިޒާމުތައް ފެއިލްވެފައިވާ މިންވަރެވެ. ދައުލަތުގެ ފައިސާއިން 1.3 ބިލިއަން ރުފިޔާ ދޮވެ، ސާފު ކުރަން ބޭނުންކުރި ކުންފުނީގެ ގާބިލުކަމާއި ނުބައްދަލު އަދަދުތަކުން މުއާމަލާތްތައް ކުރަމުން ގެންދިޔަ އިރު، އެންމެ ކުޑަމިނުން އެކަމަށް ސުވާލެއް އުފައްދާލާނެ މީހަކު ނެތްކަމެވެ.\nރާއްޖޭގައި އޮތް އެންމެ ވަރުގަދަ ތިން ބޭންކުގައި އެކައުންޓުތައް ހުޅުވައިގެން މިލިއަނުން ޑޮލަރާއި ފައިސާ ނަހަމަ ގޮތުގައި ނަގަމުން ދިޔައިރު ވަރިހަމަ ކޮށްލައިގެން ތިބި ކަމެވެ.\nދައުލަތުގެ ކުންފުންޏަކަށް ދީފައިވާ ފައިސާ، އެންޑޯސް ނުކުރެވޭ ޗެކުތަކަކުން އަމިއްލަ ކުންފުންޏަކަށް ޖަމާ ކުރަމުންދިޔަ އިރު، ރާއްޖޭގެ ބޭންކިން ނިޒާމް އެކަމަށް ފާރަވެރި ނުވެވި ނުސީދާ ގޮތުން ނަމަވެސް، ބައިވެރިވިވުމެވެ. ބޭންކުތަކުގެ ބެލެނިވެރި ފަރާތް، އެމްއެމްއޭއަށް އެ މައްސަލަ ހުށަހެޅި ފަހަރުވެސް، އެކަން ތަހުގީގުކޮށް، އެކަން މައްސަލައަކަށް ނުވި ނުވުމެވެ. ރާއްޖޭގައި ތިއްބެވި މާލީ ދާއިރާގެ މަތީފެންވަރުގެ ބޭފުޅުންނާއި ގަވަރުނަރު ވެސް އެކަމުގެ ފުނަށް ފީނަން ނުކުޅެދުނީމަ އެވެ.\nއާންމު އުސޫލުތަކުގެ ބޭރުން، ޗެކުތަކުގެ ނުފުށުގައި ސޮއި ޖަހަ ޖަހައިގެން، ބޭރު ކުރިއިރު، ޝައްކުގެ ބުމައެއް ހިއްލާލާނެ އިސް ވެރިއަކު، އެމްއެމްޕީއާރްސީގެ ތެރއިން ނުވި އެވެ. ރަޖިސްޓްރީ ވެސް ނުކުރާ ކުންފުނިތަކަކަށް ފަޅުތަކާއި ރަށްތައް ދޫކުރަމުންދިޔަ އިރު، އެކަން އިކޮނޮމިކް މިނިސްޓްރީގެ ސަމާލުކަމަށް ނައި ނައުމެވެ.\nރަށްތަކާއި ފަޅުތަކުގެ ލީސް ހޯލްޑިންގް ރައިޓްސް އެކަމަށް ކަނޑައެޅިފައި ފީތައް ނުދައްކައި، އެހެން ފަރާތްތަކަށް ބަދަލު ކުރިއިރު، ޓޫރިޒަމް މިނިސްޓްރީ ތެރޭގައި ނުރައްކަލުގެ ރަނގަބީލު ނޭޅި ކަމެވެ. ކުރު ދޮށީގައި ރަށްތަކާއި ފަޅުތައް ކުއްޔަށް ދެމުން ދިޔައިރު، އެކަމުން ލިބުނު ފައިސާ ދައުލަތަށް ނުވަންނަކަން މިހާރު އެނގޭއިރު، އެ ފައިސާ ހޯދަންޖެހޭ މީރާ ނިދާފައިތިބީމަ އެވެ.\nއަމިއްލައަށް އިސްނަގައިގެން ތަހުގީގު ކުރެވޭ އޭސީސީއަށް ވެސް މި ޖަރީމާގެ ދޮންކަޅުމިން ވެސް އެނގޭ ކަމަކަށް އޭރު ނުވި އެވެ. ޑޮލަރު ވިއްކުމު ލައިންސަންސެއް ނެތް ކުންފުންޏަކުން މިލިއަނުން "ޑޮލަރު ގަތް" ސަރުކާރާއި އެންމެ ނަން މަޝްހޫރު އަމިއްލަ ކުންފުނިތަކާއި، ވިޔަފާރިވެރިންގެ ތެރޭގައި މިއީ ކިހިނެތްވާ ކަމެއްތޯ އަހަލާނެ ހަމަ އެންމެ ދުލެއް ނެތް ކަމެވެ.\nމި ނިޒާމުގެ ތަންކޮޅެއް ދުރަށް ޖެހިލާއިރު، ތަހުގީގީ އިދާރާތަކަށް ވެސް ރޯމާ ދުވާލު ކުރި ވައްކަމުގެ ހިލަމެއް ނުވި އެވެ. ރާއްޖެއިން ބޭރާ ގުޅުންހުރި ކަޅު ފައިސާއަށް ބަލަހައްޓައިގެން ތިއްބާ، ބަޔަކުވެގެން މިވަނީ ގައުމުގެ އެތެރެއިން ރައްޔިތުންގެ ފައިސާތަކެއް ކައި ހުސްކޮށްލައިފަ އެވެ.\nއެ ރިޕޯޓުގައި ހިމަނާފައިވާ ބަޔާންތައް ކިޔާލުމުން، ފެނުނީ ޒިންމާ ނަގާނެ މީހަކު ނެތި، އެކަކު އަނެކަކު ބޮލަށް ފޫޅުކަނޑާފައިވާ ތަނެވެ. ނަމަވެސް، މި ހިޔާނާތުގައި ބައިވެރިވި ފަރާތްތަކަށް ސީދާ ދައުލަތުގެ ވަތްގަނޑަށް އަތްބޭނުނީ މުޅި ނިޒާމުގެ އިހުމާލުންނެވެ. ދައުލަތުގެ މާލީ ނިޒާމުގައި ވަކި އުސޫލުތަކަކާއި ގަވައިދުތަކެއް ކަނޑައެޅިފައި އޮންނަނީ އެންމެ އާދައިގެ މީހާއިން ފެށިގެން ރައީސުލްޖުމްހޫރިއްޔާއަށް ހަމައަށް، އެންމެ މީހަކު ހިތުހުރި ގޮތަކަށް ކަންތައްތައް ނުކުރެވޭ ގޮތަށެވެ. ނަމަވެސް "ބްރޯ، ޔެސް ބްރޯ" އޭ ކިޔައިގެން މުޅި ނިޒާމް ފުނޑާލަން ފުރުސަތުދީ، ރައްޔިތުންގެ ފައިސާއިން ދައުލަތެއް ގަނެ ނިންމާލިއިރު، އެންމެން ތިބީ އިސްޖަހައިގެނެވެ.\nމި ހިޔާނާތުގައި އިސްކޮށް ބައިވެރިވި މީހުން މިހާރަކު ނެތެވެ. މި ވަގުތަށް ނަމަވެސް، އެއްބަޔަކު ޖަލުތަކުގެ ތޭރިތަކުގެ ފަހަތުގައި ތިބި އިރު، އަނެއް ބަޔަކު ތިބީ އިންސާފަށް ފިލައިގެން ރާއްޖެއިން ބޭރުގަ އެވެ. ނަމަވެސް، ރާއްޖޭގައި އަދިވެސް އޮތީ މިކަން ހުއްޓުވަން ނުކުޅެދުނު ނިޒާމެވެ. މި ހިޔާނާތް ނުފެނުނު "ކަނު" މުއައްސަސާތަކުގެ މުގުލުގައި ތިބީ ހަމަ އެއް ބަޔެކެވެ. ރައްޔިތުން ކަންބޮޑުވާންޖެހޭ ސަބަބަކީ މިއީ އެވެ.\nއެމްއެމްޕީއާރުސީގެ ތެރެއިން ގެއްލުނު ފައިސާ އަނބުރާ ނުހޯދޭނެކަން މިހާރު ޔަގީނާގާތަށް ބުނަން އެނގޭއިރު، މުޅި ގައުމު ޖަވާބު ބޭނުންވާ އެންމެ ބޮޑު ސުވާލަކީ ދެވަނަ އެމްއެމްޕީއާރްސީ ހިޔާނާތެއް ތަކުރާރުވާނެ ހެއްޔެވެ؟ދައުލަތުގެ އެންމެ މުއައްސާއަކުން ނުވަތަ އިސް ވެރިއަކު އަޑު ހަރުކޮށް އެންމެ ސުވާލެއް ކޮށްލި ނަމަވެސް، ހުއްޓުވޭނެ ބޮޑު ވައްކަމަކަށް އަލުން ފުރުސަތު ލިބިދާނެ ހެއްޔެވެ؟\nއެމްއެމްއޭ އެމްއެމްޕީއާރުސީ އޮޑިޓު ރިޕޯޓް މީރާ + އެމްއެމްޕީއާރްސީ މިނިސްޓްރީ އޮފް އިކޮނޮމިކް ޑިވެލޮޕްެމަންޓް މިނިސްޓްރީ އޮފް ޓޫރިޒަމް


America aai China ge viyafaareege baddhaluvun miadhu\nވިޔަފާރި - އެމެރިކާ-ޗައިނާ\nއެެމެރިކާ އާއި ޗައިނާގެ ވިޔަފާރީގެ ބައްދަލުވުން މިއަދު\nއެމެރިކާ އާއި ޗައިނާ އިން ނަގަން ފެށި ޓެރިފްތައް ވަނީ މެދުކަނޑާލާފައި\nކ. މާލެ7ޖެނުއަރީ 2019 | ހޯމަ 14:11 1,892\nބައްދަލުވުން އޮންނާނީ ޖެނުއަރީ މަހުގެ7އިން 8 އަށް ބެއިޖިންގައި - ގެޓީ އިމޭޖާސް\nދުނިޔޭގެ އެންމެ ބޮޑޮ ދެ އިގްތިސާދުގެ މެދުގައި އުފެދިފައިވާ ވިޔަފާރީގެ ކޯޅުން ނިމުމަކަށް ގެނައުމުގެ އަޒުމުގައި ބާއްވާ ބައްދަލުވުން ހޯމަ ދުވަހު ފަށާނެއެވެ.\nމިދިޔަ އަހަރު ޗައިނާ އިން ވަނީ އެ ގައުމަށް އެތެރެކުރާ އެމެރިކާގެ މުދަލުން 300 ބިލިއަން އެމެރިކާ ޑޮލަރުގެ މުދަލުން ޓެރިފެއް ނަގަން ފަށާފައެވެ. އަދި އެމެރިކާ އިން ވެސް ވަނީ ހަމަ އެގޮތަށް ކަންތައް ކޮށްފައެވެ.\nމިއީ އެމެރިކާ އާއި ޗައިނާއިން އެއްގައުމު އަނެއް ގައުމެއްގެ މުދަލުން ނަގަން ފެށި ބޮޑެތި ޑިއުޓީތައް ކަނޑާލުމުގެ މަޝްވަރާކުރުމަށް 90 ދުވަހުގެ މުއްދަތައް އެ ޑިއުޓީތައް ނެގުން ހުއްޓާލުމަށް އެމެރިކާގެ ރައީސް ޑޮނަލްޑް ޓްރަމްޕް އާއި ޗައިނާގެ ރައީސް ޝީ ޖިން ޕިން އެއްބަސްވެ ވަޑައިގެންނެވި ފަހުން ދެ ގައުމުން އެއް މޭޒުދޮށުގައި ބައްދަލުކުރާ ފުރަތަމަ ފަހަރެވެ.\nޑިއުޓީ ނެގުން މެދުކަނޑާލަށް ދެ ގައުމުން އެއްބަސްވީ މިދިޔަ ޑިސެމްބަރ މަހު އާޖެންޓީނާގެ ވެރިރަށް ބޮއިނިސް އައިރިސްގައި ބޭއްވި ޖީ 20 ސަމިޓަށް ފަހު ދެ ބޭފުޅުން ބޭއްވި ބައްދަލުވުމުގައެވެ. މިއީ ދެ ގައުމުގެ މެދުގައި މި އަހަރު ވިޔަފާރީގެ ހަނގުރާމަ ފެށުނު ފަހުން ދެ ބޭފުޅުން ބައްދަލުކުރެއްވި ފުރަތަމަ ފަހަރެވެ.\nޗައިނާގެ ކޮމާސް މިނިސްޓްރީގެ ވެބްސައިޓްގައި ބުނެފައި ވަނީ މި ބައްދަލުވުމުގައި ދެ ގައުމުގެ ލީޑަރުން އެއްބަސްވެ ވަޑައިގެންފައިވާ ކަންކަން ތަންފީޒުކުރެއްވުމަށް މަޝްވަރާ ކުރެވޭނެ ކަމަށެވެ.\nއެމެރިކާގެ ވަފްދުގެ އިސް ވެރިޔަކަށް ހުންނަވާނީ ޑެޕިއުޓީ ޓްރޭޑް ރެޕްރެޒެންޓޭޓިވް ޖެފްރީ ގެރިޝް ކަމަށް މިނިސްޓްރީ އިން ބުނެފައިވެއެވެ.\nއެެމެރިކާއިން ޗައިނާގެ 200 ބިލިއަން ޑޮލަރަށްވާ މުދަލަށް 10 އިންސައްތައިގެ ޓެރިފެއް ތައާރަފްކުރީ ސެޕްޓެމްބަރު މަހުއެވެ. ރައީސް ޓްރަމްޕް ރާއްވަވާފައި އޮތީ ޖެނުއަރީ މަހުން ފެށިގެން އެ ޓެރިފް 25 އިންސައްތައަށް ބޮޑުކުރުމަށެވެ.\nނަމަވެސް މިހާރު އެ ޓެރިފް މަޑުޖައްސާލާފައިވާއިރު ރައީސް ޓްރަމްޕް ވިދާޅުވެފައި ވަނީ އެ 90 ދުވަހުގެ ތެރޭގައި ދެ ގައުމުން އެއްބަސްވުމަކަށް ދިއުމަށް ނުކުޅެދިއްޖެ ނަމަ 10 އިންސައްތައިގެ ބަދަލުގައި 25 އިންސައްތައަށް ޓެރިފް ބޮޑުކުރައްވާނެ ކަމަށެވެ.\nޓެކްސް މަޑު ޖައްސާލުމުގެ ބަދަލެއްގެ ގޮތުން ދަނޑުވެރިކަމުގެ ސާމާނާއި، ހަކަތައިގެ ދާއިރާއަށް ބޭނުންވާ ސާމާނާއި ސިނާއީ މަސައްކަތްތަކަށް ބޭނުންވާ އެެހެނިހެން ބައެއް ސާމާނު ކުޑަ މިންވަރެއް އެމެރިކާއިން ގަތުމަށް އެއްބަސްވެފައެވެ.


Thinadhoo Bandharu Hadhan MTCC ai Havaalukoffi - Vaguthu\nތިނަދޫ އައިސް ޕްލާންޓްގެ ޖެޓީ ހަދަން އެމްޓީސީސީއާ ހަވާލު ކޮށްފި\nގދ. ތިނަދޫގެ އައިސް ޕްލާންޓްގެ ޖެޓީ ހެދުމުގެ މަސައްކަތަށް ގާތްގަނޑަކަށް 17.35 މިލިއަން ރުފިޔާއަށް އެމްޓީސީސީއާ މިއަދު ހަވާލުކޮށްފިއެވެ.\nޕްލޭނިން މިނިސްޓްރީގައި ބޭއްވި ރަސްމިއްޔާތެއްގައި، މިމަޝްރޫއުގެ އެއްބަސްވުމުގައި ޕްލޭނިން މިނިސްޓްރީގެ ފަރާތުން ސޮއި ކުރެއްވީ ޑިރެކްޓަރު ޖެނެރަލް ފާތުމަތު ޝާނާ ފާރޫގެވެ. އަދި އެމްޓީސީސީގެ ފަރާތުން ސޮއިކުރެއްވީ އެކުންފުނީގެ ސީއީއޯ ހަސަން ޝާހުއެވެ.\nޕްލޭނިން މިނިސްޓްރީން ނެރެފައިވާ ބަޔާނުގައި ބުނެފައިވަނީ އެމަޝްރޫއުގެ ދަށުން 130 މީޓަރަށް ޝީޓް ޕައިލްކޮށް ކީވޯލް ޖަހައި، 10 މީޓަރުގެ ރިވެޓްމަންޓް ޖެހުމުގެ އިތުރުން 620 އަކަމީޓަރުގެ ޕޭމަންޓް އެއްހަދައި އަދި ބަނދަރު ސަރަހައްދުގައި9ލައިޓް ޖެހުމަށް ހަމަޖެހިފައިވާކަމަށެވެ.\nއެ މަސައްކަތް އެމްޓީސީސީއާ ހަވާލުކޮށްފައިވަނީ ހަމަސް ދުވަހުން ނިންމާގޮތަށެވެ.\nގދ. ތިނަދޫ ޓީ ޖެޓީ މަޝްރޫޢުގެ ކޮންޓްރެކްޓުގައި މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ @MTCCPlc އާއެކު ސޮއެކުރުން.\n- ބަނދަރު ބައްތި ޖެހުން\n- 130 މީޓަރުގެ ކީވޯލް\n180 ދުވަހުގެ ތެރޭގައި ފުރިހަމަކުރާ މިމަޝްރޫޢަށް 17,345,217.04 ރުފިޔާ ޚަރަދުވާނެ pic.twitter.com/T1JL9dxtAW\n— Ministry of National Planning and Infrastructure (@PlanningMV) July 31, 2019\nސަރުކާރުންވަނީ އެމްޓީސީސީއާ ވަރަށް ގިނަ މަޝްރޫއުތަކެއް ހަވާލުކޮށްފައެވެ. އޭގެ ތެރޭގައި ގިނައަދަދެއްގެ ރަށްތަކެއްގެ ބަނދަރު ހެދުމާއި ހައުސިންގ ޔުނިޓް އެޅުން ފަދަ މަޝްރޫއުތައް ހިމެނެއެވެ.\nއޮގަސްޓް 2, 2019 09:51\nތީޔާމީން ސަރުކާރުން ކުރަން ނިންމާ އެގްރިމެންޓުގައި ސޮއިކޮށް ނިމިފަ އަދި ބަޖެޓް ލިބިފައޮތްކަމެއް. އެހެންވީމަ އެހާފަސޭހައިން މިސަރުކާރުން އަނެއްކާ ސޮއިކުރުވީ. އެގްރިމެންޓެއް ލިޔެލާނެ ފެންވަރެއް ނެތްބައެއް. ޢެކަމުގެ ސާފު ހެއްކެއް އައިސްޕްލާންޓުގެ މެނޭޖަރުގެ ފެންވަރުންވެސް.\nއޮގަސްޓް 2, 2019 09:57\n130 މީޓަރަށް ޝީޓް ޕައިލްކޮށްފައޭ. 400ފޫޓް އަޑިޔަށްތޯ. އެއީ ކަނޑުއޮޅިއެއްތޯ. ވަރަށް ފައްކާ. ކަނޑުގަ ހުންނަ އައިސް ޕްލާންޓެއް ވެއްޖެއްޔާދެން ކިޔާނެ އެއްޗެއްނެތް. އާމެނޭޖަރުގެ ކޮލިޓީއާއި ވިސްނުން ވަރަށް ތަނަވަސް. ތިވަރުގެ ޚިޔާލެއް އަންނާނީ މޮޅެތި އިންޖިނިއަރުންނަށް.\nއޮގަސްޓް 2, 2019 13:54\nޕްރޮޖެކްޓް ގެ އެޑްވާންސް ޕޭމަންޓް ޙަރަދު ކުރާނީ ބިޒިނަސް ކްލާސް އިން ބޯޑް ޑައިރެކްޓަރުން ގެ ދަތުރު ތަކަކަށް ނޫން


އިސްލާމް އާބާދުގައި ބޮޑު ފައްޅިއެއް އެޅުމުގެ ހުއްދަ ޕާކިސްތާނުގެ އިސްލާމިކް ކައުންސިލުން ދީފި |\nއިސްލާމް އާބާދުގައި އެޅުމަށް ހަމަޖެހިފައިވާ ޝްރީ ކްރިޝްނާ ޓެމްޕްލްގެ ކުރެހުމެއް\nއިސްލާމް އާބާދުގައި ބޮޑު ފައްޅިއެއް އެޅުމުގެ ހުއްދަ ޕާކިސްތާނުގެ އިސްލާމިކް ކައުންސިލުން ދީފި\nވެކްސިން ޖެހިތާ2ދުވަސްފަހުން އިމްރާން ޚާން ކޮވިޑަށް ޕޮޒިޓިވް ވެއްޖެ\nދީނީ ކަންކަމާއިބެހޭ ޕާކިސްތާނުގެ އެންމެ މަތީ ކައުންސިލް ކަމުގައިވާ ކައުންސިލް އޮފް އިސްލާމިކް އައިޑިއޮލޮޖީން ޕާކިސްތާނުގެ ވެރިރަށް އިސްލާމް އާބާދުގައި ހިންދީ ދީނުގެ ބޮޑު ފައްޅިއެއް އެޅުމުގެ ހުއްދަ ދީފިއެވެ. މި ކައުންސިލުން ނިންމާފައި ވަނީ ޕާކިސްތާނުގެ ބައި މަދު ހިންދޫންނަށް އެގައުމުގައި އަޅުކަން ކުރާނެ ތަނެއް ހުރުމަށް އިސްލާމީ ގާނޫނުން ފުރުސަތު ދޭކަމަށެވެ.\nޕާކިސްތަނުގެ ކައުންސިލް އޮފް އިސްލާމިކް އައިޑިއޮލޮޖީއަކީ އެގައުމުގެ ސަރުކާރަށް ދީނީ ކަންކަމުގައި ލަފާ ދިނުމަށްޓަކާ ދީނީ އިލްމުވެރިންގެ މައްޗަށް އެކުލެވޭގޮތަށް ސަރުކާރުން އުފައްދާފައި އޮންނަ ކައުންސިލެކެވެ.\nޕާކިސްތާނުގެ ގާނޫނު ހަދާ މަޖިލީހުގެވެސް މެމްބަރެއްކަމުގައިވާ، އަދި ހިންދޫންގެ ލީޑަރެއްކަމުގައިވާ ލާލް މައްޅި ވަނީ އިސްލާމިކް ކައުންސިލްގެ މި ނިންމުމަށް މަރުހަބާ ކިޔާފައެވެ. އޭނާއާއި ހަވާލާދީ ޚަބަރު ފަތުރާ ފަތާތްތަކުން މައުލޫމާތު ދޭގޮތުގައި، ކައުންސިލްގެ މިނިންމުމުގައި ވާގޮތުން، އަމިއްލަ ފަރާތްތަކުން ބިނާކުރާ އަޅުކަންކުރާ ތަންތަނަށް ދައުލަތުގެ ބަޖެޓުން ސީދާގޮތެއްގައި ޚަރަދު ނުކުރުމަށްވެސް ކައުންސިލުންވަނީ ސަރުކާރަށް ލަފާދީފައެވެ.\nއިސްލާމް އާބާދުގައި ހިންދީ ދީނުގެ ފައްޅިއެއް އެޅުމުގެ މައްސަލާގައި ޕާކިސްތާނުގެ އިސްލާމިކް ކައުންސިލްއިން ސަރުކާރަށް ލަފާދީފައި މިވަނީ ފާއިތުވެދިޔަ ޖޫންމަހު މި ފައްޅި އިސްލާމް އާބާދުގައި ބިނާކުރުން ކުއްލިގޮތަކަށް ބޮޑުވަޒީރު އިމްރާންޚާން ހުއްޓުވާފައި ވަނިކޮށެވެ.\nއިމްރާންޚާން ފައްޅި ބިނާކުރުން ހުއްޓުވާފައިވަނީ ދީނީގޮތުން ހަރުކަށި ވިސްނުމުގެ ފަރާތްތަކުން މިއީ ދީނީގޮތުން ހުއްދަނޫން ކަމެއްކަމުގައި ބުނެ ފައްޅި ބިނާކުރުން ގަދަކަމުން ހުއްޓުވާނެކަމުގެ އިންޒާރު ދިނުމާއި ގުޅިގެންނެވެ. އަދި އިމްރާންޚާން ނިންމެވީ ފައްޅި ބިނާ ކުރުމާއި ގުޅޭގޮތުން ޕާކިސްތާނުގެ އެންމެމަތީ ދީނީ ކައުންސިލްގެ ލަފާ ހޯއްދެވުމަށެވެ.\nކުރިން އިމްރާންޚާން ވަނީ މި ފައްޅި ބިނާކުރުމަށް 600،000 ޑޮލަރު ހަދިޔާ ކުރައްވާނެކަމަށް ވިދާޅުވެފައެވެ. އެހެންނަމަވެސް ފައްޅި ބިނާކުރުމަށް ދައުލަތުގެ ބަޖެޓުން ޚަރަދު ނުކުރެވޭނެކަމަށް ކައުންސިލުން ނިމްމާއިގުޅިގެން، ދެއްވަން ވައްދުވެ ވަޑައިގެންނެވި ފައިސާގެ އެހީތެރިކަމަށް ދެން ހައްދަވާނެގޮތެއް މިހާތަނަށް ހާމަކުރައްވާފައެއް ނުވެއެވެ.\nއިސްލާމިކް ކައުންސިލުން ދައުލަތުގެ ބަޖެޓުން ސީދާގޮތެއްގައި ފައްޅި ބިނާކުރުމަށް ޚަރަދު ނުކުރުމަށް ލަފާދީފައި ވާތީ، މިފައިސަ ހިންދޫންގެ ކޮމިއިނީޓިއަށް ދިނުމުގެ ފުރުސަތު އަދިވެސް ހުޅުވިފައި އޮތްކަމަށް ވެއެވެ. އެހެންކަމުން ހީންދޫ ކޮމިއުނިޓީގެ އިސް ފަރާތްތަކުން ބޭނުންވާ ކަންކަމަށް ފައިސާ ޚަރަދުކުރުމުގެ ފުސަތު އަދިވެސް ތަނަވަސްވެފައި އޮތްކަމަށް ގިނަބަޔަކު ގަބޫލު ކުރެއެވެ.\nބެލެވޭ ގޮތުގައި، ކައުންސިލްގެ މި ނިންމުމާއެކު، ޕާކިސްތާނުގެ އާބާދީ މަދު ނަސްލުތަކަށްވެސް ހަމަ ހަމަ ފުރުސަތު ހޯއްދަވާ ދެއްވުމުގެ ވައުދުތަކާއިއެކު ވެރިކަމަށް ވަޑައިގެންނެވި އިމްރާންޚާން، މި ފައްޅި ބިނާކުރުމުގެ ހުއްދަ ވަރަށް އަވަހަށް ދެއްވާނެއެވެ.\nމިވަގުތު ޕާކިސްތާނުގެ އިސްލާމް އާބަދުގައި ހިންދީ ދީނުގެ މީހުން އަޅުކަން ކުރާނެ ފައްޅިއެއް ނުހުރެއެވެ. އެއްމިލިއަންގެ އަބާދީއެއް އޮންނަ އިސްލާމް އާބާދުގައި ދިރިއުޅެމުންދަނީ 3000 ވަރަކަށް ހިންދީންނެވެ. އިސްލާމް އާބާދުގެ މެޖޯރިޓީއަކީ މުސްލިމުންނެވެ.\nއިމްރާން ޚާން, ޕަކިސްތާން


Male' ge Deputy Mayor inthihaabu kurun mi mahu 21 gai | Jazeera\tމާލޭގެ ޑެޕިއުޓީ މޭޔަރު އިންތިޚާބުކުރުން މި މަހު! - Jazeera\nމާލެ ސިޓީގެ ޑެޕިއުޓީ މޭޔަރު އިންތިޚާބުކުރުން މިމަހު 21 ގައި ބޭއްވުމަށް ނިންމައިފި\nއަޒްލިފާ އަބްދުﷲ June 9, 2021 72 views0\nމާލޭ ސިޓީ ކައުންސިލަށް އަލަށް އިންތިޚާބުވި ކައުންސިލަރުން\nމާލެ ސިޓީގެ ޑެޕިއުޓީ މޭޔަރު ހޮވުމަށް ބާއްވާ އިންތިޚާބު މިމަހުގެ 21 ގައި ބޭއްވުމަށް ތާވަލްކޮށްފިއެވެ.\nކައުންސިލްތަކުގެ ބެލެނިވެރިފަރާތްކަމުގައިވާ ލޯކަލް ގަވަރމަންޓް އޮތޯރިޓީ (އެލްޖީއޭ) އިން ވަނީ ސިޓީ ކައުންސިލްތަކުގެ ޑެޕިއުޓީ މޭޔަރުންނާއި، ކައުނސިލްތަކުގެ ނައިބް ރައީސުން މިހިނގާ ޖޫން މަހުގެ 20 ގެ ކުރިން ހޮވާ ނިންމުމަށް ކައުންސިލްތަކަށް އަންގާފައެވެ.\nސިޓީ ކައުންސިލްތަކުގެ މޭޔަރުންނާއި، ރަށުު ކައުންސިލްތަކުގެ ރައީސުންގެ އިތުރުން އަތޮޅު ކައުންސިލްތަކުގެ ރައީސުން އިންތިހާބުކުރަނ ރައްޔިތުންގެ ވޯޓުންނެވެ. ނަމަވެސް ސިޓީތަކުގެ ޑެޕިއުޓީ މޭޔަރުންނާއި ކައުންސިލްތަކުގެ ނައިބު ރައީސުން އިންތިހާބުުކުރަނީ ކައުންސިލްގެ މެންބަރުންގެ މެދުގައި ނަގާ ސިއްރު ވޯޓަކުންނެވެ.\nއަލަށް އިންތިހާބުކުރެވުނު ކައުންސިލްގެ ގޮނޑިތައް ބެހިފައިވާގޮތަށް ބަލާއިރު، މާލެ ސިޓީން ޕީޕީއެމްއަށް 11 ގޮނޑި ލިބިފައިވެއެވެ. މިފަހަރުގެ އިންތިޚާބުގައި އެމްޑީޕީއަށް ލިބިފައި ވަނީ މާލެ ސިޓީގެ ހަ ގޮނޑި އެވެ.އެހެންކަމުން ޑެޕިއުޓީ މޭޔަރަަކަށް އައްޔަން ކުރާނީ ޕީޕީއެމްގެ ކައުންސިލަރެކެވެ.\nމާލެ ސިޓީ ކައުންސިލްގެ ޑެޕިއުޓީ މޭޔަރު ކަމުގެ މަގާމަށް ޕީޕީއެމްގެ ހަތަރު ބޭފުޅަކު ޝައުގުވެރިކަން ފާހަގަކުރައްވައިފައެވެ. އޭގެތެރޭގައި ހިމެނެނީ ވިލިމާލެ ދާއިރާގެ ކައުންސިލަރު ނަޙުލާ އަލީ އާއި، މާފަންނު ދެކުނު ދާއިރާގެ ކައުންސިލަރު އަބްދުﷲ ނާސިރާއި، މާފަންނު މެދު ދާއިރާގެ ކައުންސިލަރު އަހްމަދު ނަރީޝްއާއި، ހުޅުމާލެ ދާއިރާގެ ކައުންސިލަރު އިބްރާހީމް ޝުޖާއުއެވެ. މި ހަތަރު މެމްބަރުންނަކީ އިދިކޮޅު ޕީޕީއެމް އަށް ނިސްބަތްވާ ހަތަރު މެމްބަރުންނެވެ.\nމިދިޔަ މެއި މަހުގެ 17 ވަނަ ދުވަހު އާ ކައުންސިލަރުން ހުވާކުރުމުގެ ރަސްމިއްޔާތު ބޭއްވި ނަމަވެސް މިހާރު ކުރިމަތިވެފައިވާ ކޮވިޑްގެ ހާލަތާއި ގުޅިގެން ބައެއް ކައުސިލަރުން ހުވާކޮށްފައިވަނީ އޮންލައިންކޮށެވެ.\nއާންމުކޮށް މި މަޤާމަށް ބޭފުޅުން އައްޔަންކުރަނީ ކައުންސިލް ހުވާ ކުރުމަށްފަހު ބާއްވާ ކައުންސިލްގެ ފުރަތަމަ ބައްދަލުވުމުގައެވެ. ނަމަވެސް ބައެއް ކައުންސިލްތަކުގެ ޑެޕިއިޓީ މެޔަރާއި ނައިބް ރައީސް ހޮވުން ފަސްކޮށްފައިވަނީ ކޮވިޑްގެ ހާލަތާއި ގުޅިިގެން ބައެއް ކައުންސިލަރުންނަށް މި ބައްދަލުވުމުގައި ބައިވެރި ނުވެވުމުގެ ސަބަބުންނެވެ.\nމާލެ ސިޓީ ފިޔަވައި އެހެން ހުރިހާ ސިޓީ ކައުންސިލްތަކުގެ ޑެޕިއުޓީ މޭޔަރުން މިހާރު ވަނީ ހޮވާފައެވެ.\nމަރާލި ކުއްޖާ އެރުވި ކަމަށް ބެލެވޭ ޓެކްސީތައް ފާސްކޮށްފި\nސޯނޫ މިފަހަރު ބައިސްކަލެއްގައި ނުކުތީ ޑެލިވަރކޮށްދޭން\nހެނބަދޫ ގޮނޑުދޮށް ހިމާޔަތްކުރުމުގެ މަސައްކަތް ފަށައިފި\nޝައިޚް އިލްޔާސްގެ ދަރުސްއެއް މާދަމާރޭ!\nއިތުރު 212 މީހަކު ކޮވިޑަށް ޕޮޒިޓިވް ވެއްޖެ\nޓީ-ޖެޓީގައި އަޅާފައި އޮތް ލޯންޗެއް ދިޔަވާތީ އެމްއެންޑީއެފުން ހަރަކާތްތެރިވަނީ\nދޮގު މައުލޫމާތު ފަތުރާތީ އިލްމުވެރިޔަކު ޖަލަށް\n"މީޑިއާތައް ޖޫރިމަނާ ކުރީ އެސެސްމަންޓެއް ހަދަމުން ދަނިކޮށް"\nއިންޑަސްޓްރިއަލް ޒޯނުގައި ހުރި ވެހިކަލްތައް ނަގަން އަންގައިފި\nފެރިދޫގެ ފެނާއި ނަރުދަމާ ގާއިމްކުރުމުގެ އަމަލީ މަސައްކަތް ފަށައިފި\nދިރާގު ކަސްޓަމަރުންނަށް ހާއްސަ އޮފަރއެއް\n"މޭ ހައެއް" ކޮމިޓީން 241 ކޮމިޓީއާ ބައްދަލުކޮށްފި\nމާލޭގެ ޑެޕިއުޓީ މޭޔަރު އިންތިޚާބުކުރުން މި މަހު!


vnews - Charity Shield TC in ufulaalaifi\nޗެރިޓީ ޝީލްޑް ޓީސީން އުފުލާލައިފި\nޗެރިޓީ ޝީލްޑް ޓީސީން އުފުލާލަނީ -- ވީފޮޓޯ: ޔޫސުފް ސޮފްވާން (ސޮއްޕެ)\nމިއަހަރުގެ ފުޓްބޯޅަ ސީޒަން ހުޅުވުމުގެ ގޮތުން ކުޅުނު ޗެރިޓީ ޝީލްޑް މެޗު ޓީސީ ސްޕޯޓްސް ކްލަބުން ކާމިޔާބުކޮށްފި އެވެ.\nމިފަހަރު މުޅިން އަލަށް ހޯމް އެންޑް އަވޭ އުސޫލުން ޗެރިޓީ ޝީލްޑް މެޗު ކުޅުނުއިރު، މިރޭ 3-1 އިން މިނިވަން ޗެމްޕިއަންޝިޕްގެ ރަނަރަޕް ށ. ފޯކައިދޫ ބަލިކޮށް އެންމެ ފަހުގެ ދިވެހި ޕްރިމިއާ ލީގުގެ ޗެމްޕިއަން ޓީސީ ސްޕޯޓްސް ކްލަބުން ވަނީ ޝީލްޑް އުފުލާލާފައެވެ. މި ދެޓީމު ފޯކައިދޫގައި ކުޅުނު ފުރަތަމަ ލެގުގެ މެޗު ނިމުނީ 1-1 އިން ދެ ޓީމު އެއްވަރުވެގެންނެވެ. އެހެންކަމުން ޓީސީއަށް ކުރިލިބުނީ 4-2 ގެ އެގްރިގޭޓް ނަތީޖާއަކުންނެވެ.\nގައުމީ ފުޓްބޯޅަ ދަނޑުގައި މިރޭ ކުޅުނު މެޗުގެ ކުރީކޮޅު ދެ ޓީމުގެ ފަރާތުންވެސް ހަމަހަމަ ކުޅުމެއް ފެނިގެންދިޔައިރު، މެޗުގައި ފުރަތަމަ ގޯލް ޖަހާ ލީޑު ނެގީ ޓީސީންނެވެ. މި ގޯލް މެޗުގެ 23 ވަނަ މިނެޓުގައި ކާމިޔާބުކޮށްދިނީ އިބްރާހީމް އާސިމް އެވެ.\nދެވަނަ ހާފުގެ ކުޅުން ފަށައިގެން ކުރީކޮޅު ފޯކައިދުއަށް ވަނީ ނަތީޖާ އެއްވަރުކުރުމަށް ރަނގަޅު ފުރުސަތެއް ލިބިފައެވެ. ޓީސީގެ އައްޒާމް ކުރި ފައުލަކާއި ގުޅިގެން ފޯކައިދޫއަށް ޕެނަލްޓީއެއް ލިބުނު ނަމަވެސް، އެޓީމުގެ އަންޞާރު އިބްރާހީމް ފޮނުވާލި ޕެނަލްޓީ އަމާޒުވީ އަރިމަތީ ދަނޑިއަށެވެ. އެކަމަކު އޭގެ ތިން މިނެޓު ފަހުން ފޯކައިދޫގެ އަލީ ޝާމިއު ވަނީ ހިލޭޖެހުމަކުން އެޓީމަށް ނަތީޖާ އެއްވަރުކޮށްދީފައެވެ.\nމެޗުގައި ޓީސީން ދެވަނަ ފަހަރަށް ލީޑު ނެގީ 71 ވަނަ މިނެޓުގައެވެ. ގޯލްކީޕަރު ކައިރިންވެސް ނައްޓާލުމަށްފަހު މި ގޯލް ކާމިޔާބުކޮށްދިނީ މި ސީޒަނުގައި އެޓީމާ އަލަށް ގުޅުނު ނޭޕާލްގެ އެންމެ އުއްމީދީ ފުޓުބޯޅަ ކުޅުންތެރިޔާ ބިމާލް ގާތީ މަގަރެވެ. އަދި އޭނާ ވަނީ މެޗުގެ ނިމެން 10 މިނެޓަށް ވެފައިވަނިކޮށް ޓީސީއަށް ލީޑު ފުޅާކޮށްދީފައެވެ.\nމިފަހަރުގެ ޗެރީޓީ ޝީލްޑުގެ އެއް މެޗު މާލޭން ބޭރުގައި ކުޅޭ ގޮތަށް ރޭވިއިރު، މިއީ ރާއްޖޭގައި ހޯމް އެންޑް އަވޭ އުސޫލުން ފުރަތަމަ ޑިވިޝަން ފެންވަރުގައި މެޗެއް ކުޅުނު ފުރަތަމަ ފަހަރެވެ.\nޗެރިޓީ ޝީލްޑް މެޗަށްފަހު އައު ސީޒަނުގެ ދިވެހި ޕްރިމިއާ ލީގު ފަށާނީ އަންނަ ހުކުރު ދުވަހު އެވެ. އެދުވަހު ހަވީރު ކުޅޭ ލީގުގެ ފުރަތަމަ މެޗުގައި ބައްދަލުކުރާނީ ދަ ގްރާންޑޭ ސްޕޯޓްސް ކްލަބާއި ނިލަންދޫ ސްޕޯޓްސް ކްލަބެވެ.


Adhuge dhuniye: Gotabaya ge fiya koshailumuge draft ah cabinet inn aanbass bunun! - One Online\nސްރީލަންކާގެ ރައީސް ގޮޓާބަޔާ ރާޖަޕަކްސާގެ ބާރުތައް ހަނިކުރުމަށް ގާނޫނުއަސާސީއަށް އިސްލާހު ގެނައުމުގެ ޑްރާފްޓް ކެބިނެޓުން މިހާރުވަނީ ފާސްކޮށްފައި. ފޮޓޯ އޭޕީ\nސްރީލަންކާގެ ރައްޔިތުންގެ ތެރެއިން ވަރަށް ގިނަބައެއްގެ އެދުމަކީ އެގައުމުގެ ރައީސްކަމުން ގޮޓާބަޔާ ރާޖަޕަކްސާ އިސްތިއުފާ ދެއްވުމެވެ. ނުވަތަ ރައީސަށް ގާނޫނީގޮތުން ލިބިފައި އޮންނަ ހައްދެއްނެތް މިންވަރުގެ ބާރުތައް ހަނިކުރުމެވެ. ރައީސްގެ ވަރަ ކޮށައިލުމެވެ. އުދުހުމުގެ ބާރު ކަނޑުވައިލުމެވެ. ފަހުން މިދެންނެވި ގޮތް ނުވަތަ ފިޔަ ކޮށައިލުމުގެ ގޮތުން ސްރީލަންކާގެ ގާނޫނުއަސާސީއަށް ވަރަށް ބޮޑު އިސްލާހެއް ގެނައުމަށް ދަނީ މަސައްކަތް ކުރެވެމުންނެވެ. މި ހަފުތާގެ ހޯމަދުވަހު ބޭއްވުނު ވަޒީރުންގެ މަޖިލީހުގެ ޖަލްސާއެއްގައި މި އިސްލާހު ގެނައުމަށް ވަނީ ފާސްކޮށްފައެވެ. މި އިސްލާހު ދެން ފޮނުވާނީ ގާނޫނު ހަދާ މަޖިލީހަށެވެ. ރައީސް ގޮޓާބަޔާ ރާޖަޕަކްސާގެ ފިޔަކޮށައިލެވޭނީ އެ މަޖިލީހުގެ މެންބަރުންގެ ތެރެއިން މަދުވެގެން ތިންބައިކުޅަ ދެބައިގެ އަޣުލަބިއްޔަތުން ފާސްކޮށްގެންނެވެ.\nގާނޫނުއަސާސީގައި ރައީސަށް ލިބިދޭ އާރާއިބާރުގެ މާއްދާ އިސްލާހުކުރުމުގެ ޑްރާފްޓަށް މިކިޔަނީ އެކާވީސްވަނަ އިސްލާހެވެ. ގާނޫނުހަދާ މަޖިލީހުން މި އިސްލާހު ފާސްކޮށްފިނަމަ ރައީސްގެ މުށުތެރެއިން ވަރަށް ގިނަ ބާރުތައް ލުހިގެންދާނެއެވެ. ގާނޫނު ހަދާ މަޖިލީހުގެ ބާރު ގަދަވާނެއެވެ. މިނިވަން މުއައްސަސާތަކުގެ މިނިވަންކަން އަލުން ކަށަވަރުވާނެއެވެ. ގާނޫނުއަސާސީގެ މި މާއްދާޔަކީ ރައީސްކަމަށް ގޮޓާބަޔާ ހަމަ އިންތިޚާބުވެ ވަޑައިގަތުމާއެކު އޭނާގެ ބޭބެ އަދި ބޮޑުވަޒީރު މަހިންދަ ރާޖަޕަކްސާގެ އެހީތެރިކަމާއެކު ވަރަށް ބޮޑަށް ކުޅެ ބަދަލުކޮށްފައިވާ މާއްދާއެކެވެ. ރައީސްގެ ބާރުތައް އިތުރުކޮށް ފުޅާކުރުމަށް 2020 ވަނަ އަހަރު ގެނެވުނު އިސްލާހަށް ކިޔަނީ ވިހިވަނަ އިސްލާހެވެ. މިހާރު އެއުޅެނީ ވިހިވަނަ އިސްލާހުން ދިން ބާރުތައް އެކާވީސްވަނަ އިސްލާހުން ނިގުޅައިގަތުމަށެވެ.\nއެފަހަރު ރައީސަށް ދިން ބާރުތަކުގެ ތެރޭގައި ވަޒީރުން އައްޔަންކުރުމާއި ވަކިކުރުމުގެ ބާރު ހިމެނެއެވެ. އަމިއްލައަށް ވުޒާރާތައް ހިންގުމާއި ފުލުހުންނާއި ސިފައިންގެ އެންމެ މަތީ މަގާމުތަކަށް ވެރިން އައްޔަންކުރުމާއި އެންމެހައި މިނިވަން މުއައްސަސާތަކަށް ވެރިން އައްޔަންކުރުމާއި ވަކިކުރުމުގެ ބާރުވެސް ހިމެނެއެވެ. މުޅި އޮޑީގައި ހަސަނުގެ ދެފަޔޭ ބުނެވޭ އުސޫލުންނެވެ. ސްރީލަންކާގައި 1978 ވަނަ އަހަރުން ފެށިގެން އަމަލުކުރަމުން އައީވެސް މި ބާރުތައް ރައީސަށް ދީގެންނެވެ. އެހެންނަމަވެސް ދާދިފަހަކުން މައިތިރިޕާލާ ސިރިސޭނާގެ ދައުރުގައި ގާނޫނުއަސާސީ އިސްލާހުކޮށް ވަރަށް ގިނަ ބާރުތައް އަލުން ގާނޫނުހަދާ މަޖިލީހަށް ދީފައިވެއެވެ. އެފަހަރުގެ އިސްލާހަކީ ނަވާރަވަނަ އިސްލާހެވެ. އޭގެ ފަސްއަހަރުފަހުން އެގޮތް ކަމުނުގޮސްގެން އަނެއްކާވެސް ރައީސަށް ބާރުތައް ދިނީއެވެ.\nކުރިން ދެންނެވި ބާރުތަކާއި، އަދި އެހައިތަނަށް އެއްވެސް ރައީސަކަށް ނުދެވޭ އެހެނިހެން ބާރުތަކާވެސް އެކު ދެހާސްވިހިވަނަ އަހަރުން ފެށިގެން ރައީސް ގޮޓާބަޔާ ރާޖަޕަކްސާގެ އުދުހުން ވަރަށްވެސް މައްޗެވެ. ވައިބަދަލުވެ މޫސުން ގޯސްވެ ލޮޅުންތައް އަރާން މެދުވެރިވީ ކޮވިޑޭ ކިޔުނު އާލަމީ ވަބާގެ ނުތަނަވަސްކަން ފެތުރުނު ހިސާބުންނެވެ. ރާޖަޕަކްސާއިންގެ ދޯހަޅި ސިޔާސަތުގެ ސަބަބުން ކޮވިޑުގެ ބިޔަ ރާޅުގެ ގެއްލުން ސްރީލަންކާއަށް ކުރިމަތިވީ ދުނިޔޭގެ އެހެން އެއްވެސް ގައުމަކަށް ކުރިމަތިނުވާހާ ބޮޑަށެވެ. އިގްތިސާދު މުޅިން އިނދަޖެހި ގައުމު ބަނގުރޫޓުވެސްވީއެވެ. މިހިސާބުން ރައްޔިތުން މަގުތަކަށް ނިކުމެ ގޮޓާބަޔާ އިސްތިއުފާދޭށޭ، ގެޔަށްދާށޭ ކިޔައިފައި އަޑުގަދަކުރާން ފެށީމާ ހޭލެވިގެން ވިސްނައިލިއިރު އަސްތާ ވަގުތުވެސް މިއޮތީ ފާއިތުވެފައެވެ.\nދޫތަކެއްނުދީ ފަރުޖެއްސޭތޯ އެންމެ އިހަށް ލައްކަ ގިނަ ކަންކަން ކުރެއްވިއެވެ. ގަރާރުތަކެއް ނެރުއްވައި އިމަޖެންސީ ހިންގެވިއެވެ. މަދިރިޔާ ދެކޮޅަށް މަދިރިދުންދަނޑި ބޭނުންކުރެވޭ އުސޫލުން ރައްޔިތުން ފައްސައިލެއްވުމަށް އަސޭމިރުސް ދުންވެސް ޖެއްސެވިއެވެ. "ތަޅާ ކުދިންކޮޅެއް" ނެރުއްވައިގެން ތަޅާލުންތަކެއްވެސް ހިންގެވިއެވެ. އެކަމަކު ގަރާރަކަށް ބިރުން، ފުލުހުންގެ މުގުރަކަށް ބަޑިއަކަށް ގުޑާވަރަށްވުރެ ރައްޔިތުން ތިބީ ފުފިފައެވެ. އެހެންވީމާ ހިތާދެކޮޅަށް ބައެއް ނިންމެވުންތައް ނިންމަވާން މަޖުބޫރުވީއެވެ. ބާރުތަކުން ބައެއް ދޫކޮށްލައްވަން އެއްބަސްވެވަޑައިގަންނަވަން ޖެހުނީއެވެ. ގޮޓާބަޔާގެ އުންމީދަކީ ބާރުތަކުން ބައެއް ދޫކޮށްލައްވައިގެންވިޔަސް އަދިވެސް މަގާމުގައި ދެމިހުންނެވުމެވެ. އެކަން ކާމިޔާބުވާނެތޯ ނުވަތަ ނޫންތޯ އެނގިގެންދާނީ އެކާވީސްވަނަ އިސްލާހު ފާސްކުރީމާ ދެންވާ އެއްޗަކުންނެވެ.\nފެންނަ މަންޒަރުތަކާއި އިވޭ އަޑުތަކަށް ވިސްނައިލާއިރު ގާނޫނުއަސާސީ އިސްލާހުކުރިޔަސް ނުކުރިޔަސް ރައްޔިތުންގެ އެދުން ބަދަލެއް ނުވާނެއެވެ. ރައްޔިތުންގެ އެދުމަކީ ގޮޓާބަޔާ މަގާމުން ވަކިވުމެވެ. ފިޔަ ކޮށައިލީމާ އެކަން ހަގީގަތަކަށްވާން ދެން ފަސޭހަވެސްވާނެއެވެ. ރައްޔިތުން މިއަދު ތަހައްމަލް ކުރަމުން އެގެންދަނީ ސްރީލަންކާ މިނިވަންވީއްސުރެ ފާއިތުވި ހަތްދިހަ އަހަރުގެ ތެރޭގައި ތަޖުރިބާކުރަން ޖެހިފައިނުވާ ކަހަލަ އިގްތިސާދީ ތަދުމަޑުކަމެކެވެ. ތެލެއް، ބޭހެއް ނުލިބެއެވެ. ގައުމުގެ ޚަޒާނާ ހުސްވެ އެތެރޭގައި މަކުނު ވާފުރައިފިއެވެ. ޒިންމާ އުފުއްލަވަން ޖެހޭ ބޭފުޅަކީ ގޮޓާބަޔާ ރާޖަޕަކްސާއެވެ. އެހެންވީމާ މިއަހަރުގެ ނިޔަލަށްވެސް އޭނާއަށް މަގާމުގައި ދެމިހުންނަވާން ފަސޭހައެއް ނުވާނެއެވެ. ދުވަސްތައް މިހިރަދަނީ ގުނެމުންނެވެ.


އާމްދަނީން ޓެކްސް ނެގުމުގެ ޤާނޫނުގެ ދަށުން އެކުލަވާލާފައިވާ އާމްދަނީން ޓެކްސް ނެގުމުގެ ގަވާއިދު އަދި ޓްރާންސްފަރ ޕްރައިޒިންގ ގަވާއިދުގެ ދެލިކޮޕީ އެކުލަވާލުމަށްފަހު އާންމުންގެ ޚިޔާލަށް ހުޅުވާލައިފިއެވެ.\nމި ދެ ގަވާއިދަށް ޚިޔާލުހުށަހަޅަން ބޭނުންވާ ފަރާތްތަކުން، މީރާގެ އީމެއިލް އެޑްރެސް comments@mira.gov.mv މެދުވެރިކޮށް މީރާއަށް ހުށަހެޅުމަށް މީރާއިން އެދެއެވެ. އަދި، ޚިޔާލުހުށަހެޅުމުގެ ސުންގަޑިއަކީ 24 ޑިސެންބަރު 2019ގެ މެންދުރު 12:00 ގެ ކުރިން ކަމަށް މީރާއިން މައުލޫމާތުދެއެވެ.\nމިއީ، އާމްދަނީން ޓެކްސް ނެގުމުގެ ޤާނޫނުގެ ދަށުން ހަދަންޖެހޭ ގަވާއިދުތަކުގެ ތެރެއިން މިވަގުތަށް ބޭނުންވާ ބައިތަށް ހިމަނައިގެން އެކުލަވާލާފައިވާ ފުރަތަމަ ދެލިކޮޕީތަކެވެ. އަދި ކުރިއަށް އޮތްތާނގައި ޤާނޫނުގެ ދަށުން ހަދަންޖެހޭ އިތުރު ގަވާއިދުތައް އެކުލަވާލުމަށްފަހު އެ ގަވާއިދުތައްވެސް އާންމުންގެ ޚިޔާލު ހޯދުމަށް ހުޅުވާލާނެކަމަށް މީރާއިން މައުލޫމާތު ދެއެވެ.\n"ވާރުޕޭ" އިން "ދިރާގުޕޭ" މެދުވެރިކޮށް ފަައިސާދެއްކޭނެ އިންތިޒާމް ހަމަޖައްސައިފި\n"ނުކުރާނަމަ އުނިކުރަމާ" ގެ ނަމުގައި މީރާއިން ކެމްޕޭނެއް ފަށައިފި\n20 ޑިސެމްބަރ 2019


Makaraai Heelath Ge Massala Eh Gai Meehaku Fuluhah Haaziruvaan iulaan Kohfi - Vaguthu\nމަކަރާއި ހީލަތުގެ މައްސަލައެއްގެ ތަހްގީގަށް މީހަކު ފުލުހަށް ހާޒިރުވާން އަންގައި ފުލުހުން މިއަދު އިއުލާންކޮށްފިއެވެ.\nފުލުހުން ވެބްސައިޓްގައި ވިދާޅުވީ ސ. ހުޅުދޫ / ކޯޒީކޯނަރ، މޫސާ މަނިކު (33އ) އަކީ ދ. ކުޑަހުވަދޫ ޕޮލިސް ސްޓޭޝަނަށް ހުށަހެޅި ތަހުގީގު ކުރަމުންދާ މަކަރާއި ހީލަތުގެ މައްސަލައެއްގެ ތަހުގީގަށް މީހަކު ހާޒިރުކުރުމަށް ބޭނުންވެ، އުޅޭ ވަކިތަނެއް ނޭނގުމުގެ ސަބަބުން ތަހުގީގަށް ހާޒިރުވުމަށް ޗިޓް ރައްދުކުރެވިފައިނުވާ މީހެއް ކަމަށެވެ. އޭނާގެ އާއިލާއަށްވެސް އޭނާ އުޅޭ ވަކިތަނެއް އެނގިފައިނުވާ ކަމަށް ފުލުހުން ވިދާޅުވިއެވެ.\nމިއަދު ފުލުހުން މޫސާ މަނިކު ހޯދަން އިއުލާން ކުރީ އޭނާ އަށް ޗިޓް ރައްދުކޮށް ނުދެވުމުން ޖިނާއީ މައްސަލަތައް ތަޙުޤީޤުކުރުމުގައި ފުލުހުން ޢަމަލުކުރާނެ އިޖުރާއަތުގެ ޤަވާއިދުގެ 27 ވަނަ މާއްދާގައި ވާގޮތުގެ މަތިން ތަހުގީގަށް ހާޒިރުވުމަށް އަންގައި އިއުލާނު ކުރާ އުސޫލުގެ ދަށުންނެވެ.\nމޫސާ މަނިކު ފުލުސް އޮފީހަށް ހާޒިރުވާން އަންގަނީ މަކަރާއި ހީލަތުގެ މައްސަލައެއްގެ ތަހުގީގުގައި ސުވާލުކުރުމަށާއި މައުލޫމާތު ސާފުކުރުމަށް ކަމަށް ފުލުހުންގެ އިއުލާނުގައި ވިދާޅުވިއެވެ. ނަމަވެސް މައްސަލައިގެ އިތުރު އެއްވެސް ތަފްސީލެއް ފުލުހުން ދެއްވާފައެއް ނުވެއެވެ.\nމޫސާ މަނިކު 2021 އޮކްޓޯބަރ5ވަނަ ދުވަހުގެ 13:00 އަށް ޝަހީދު ހުސައިން އާދަމް ބިލްޑީންގަށް ހާޒިރުވުމަށް ފުލުހުންގެ އިއުލާނުގައި ވަނީ އަންގާފައެވެ.\nމަކަރާއި ހީލަތުގެ މައްސަލައެއްގެ ތަހުގީގުގައި ސުވާލުކުރުމަށް ފުލުސް އޮފީހަށް މީހަކު ހާޒިރު ކުރަން އިއުލާން ކުރިއިރު ފަހަކަށް އައިސް މަކަރާއި ހީލަތުގެ މައްސަލަތަކުގައި ހިމެނޭ ވަރަށް ގިނަ މީހުން ފުލުހަށް ހާޒިރުވާން އަންގައި އިއުލާން ކުރަމުން ގެންދެއެވެ.


Memberu Easa ge mahchah kuraa aniyaa eh dhinumuge dhauvaa ge shareeaiy hoama dhuvahu | Jazeera\tއީސަ މައްޗަށް ކުރާ ދައުވާގެ ޝަރީއަތް ހޯމަ ދުވަހު ފަށަނީ - Jazeera\nމެންބަރު އީސަގެ މައްޗަށްކުރާ އަނިޔާއެއް ދިނުމުގެ ދައުވާގެ ޝަރީއަށް ފަށަނީ\nއިބްރާހިމް މުޢާން އަބްދުﷲ June 16, 2021 558 views0\nރައްޔިތުންގެ މަޖިޅިޙުގެ ކެނދިކުޅުދޫ ދާއިރާގެ މެންބަރު އަހްމަދު އީސަގެ މައްޗަށް ކުރާ ދައުވާގެ ޝަރީއަތް ހޯމަ ދުވަހު ފެށުމަށް ކްރިމިނަލް ކޯޓުން ތާވަލްކޮށްފި އެވެ.\nއީސަގެ މައްޗަށް ދައުލަތުން (ޕްރޮސިކިއުޓަރ ޖެނެރަލްގެ އޮފީހުން) ދައުވާ އުފުލާފައިވަނީ ޤާނޫނުލްޢުޤޫބާތުގެ 120 ވަނަ މާއްދާގެ (ހ) ގެ 1 ވަނަ ނަންބަރާ ޙަވާލާދީ، އެމާއްދާގެ (ށ) ގެ2ވަނަ ނަންބަރުގެ ދަށުންނެވެ. އެއީ އަނިޔާއެއް ދިނުމުގެ ދައުވާ އެވެ.\nއީސާ އާ ދެކޮޅަށް އޭނާގެ ކުރީގެ އަނބިކަނބަލުން އަސްރާ ނަސީމް ފުލުހަށް ހުށަހެޅީ ގެވެށި އަނިޔާގެ މައްސަލައެކެވެ. އަސްރާ ފަހުން ވަނީ ދަރިފުޅުގެ ހައްގުގައި ކަމަށް ބުނެ އެ މައްސަލަ ކުރިއަށް ނުގެންދިއުމަށް އެދިފަ އެވެ. ނަމަވެސް ފުލުހުން ބުނެފައިވަނީ އީސަގެ މައްޗަށް ތުހުމަތުކުރެވޭ، ގެވެށި އަނިޔާގެ މައްސަލަ ކުރިއަށް ނުގެންދިއުމަށް އެދުނު ނަމަވެސް، އެ މައްސަލައިގެ ތަހުގީގުކުރިއަށް ގެންދާނެ ކަމަށެވެ.\nއަސްރާ ހުށަހެޅި މައްސަލައިގައި ބުނެފައިވަނީ އޭނާއަށް އަނިޔާކޮށް، އަސްރާގެ އަތުން ދަރިފުޅު ގަދަކަމުން އަތުލައި ގޭގެ ބެލްކަނިން ބޭރަށް ވައްޓާލާނެ ކަމުގެ އިންޒާރު ދިން ކަމަށެވެ. އަދި ތަކުރާރުކޮށް ގެވެށި އަނިޔާ އީސާގެ ފަރާތުން އޭނާއަށް ލިބޭކަމަށެވެ.\nމި މައްސަލައާ ގުޅިގެން އީސަ ވަނީ ރައްޔިތުންގެ މަޖިލީހުގެ އިޖުތިމާއީ ކޮމިޓީގެ މުގައްރިރުކަމުން ވެސް އިސްތިއުފާ ދެއްވާފައެވެ. އެ މައްސަލައާ ގުޅިގެން އީސަ ވަނީ މޯލްޑިވިއަން ޑިމޮކްރެޓިކް ޕާޓީ (އެމްޑީޕީ) ގެ ގައުމީ މަޖިލީހާއި، ޕާޓީގެ އެތެރޭގެ ކޮމެޓީތަކުގެ މުޤައްރިރުކަމުންވެސް އެކަހެރިކޮށްފައެވެ.\nއީސަ މައްޗަށް ކުރާ ދައުވާގެ ޝަރީއަތް ހޯމަ ދުވަހު ފަށަނީ


Kureege content share kurumugai Facebook in haassa fiyavalheh | Mihaaru\nކުރީގެ ކޮންޓެންޓް ފޭސްބުކްގައި ޝެއާ ނުކުރަން ބުނާ ފީޗާއެއް\n28 ޖޫން 2020 - 07:31\nކުރީގެ ކޮންޓެންޓެއް ފޭސްބުކްގައި ޝެއާކުރާ ނަމަ އެ އެއްޗަކީ މިހާރުގެ ހާލަތާ ގުޅޭ އެއްޗެއްތޯ ވިސްނާލަން ފުރުސަތުދޭ ފީޗާއެއް ފޭސްބުކުން ތައާރަފުކޮށްފި އެވެ.\nއެގޮތުން ތިން މަސް ދުވަހުގެ ކުރީގެ އެއްޗެއް އެއީ މިހާރުގެ ހާލަތަށް ކަމުދާ އެއްޗެއްތޯ ވިސްނާލައި، އެ އެއްޗެއް ޝެއާކުރުމާއި ނުކުރުމުގެ އިހުތިޔާރު ފޭސްބުކުން ދޭނެ އެވެ. އެގޮތުން އެ އެއްޗެއް ޝެއާކުރަން ބޭނުން ނަމަ އެ ފުރުސަތާއި ބޭނުން ނޫން ކަމަށް ވާ ނަމަ "ގޯ ބެކް" ގެ އޮޕްޝަން ފޭސްބުކުން ދޭނެ އެވެ.\nމީގެ ބޭނުމަކީ ރަނގަޅު ނޫން މައުލޫމާތު ފެތުރުން މަދުކުރުމާއި ހާލަތާ ނުގުޅޭ އަދި ސައްހަކަމާ ދޭތެރޭ ސުވާލު އުފެދޭ ކަހަލަ ކޮންޓެންޓްތަކުން ފޭސްބުކް ބޭނުންކުރާ މީހުން ރައްކާތެރިކޮށްދިނުމެވެ.\nމިކަމާ ބެހޭ ގޮތުން ފޭސްބުކްގެ ފީޑް އެންޑް ސްޓޯރީޒްގެ ވައިސް ޕްރެޒިޑެންޓް ޖޯން ހެޖްމަން ވިދާޅުވީ ފޭސްބުކްގެ ޓައިމްލައިނަކީ އަބަދު ވެސް ވަރަށް މުހިއްމު އެއްޗެއް ކަމަށެވެ. އެހެންވެ އޭގައި ދައުރުކުރާ އެއްޗިއްސަކީ ސައްހަ އަދި "ރެލަވަންޓް" އެއްޗިއްސަށްވުން ވަރަށް މުހިއްމު ކަމަށް ވިދާޅުވި އެވެ.\n"މިއީ އަހަރެމެންގެ އިންޓާނަލް ރިސާޗް ޓީމަކުން ދުވަސްތަކެއް ވަންދެން ކުރިއަށް ގެންދިޔަ ހޯދުންތަކަކަށް ފަހު ގެންނަން ނިންމި ބަދަލެއް." ޖޯން ވިދާޅުވި އެވެ.\nއޭނާ ވިދާޅުވި ގޮތުގައި ބައެއް މީހުން ފޭސްބުކްގައި މާ ކުރީގެ އެއްޗެހި، ހާއްސަކޮށް އެކި ކަހަލަ އާޓިކަލްތައް ޝެއާކުރާތީ އޮޅުންބޮޅުން އަރާ ގޮތްވެ އެވެ. އަދި މިކަމުގެ ސަބަބުން ނުރަނގަޅު ކަންކަން ދިމާވަމުންދާކަން ވެސް ގިނަ ބަޔަކު ފާހަގަކުރާ ކަމަށް ވިދާޅުވި އެވެ.\nފޭސްބުކަކީ ބޭނުންކުރާ މީހުންނަށް ރައްކާތެރި އެއްޗެއްކަން އިތުރަށް ކަށަވަރުކޮށް ދިނުމުގެ ގޮތުން ދާދި ފަހުން ވަނީ ކޮވިޑް-19އާ ގުޅޭ ގޮތުން ވެސް ކަށަވަރުނުވާ މައުލޫމާތުތައް ހިއްސާކުރުމުގައި ސަމާލުވެވޭނެ ގޮތް ހަދައިފަ އެވެ.\nމީގެ އިތުރުން ދާދި ފަހުން ޓްވިޓާ އިން ވެސް ފޭސްބުކުން އަލަށް މި ތައާރަފުކުރު ފީޗާއެއް ތައާރަފުކުރަން ނިންމައިފަ އެވެ. އެގޮތުން އާޓިކަލްގެ ލިންކެއް ޝެއާކުރާ ނަމަ އެ އެއްޗަކީ ފުރަތަމަ ތިމާ އަމިއްލަ އަށް ކިޔާފައި، އެހެން މީހުންނަށް ދޫކޮށްލެވޭ އެއްޗަކަށް ހަދަން ވަނީ ނިންމައިފަ އެވެ.\nKiyaafai noonee liyunthah tweet nukurevey goiy hadhanee\nއިތުރު ލިޔުންތައް ފޭސްބުކް ސަލާމަތީ ފިޔަވަޅުތައް ސޯޝަލް މީޑިއާ މާކް ޒުކަބާގް\nކަޅު ނަސްލު މީހުންގެ ވިޔަފާރިތަކަށް އެފްބީން އެހީވަނީ


Ethah ahareh vefaivaa miyaregge kashithah hoadhaifi - Hali News\nމީގެ 93 މިލިއަން އަހަރު ކުރިން އުޅުނު މިޔަރެއްގެ ކަށިތަކެއް ހޯދައިފި.\n21 March 2021, 09:50\nދުނިޔޭގައި ޑައިނަސޯ ( ސާރު ) އުޅުނު ޒަމާނުގައި ދިރިއުޅުނު މިޔަރެއްގެ ކަށިތަކެއް ސައިންޓިސްޓުން ހޯދައިފިއެވެ. ސައިންޓިސްޓުންނަށް މި ފެނުނު ކަށިތަކަކީ އެހެން މިޔަރުތަކާ ޚިލާފު ގޮތެއްހުރި މިޔަރެކެވެ. މިއީ ނޮދަން އީސްޓް މެކްސިކޯގެ މޫދުން (އާކްޓިކް އޯޝަން) އިން ފެނުނު ކަށި ތަކެކެވެ.\nސައިންޓިސްޓުން ހާމަކުރާ ގޮތުގައި މީގެ އާދަޔާ ޚިލާފު ކަމަކީ މީގެ އުރަހަ (ފިން) ގެ ދިގުކަމެވެ. އެ އުރަހައިގެ ދިގުމިނުގައި 1.9 މީޓަރު ހުއްޓެވެ.\nފެންނަ ފެނުމަށް މިއީ އާދައިގެ މިޔަރާ އެންބޯ މަޑިއާ ( މަންޓާރޭ) އާ ދެމެދުގެ ވައްތަރެކެވެ. އެއީ މި ދެބާވަތުގެ ސިފަތައް މީގައި އެކުލެވޭ ތީއެވެ. ނަމަވެސް އެހެން މިޔަރުތަކާ އަޅާ ބަލާއިރު މި މިޔަރުގެ އަނގަ ބޮޑެވެ. އެހެނަސް ހަމަ މީގެ ބޯ އެހެން މިޔަރުތަކާ އެއްވަރެވެ. ނިގޫވެސް ހަމަ އެއްގޮތެވެ. އެހެނަސް ސައިންސް ވެރިން ހާމަކުރާގޮތުގައި އެހެން ބާވަތްތަކުގެ މިޔަރަށްވުރެ މި ބާވަތުގެ މިޔަރުގެ ދުވެލި މަޑެވެ.\nމިބާވަތުގެ މިޔަރު ކައި އުޅެނީ ފަނިވަރެވެ. (PLANKTON) ދިރާސާތަކުން ދައްކާ ގޮތުގައި މިއީ މީގެ 93 މިލިޔަން އަހަރު ކުރިން ކަނޑުގައި ދިރި އުޅުނު ބާވަތެކެވެ.\nމިވައްތަރުގެ މިޔަރު ދުނިޔެއިން ނެތި ދިޔަ އަސްލު ސަބަބު އެނގިފައެއް ނުވެއެވެ. ނަމަވެސް "ކްރިޓޭޝިއަސް" ޒަމާން ނިމުމަކަށް ގެނައި،6މޭލު ބޮޑު ގިނި ހިލަ ( އެސްޓްރޮއިޑް) ދުނިޔެއަށް ވެއްޓުނު ކާރިސާއަކީ އެ ބާވަތުގެ މިޔަރު ދުނިޔެއިން ނެތިދާވަރުގެ ބޮޑު ގެއްލުމެއް ލިބުނު ކާރިސާއެކެވެ.\nސައިންޓިސްޓުން ހާމަކުރާ ގޮތުގައި ކުރިއަށްއޮތް ތާނގައި މެކްސިކޯގެ "މިލާކު" މިއުޒިއަމުން މި މިޔަރުގެ ކަށިތައް ފެންނަން ހުންނާނެއެވެ.\nއިތުރު ލިޔުންތައް ތާރީޚް


ހިނިތުންވުމަކީ ތިބާގެ މާޔޫސްކަން ފޮރުވައިދޭ ފަރުދާއެކެވެ. – Dhen.mv\nހިނިތުންވުމަކީ ތިބާގެ މާޔޫސްކަން ފޮރުވައިދޭ ފަރުދާއެކެވެ.\nމުޙައްމަދު ޝިފާއު September 25, 2020 - 1:46 pm\nދުނިޔޭގައި ވަގުތުތައް ހޭދަ ކުރަމުން ދާއިރު ތިމާ އުފާވާ އެތައް ކަމެއް ދިމާވާނެއެވެ. އަދި ހަމަ އެފަދައިން ތިމާ ހިތާމަ ކުރާ ކަންކަން ވެސް ދިމާވާނެއެވެ. އެހެން ނަމަވެސް ހަގީގަތަކީ މިދެކަމަކީ ވެސް އިންސާނީ ފިތުރަތުގައި ވާ ދެކަންތައް ކަމެވެ.\nކަމަކާ މާޔޫސްވުމުން އަބަދުވެސް ސިކުނޑީގައި ވަނީ އެކަމެވެ. ނިދަން ތައްޔާރުވީ ނަމަވެސް ނިދީގެ މައްޗަށްވެސް ބާރު ފޯރުވަނީ ހަމަ އެ މާޔޫސީކަމެވެ. މިކަމުން މިންޖުވުމަށްޓަކައި ބައެއް ފަހަރު ތިމާގެ ރަޙުމަތްތެރިންނާއި އެކު ހޭދަކުރާ ވަގުތު ވެސް ގިނަ ކުރެއެވެ. ނޫނީ އެހެން ކަންކަމުގައި ހޭދަކުރާ ވަގުތު އާދަޔާ ޚިލާފަށް ގިނަ ކުރެއެވެ. އެހެނީ މަސައްކަތުގައި “ބިޒީ” ވެއެވެ.\nއެހެން ނަމަވެސް މިއިން އެއްވެސް ކަމަކުން ފައިދާ ކުރޭ ހެއްޔެވެ؟ ހަގީގަތުގައި މިފަދަ ކަންކަމުން ފައިދާކުރާ މީހުން ވަރަށް މަދެވެ. ކިތަންމެ މަސައްކަތެއް ކުރިކަމުގައި ވީނަމަވެސް ކުޑަ ހިނދުކޮޅަކަށް ސިކުނޑިން އެ ކަންތައް ފިލައި ހިނގައިދާނެއެވެ. ނަމަވެސް ދެން އަނެއްކާ ވެސް ކުއްލިއަކަށް ތިމާގެ މާޒީ ތިމާއަށް ސިފަވާން ފަށާނެއެވެ.\nއެހިސާބުން އަނެއްކާ ބޭނުންވާނީ އެކަހެރިވާށެވެ. އެހެންނަމަވެސް މިފަދަ ޙާލަތްތަކުގައި އެކަހެރި ވުމަކީ ވަރަށް ނުރައްކާތެރި ކަމެކެވެ. މީހާ އެއްކޮށް ނަފްސާނީ ބަލިކަށި ކަމެއްގެ ތެރެއަށް ވަދެވި، އަމިއްލަ ނަފުސަށް ކޮންމެވެސް ސިފައަކުން އަނިޔާ ކުރަން ބޭނުން ވެދާނެއެވެ. ނަމަވެސް މިއީ އެއްވެސް ގޮތަކަށް ރަނގަޅު ގޮތެއް ނޫނެވެ. ތިމާގެ މާޔޫސީއަށްވުރެން ތިމާގެ އަޤީދާ ވަރުގަދަ ކުރަން ވާނެއެވެ.\nރައްޓެހިންނާއި އެކު ވަގުތު ހޭދަކުރަމުން ދާއިރުގައި މޫނުމަތިން އުދާސްކަން ނޫނީ މާޔޫސްކަން ނުދައްކާށެވެ. އޭގެ ސަބަބުން ފަހަރެއްގައި އެމީހުންގެ ދުވަސް ވެސް ޚަރާބުވެދާނެއެވެ. ތިމާއަކީ ހިތްވަރުގަދަ މީހެއްކަން ތިމާ އަމިއްލަ ނަފުސަށް ސާބިތު ކޮށްދޭށެވެ. ކުޑަ ކުޑަ ހިނިތުންވުމަކުން ތިމާގެ މާޔޫސްކަން ފަރުދާ ކުރެވޭނެއެވެ. އެކަމުގައި އެހީވެދިނުމަށް އެންމެހާ ނަފުސާނީ ޑޮކްޓަރުން ވެސް އެތިބެނީ ތައްޔާރަށެވެ.\nހިނިތުންވެ ވާހަކަ ދައްކާ ކޮންމެ މީހަކީ ހެޔޮއެދޭ މީހެއް ކަމުގައި ނުދެކޭށެވެ.\nހިނިތުންވުން ރަމްޒުކޮށްދެނީ ހަމައެކަނި އުފާވެރިކަމެއް ނޫނެވެ. އެއީ ހިތާމަ ވަންހަނާ ކުރާ ހަތިޔާރެއްވެސް މެއެވެ.\nޕްލާސްޓިކު މަދުކުރަން ޝިއޯމީ އިން ޕެކިން ބަދަލުކޮށްފި، އެކަމަކު ފޯނާއެކު ޗާޖަރު ލިބޭނެ\nރާއްޖޭގައި ތަކެއްޗާއި ހިދުމަތުގެ އަގުތައް އުފުލިއްޖެ- އެމްއެމްއޭ\nރާއްޖޭގެ ގިނަ ޒުވާނުން ވަޒީފާ އަދައެއް ނުކުރޭ، ތައުލީމް ހާސިލެއް ނުކުރޭ!\nއިންޓަނެޓް ބޭންކިންއާއި މޯބައިލް ބޭންކިންގެ ހިދުމަތަށް ބުރޫ އަރާފާނެ : ބީއެމްއެލް


ލެކްޗަރަރ / އެސޯސިއޭޓް ލެކްޗަރަރ - ފުޑް އެންޑް ބެވަރޭޖް ( ކަލިނަރީ )\nމަޤާމް :ލެކްޗަރަރ / އެސޯސިއޭޓް ލެކްޗަރަރ - ފުޑް އެންޑް ބެވަރޭޖް ( ކަލިނަރީ )\nތާރީޙް: 22 އޮގަސްޓް 2019\nފުޑް އެންޑް ބެވަރޭޖް ( ކަލިނަރީ )\nދިވެހިރާއްޖޭގެ ޤައުމީ ޔުނިވަރސިޓީ / ފެކަލްޓީ އޮފް ހޮސްޕިޓާލިޓީ އެންޑް ޓޫރިޒަމް ސްޓަޑީޒް (ކ.މާލެ)\nއެމް.އެން.ކިޔޫ.އެފް ލެވެލް9ގެ ސަނަދާއި ލެވެލް7ނުވަތަ އެއަށްވުރެ މަތީ ސަނަދެއް ގުޅޭ ދާއިރާއިން ހާސިލުކޮށްފައިވުން އަދި މި ދެ ސަނަދުގެ ޖުމްލަ ކިޔެވުން މަދުވެގެން 04 އަހަރުގެ ފުލްޓައިމް އިކްއިވަލަންޓް ކްރެޑިޓް (ރާއްޖޭގެ އެމް.އެން.ކިޔު.އެފް މިންގަނޑުން 480 ކްރެޑިޓްސް) ހާޞިލްކޮށްފައިވުން.\nލެކްޗަރަރ ގެ މަޤާމަށް މީހަކު ނުލިބިއްޖެނަމަ، އެސޯސިއޭޓް ލެކްޗަރަރ ސްޕައިން ޕޮއިންޓް 37 ގެ މަޤާމަށް ފުރުޞަތު ހުޅުވާލަމެވެ.\nއެމް.އެން.ކިޔޫ.އެފް ލެވެލް7ގެ ސަނަދެއް މަސައްކަތާއި ގުޅޭ ދާއިރާއިން ލިބިފައިވުން.\nއެސޯސިއޭޓް ލެކްޗަރަރ ސްޕްއިން ޕޮއިންޓް 37 ގެ މަޤާމަށް މީހަކު ނުލިބިއްޖެނަމަ، އެސޯސިއޭޓް ލެކްޗަރަރ ސްޕައިން ޕޮއިންޓް 32 ގެ މަޤާމަށް ފުރުޞަތު ހުޅުވާލަމެވެ.\nމަހަކު 9,124.50 ރ\nމަހަކު 3,910.50 ރ\nއެމް.އެން.ކިޔޫ.އެފް ލެވެލް5ގެ ސަނަދު މަސައްކަތާ ގުޅޭ ދާއިރާއިން ލިބިފައިވުން.\nފެކަލްޓީން ހިންގާ ކޯސްތަކުގައި ކަލިނަރީ އާރޓްގެ މާއްދާތައް ކިޔަވައިދިނުން.\nކަލިނަރީ އާއި ގުޅޭ ޓިއުޓޯރިއަލްއާއި ޢަމަލީ ކްލާސްތަކާއި، ޑެމޮންސްޓްރޭޝަންތަކާއި، ދަރިވަރުންގެ ފީލްޑް ވިޒިޓްތައް ހިންގުން.\nފަންނީ ހަރަކާތްތަކުގައި ބައިވެރިވުން.\nކިޔަވައިދޭ މާއްދާތަކުގެ އިމްތިޙާނު ތައްޔާރުކުރުމާއި، މާކުކުރުމާއި، އެސެސްކުރުމާއި، އިންވިޖިލޭޓް ކުރުން.\nކިޔަވައިދޭ މާއްދާތަކާ ގުޅޭ އިދާރީ މަސައްކަތް ކުރުން.\nދަރިވަރުންނާއެކު މަޝްވަރާ ބޭއްވުން.\nކިޔަވައިދޭ ދަރިވަރުންނަށް ބޭނުންވާ ކިޔަވައިދިނުމުގެ ތަކެތި ތައްޔާރުކުރުން.\nމަރުކަޒާއި، ޑިޕާޓްމަންޓްތަކުގެ ބައްދަލުވުންތަކުގައި ބައިވެރިވުމާއި، ކޮމިޓީތަކުގައި ބައިވެރިވުމާއި ރޭވުމުގެ މަސައްކަތުގައި ބައިވެރިވުން.\n2019 އޮގަސްޓް 29 ވާ ބުރާސްފަތި ދުވަހުގެ މެންދުރު 12:00 ގެ ކުރިން ދިވެހިރާއްޖޭގެ ޤައުމީ ޔުނިވަރސިޓީ / އިދާރީ މަރުކަޒަށް\nރާއްޖެއިން ބޭރުގެ ކޮލެޖް/ޔުނިވަރސިޓީއަކުން ކޯހެއް ފުރިހަމަކޮށް ސެޓިފިކެޓް ލިބިފައިނުވާނަމަ، ކޯސް ފުރިހަމަކޮށްފައިވާކަމުގެ ލިޔުމާއެކު އެމް.ކިއޫ.އޭގެ ކޮލިފިކޭޝަން އެސެސްމެންޓް ރިޕޯޓެއް ހުށަހަޅަންވާނެއެވެ.\nމި މަޤާމަށް މުވައްޒަފަކު ހޮވުމުގައި ކަލިނަރީ ދާއިރާއިން ތަޖުރިބާ ހާޞިލްކޮށްފައިވާ ފަރާތްތަކަށް އިސްކަން ދެވޭނެއެވެ.\nމިމަޤާމަށް ހޮވޭ ކެންޑިޑޭޓަކު ވަޒީފާއަށް ނުކުންނަ ތާރީޚުން ފެށިގެން ފުރަތަމަ3މަސް ދުވަސް ބެލޭނީ، ވަޒީފާގެ ޕްރޮބޭޝަން މުއްދަތުގެ ގޮތުގައެވެ. މިމުއްދަތުގެ ތެރޭގައި، މުވައްޒަފުގެ މަސައްކަތުގެ ފެންވަރާއި، މަސައްކަތްތަކުގެ އަޚުލާޤަށް ބަލައި، އެއްވެސް ނޯޓިހެއް ދިނުމަކާނުލައި ވަޒީފާގެ ކޮންޓްރެކްޓް އުވާލައި، މުވައްޒަފު ވަޒީފާއިން ވަކިކުރުމުގެ އިޚުތިޔާރު ޔުނިވަރސިޓީއަށް ލިބިގެންވެއެވެ.\nމަޢުލޫމާތު ސާފުކުރުމަށް ގުޅާނީ 3345409 ނަމްބަރު ފޯނަށެވެ.\nސުންގަޑި: 29 އޮގަސްޓް 2019 1200


Avahah beynunvaathee, ventilator gennan dhinee bidnukoh\nއަވަހާ ބޭނުންވާތީ، ވެންޓިލޭޓަރު ގެންނަން ދިނީ ބިޑް ނުކޮށް\nހެލްތު މިނިސްޓަރު އަބްދުﷲ އަމީން: ވެންޓިލޭޓަރުތަކާ ގުޅޭ ގޮތުން ފޮނުވި ސުވާލުތަކަށް އަމީން ދެއްވި ޖަވާބު ތަޅުމަށް އިއްވި -- ފޮޓޯ: މަޖިލީސް\nކޮވިޑް-19 ގެ ރޯގާއިން ރައްކާތެރިވާން ތައްޔާރު ވުމުގެ ގޮތުން ބޭނުންވާ ވެންޓިލޭޓަރުތައް ގެނައުމަށް ޓަކައި ތިން ކުންފުންޏަކާ ހަވާލު ކުރި ކަމަށާއި އެ ކުންފުނިތަކާ ވެންޓިލޭޓަރުތައް ގެންނަން ހަވާލު ކުރެވުނީ ބިޑް ކުރުމެއް ނެތި ސިންގަލް ސޯސް ޕްރޮކިއުމަންޓްގެ ދަށުން ކަމަށް ހެލްތު މިނިސްޓަރު އަބްދުﷲ އަމީން ވިދާޅުވެއްޖެ އެވެ.\nރައްޔިތުންގެ މަޖިލީހުގެ މައްޗަންގޯޅި ދެކުނު ދާއިރާގެ މެންބަރު އަހުމަދު ހައިތަމް ހުށަހެޅުއްވި ސުވާލުތަކުގެ ޖަވާބު ހެލްތު މިނިސްޓަރު އަމީން ވަނީ މެއިލް މެދުވެރިކޮށް އިއްޔެ އިރުއޮއްސި ވަގުތެއްގައި މަޖިލީހުގެ އިދާރާއަށް ފޮނުވައިފަ އެވެ. މަޖިލީހުގެ މިއަދުގެ ޖަލްސާގައި އެ މަޖިލީހުގެ އަމީންއާންމު ފާތިމަތު ނިއުޝާ ވަނީ އެ ޖަވާބު ތަޅުމަށް އިއްވައިފަ އެވެ.\nއަމީންގެ ޖަވާބުގައި ވިދާޅުވެފައިވާ ގޮތުގައި، ކޮވިޑް-19 އިން ރައްކާތެރިވާން ބޭނުންވާ 200 ވެންޓިލޭޓަރު ގެނައުމަށް މިދިޔަ މާޗު މަހުގެ 15 ވަނަ ދުވަހު ނިންމާފަ އެވެ. އެ ތަކެއްޗަކީ ވީހާ ވެސް އަވަހަށް ބޭނުންވާ ތަކެތި ކަމުން ސިންގަލް ސޯސް ޕްރޮކިއުމަންޓްގެ ދަށުން މެގް ޓެކްނިކް އާއި ނާޑް މޯލްޑިވްސް ކުންފުންޏާ ހަވާލުކޮށްފައިވާ ކަމަށެވެ. އެއީ މީގެ ކުރިން ވެސް ސިއްހީ ވަސީލަތްތައް މިނިސްޓްރީއަށް ސަޕްލައި ކޮށްދޭ ކުންފުނިތަކެއް ކަމަށް ވެސް އަމީން ވިދާޅުވެފައިވެ އެވެ.\nނަމަވެސް ވެންޓިލޭޓަރުތައް ސަޕްލައި ކުރުމަށް ކުންފުނިތަކަށް ހަވާލު ކުރެވުނު މުހުލަތުގައި އެ ތަކެތި ގެނައުމުގައި ބޮޑެތި ދަތިތަކެއް ކުރިމަތިވުމުންދާ ކަމަށް އެ ދެ ކުންފުނިން މިނިސްޓްރީއަށް އަންގާފައިވާ ކަމަށް އަމީންގެ ޖަވާބުގައިވެ އެވެ. އެ ގޮތުން އެ ތަކެތި އުފައްދާ ގައުމުތައް ލޮކްޑައުންވެ، ބޮޑެތި ގައުމުތަކަށް ވެސް އެ ތަކެތި ބޭނުންވެފައިވާ މިންވަރު ބޮޑުވެފައިވާތީ ތަކެތި އުފައްދާ ތަކެތި ގިނަ އަދަދަކަށް އުފައްދައި ސަޕްލައި ކުރުމުގައި ދަތިތަކެއް ހުރި ކަމަށެވެ.\n"ދަތުރުފަތުރު ކުރުމަށް ދަތިތަކެއް ހުރުމުން ކުންފުނިތަކަށް ތަކެތި ސަޕްލައި ކުރުމަށް ލަސްތަކެއް ވާނެ ކަމަށް މިނިސްޓްރީއަށް ވަނީ އަންގާފައި. އަދި މިއީ ކޯޓޭޝަން ހުށަހެޅިއިރު އުއްމީދު ކުރި ގޮތެއް ނޫން ކަމަށް ވެސް ކުންފުނިތަކުން ވަނީ އަންގާފައި." އަމީންގެ ޖަވާބުގައިވެ އެވެ.\nވެންޓިލޭޓަރުތައް ގެނައުމުގައި ދަތިތަކެއް ހުރި ނަމަވެސްް އެ ތަކެތި ގެނައުމަށް އެ ކުންފުނިތަކުން އަގު ދައްކާފައިވާ ކަމަށް މިނިސްޓްރީއަށް މައުލޫމާތު ދީފައިވާ ކަމަށް އަމީން ވިދާޅުވެފައިވެ އެވެ. އެހެންކަމުން ތަކެތި ސަޕްލައި ކުރެވޭނެ ތާރީހެއް ހޯދުމާއި އަވަސް ކުރެވޭނެ ގޮތަކާ ގުޅޭ ގޮތުން އެ ކުންފުނިތަކާ މަޝްވަރާ ކޮށްފައިވާ ކަމަށް އަމީން ވިދާޅުވެފައިވެ އެވެ.\nއޭގެ އިތުރުން ރާއްޖޭގެ ޑަބްލިއުއެޗްއޯ ކަންޓްރީ އޮފީސްއާއި ޔޫއޭއީގެ ޑަބްލިއުއެޗްއޯ ކަންޓްރީ އޮފީސް މެދުވެރިކޮށް ވެންޓިލޭޓަރުތަކުގެ އަގުތައް ބަލައި ދުބާއީ ކުންފުންޏެއް ކަމުގައި އެކްސެކިއުޓާ ޖެނެރަލް ޓްރޭޑިން އިން 75 ވެންޓިލޭޓަރު ގެންނަން ހަމަޖައްސާފައިވާ ކަމަށް އަމީން ވިދާޅުވެފައިވެ އެވެ. އަ ތަކެތި މެއި މަހުގެ ފުރަތަމަ ދުވަހު ރާއްޖެ ގެނެވޭނެ ކަމަށް އެ ކުންފުނިން އަންގާފައިވާ ކަމަށް އަމީން ވިދާޅުވެފައިވެ އެވެ.\nމެކް ޓެކް ކުންފުންޏާ ހަވާލު ކުރި ވެންޓިލޭޓަރުތަކުގެ ތެރެއިން 18 ވެންޓިލޭޓަރު ވެސް މެއި މަހުގެ ފުރަތަމަ ދުވަހު ގެނެވޭނެ ކަމަށް އެ ކުންފުނިން އަންގާފައިވާ ކަމަށާއި 10 ވެންޓިލޭޓަރު އެ މަހުގެ 15 ވަނަ ދުވަހު ގެނެވޭނެ ކަމަށް އަންގާފައިވާ ކަމަށް އަމީން ވިދާޅުވެފައިވެ އެވެ. ބާކީ ވެންޓިލޭޓަރުތައް ގެނެވޭނެ ދުވަސް ކަށަވަރު ވުމުން ހިއްސާ ކުރާނެ ކަމަށް ވެސް އެ ކުންފުނިން އަންގާފައިވާ ކަމަށެވެ.\nނާޑް ޕްރައިވެޓް ލިމިޓެޑް ކުންފުންޏާ ހަވާލު ކުރެވިފައިވާ 20 ވެންޓިލޭޓަރު ގެނައުމަށް ޓަކައި މުއާމަލާތް ކުރި ކުންފުނީގެ ފަރާތުން އެ ތަކެތި އުފެއްދުން ލަސްވަމުންދާތީވެ އިތުރު ގޮތްތަކެއް ހޯދަމުންދާ ކަމަށް މިނިސްޓްރީއަށް އަންގާފައިވާ ކަމަށް އަމީންގެ ޖަވާބުގައި ވިދާޅުވެފައިވެ އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މިނިސްޓްރީ އޮފް ހެލްތު + ހެލްތް މިނިސްޓަރު އަބްދުﷲ އަމީން ޕޮލިޓިކްސް ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް


Afghanistan ge anhen kudhin thauleemun mahuroom vefai! | Hurihaa.mv\nއަފްޣާނިސްތާނުގެ އަންހެން ކުދިން ތައުލީމުން މަހުރޫމްވެފައި!\nPublished on 02 Oct 2021, 14:32\nކާބުލްގެ ސްކޫލެއްގައި ފިރިހެން ކުދިންތަކެއް ކިޔަވަނީ.\nކާބުލް (02 އޮކްޓޯބަރު) - ހަރުކަށި ތާލިބާނުގެ ވެރިކަމުގެ ދަށުން އަފްޣާނިސްތާނުގެ ސާނަވީ ސްކޫލްތަކުގައި އަންހެން ކުދިންނަށް ކިޔަވައިދިނުން މެދުކަނޑާލުމާއެކު ގިނަ އަދަދެއްގެ ދަރިވަރުން ތައުލީމުން މަހުރޫމްވެފައި ތިބެން ޖެހިއްޖެ އެވެ.\nގްރޭޑް ހައަކުން މަތީގެ ގްރޭޑްތަކުގައި ކިޔަވާ ފިރިހެން ކުދިންނަށް މީގެ ދެހަފްތާ ކުރިން ސްކޫލްތައް ހުޅުވާފައިވާއިރު އަންހެން ކުދިން ކިޔަވަން ފަށާނެ ވަކި ތާރީޚެއް އަދި ތާލިބާނުން އިއުލާން ކޮށްފައެއް ނުވެ އެވެ.\nތާލިބާނުގެ ތަރުޖަމާނު ޒާހިބުއްލާ މުޖާހިދު ބުނީ އަންހެން ދަރިވަރުންގެ ކިޔެވުން ވީހާ ވެސް އަވަހަށް ފެށުމަށް މިނިސްޓްރީ އޮފް އެޑިއުކޭޝަނުން މަސައްކަތް ކުރަމުން އަންނަ ކަމަށެވެ.\nސެޕްޓެމްބަރު މަހުގެ 24 ވަނަ ދުވަހު ތާލިބާނުން ނެރުނު ނޫސް ބަޔާނެއްގައި ބުނެފައި ވަނީ އަންހެން ކުދިންނަށް ސްކޫލް ފެށުމާމެދު އަދި ގޮތެއް ނިންމާފައި ނުވާ ކަމަށާއި ނަމަވެސް އެކަމާ މެދު މަޝްވަރާ ކުރެވެމުން އަންނަ ކަމަށެވެ.\nމި ހާލަތުގައި އަންހެން ކުދިންނާއި ފިރިހެން ކުދިން ތިބޭ އާއިލާތަކުގެ ފިރިހެން ކުދިން ސްކޫލަށް ދާއިރު އަންހެން ކުދިންނަށް ވަނީ ތައުލީމު ހޯދުމުގެ ހައްގު ގެއްލިފަ އެވެ.\n"މޮޅު ޑޮކްޓަރަކަށްވެ އަހަރެންގެ މީހުންނަށް ޚިދުމަތް ކުރުމަކީ އަބަދުވެސް އަހަރެންގެ ހުވަފެނެއް. މި ނާއިންސާފު ނިމުމަކަށް ގެނެސް އަހަރުމެންނަށް ކިޔެވުން އަލުން ފަށައިދިނުމަށް ތާލިބާނަށް ގޮވާލަން،" ސާނަވީ ސްކޫލަށް ދާ އަންހެން ކުއްޖަކު ބުންޏެވެ.\nއަންހެނުންގެ ހައްގުތައް ޔަގީން ކޮށްދެމުން ވެރިކަމަށް އައި ތާލިބާނުންގެ ތައުލީމީ ސިޔާސަތުތަކާ މެދު ބައިނަލްއަގުވާމީ މުޖުތަމައުންނާއި އަފްޣާނިސްތާނުގެ ތައުލީމީ މާހިރުން އަންނަނީ ކަންބޮޑުވުން ފާޅު ކުރަމުންނެވެ. -- ދަ ސްޓްރެއިޓްސް ޓައިމްސް\nއަފްގާނިސްތާން ދުނިޔެ ތާލިބާން